**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Φεβρουαρίου 2017, ημέρα Τρίτη και ώρα 12.30΄, στην Αίθουσα Γερουσίας συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημήτρη Σεβαστάκη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Υφυπουργός Παιδείας, Έρευνας και Θρησκευμάτων, κ. Δημήτριος Μπαξεβανάκης, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, ο Πρόεδρος της Διδασκαλικής Ομοσπονδίας Ελλάδας (ΔΟΕ), κ. Θανάσης Κικινής, η Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ), κυρία Ελένη Ζωγραφάκη-Τελεμέ, ο Γενικός Γραμματέας της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ), κ. Γεώργιος Χριστόπουλος, ο Πρόεδρος το μέλος του Δ.Σ. της Πανελλήνιας Ένωσης Σχολικών Συμβούλων (ΠΕΣΣ), κ.κ. Γεώργιος Αλεξανδράτος και Παρασκευάς Γιαλούρης, ο Πρόεδρος της Παvελλήvιας Ομoσπovδίας Σωματείωv Γovέωv και Κηδεμόvωv Ατόμωv με Αvαπηρίες (ΠΟΣΓΚΑμεΑ), κ Ιωάννης. Λυμβαίος, η Πρόεδρος της Πανελλήνιας Ομοσπονδίας Συλλόγων Γονέων Παιδιών με Δυσλεξία και Μαθησιακές Δυσκολίες (ΠΟΣΓΠΔΜΔ), κυρία Γεωργία Μπάρου, το μέλος του Δ.Σ. της Ανωτάτης Συνομοσπονδίας Πολυτέκνων Ελλάδας (Α.Σ.Π.Ε.), κυρία Δήμητρα Αγγελή-Λυκούδη, ο Αντιπρόεδρος και το μέλος του Δ.Σ. του Συνδέσμου Ιδιωτικών Σχολείων (ΣΙΣ), κ.κ. Χριστόδουλος Κακαβιάρης και Παναγιώτης Καράμαλης, ο Πρόεδρος της Συνόδου Πρυτάνεων Α.Ε.Ι., κ. Ιωάννης Γκόλιας, ο Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ), κ. Ευστάθιος Ευσταθόπουλος, ο  Κοσμήτορας της Εθνική Σχολή Δημόσιας Υγείας, κ. Αλκιβιάδης Βατόπουλος, ο Πρόεδρος του Ελληνικού Ανοιχτού Πανεπιστημίου, κ. Βασίλειος Καρδάσης, ο Πρόεδρος και το μέλος του Δ.Σ. της Ένωση Εκπαιδευτικών Λειτουργών Ειδικής Αγωγής (ΕΝΕΛΕΑ), κ.κ. Παναγιώτης Σταμάτης και Δημήτριος Αφουξενίδης, η Αντιπρόεδρος του Συλλόγου Αναπληρωτών Καθηγητών Ειδικής Αγωγής (ΣΑΚΕΑ), κυρία Χριστίνα Κοτρώνη, η Γενική Γραμματέας της [Πανελλήνιας Ομοσπονδίας ΕΤΕΠ ΑΕΙ (ΠΟΕΤΕΠ ΑΕΙ)](http://poetep.blogspot.gr/), κυρία Σοφία Κουνιά, ο Πρόεδρος της [Ομοσπονδίας Συλλόγων Εκπαιδευτικού Προσωπικού ΤΕΙ (Ο.Σ.Ε.Π. Τ.Ε.Ι.)](http://www.oseptei.gr/), κ. Απόστολος Κοκκόσης, ο Πρόεδρος και ο Γενικός Γραμματέας του Πανελλήνιου Συλλόγου Φυσικοθεραπευτών, κ.κ. Πέτρος Λυμπερίδης και Ευάγγελος Τρυγώνης, ο Γενικός Διευθυντής της Διοίκησης της Εθνικής Βιβλιοθήκης της Ελλάδας (ΕΒΕ), κ. Φίλιππος Τσιμπόγλου, ο Πρόεδρος του Εφορευτικού Συμβουλίου της Εθνικής Βιβλιοθήκης της Ελλάδας, κ. Σταύρος Ζουμπουλάκης, η Νομική Σύμβουλος του Συνδέσμου των Ελληνικών Κολλεγίων, κυρία Σοφία Γκιόκα, ο Πρόεδρος και το μέλος του Δ.Σ. της Ομοσπονδίας Λειτουργών Τεχνικής Επαγγελματικής Εκπαίδευσης (ΟΛΤΕΕ), κ.κ. Νικόλαος Σεκεριάδης και Χρήστος Κουτουλάκος, ο Γραμματέας του Συλλόγου Διδασκόντων Ανοιχτού Πανεπιστημίου, κ. Αυγουστίνος Δημητράς, ο Πρόεδρος και ο Αντιπρόεδρος της Επιστημονικής Ένωσης Τεχνολογικής Εκπαίδευσης και Κατάρτισης, κ.κ. Παναγιώτης Μακρυγιάννης και Κωνσταντίνος Ανδριανουπολίτης, η εκπρόσωπος του Μουσείου Ελληνικής Λαϊκής Τέχνης, κυρία Χρύσα Κουλουράκη και ο Πρόεδρος της Ιατρική Σχολή Αθηνών, κ. Πέτρος Σφηκάκης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.. Ακριώτης Γιώργος, Αναγνωστοπούλου Σία, Αυλωνίτου Ελένη, Καββαδία Ιωαννέτα, Βάκη Φωτεινή, Γεωργοπούλου Έφη, Κατσαβριά Χρυσούλα, Κουράκης Τάσος, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Παπαδόπουλος Χριστόφορος, Ριζούλης Ανδρέας Σεβαστάκης Δημήτρης, Ανδριανός Ιωάννης, Αντωνιάδης Ιωάννης, Αντωνίου Μαρία, Βλάσης Κωνσταντίνος, Κέλλας Χρήστος, Κεραμέως Νίκη, Κοντογεώργος Κωνσταντίνος, Κουκοδήμος Κωνσταντίνος, Μαρτίνου Γεωργία, Κωνσταντόπουλος Δημήτριος, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Πριν ξεκινήσουμε την συνεδρίαση, θα ήθελα, με λύπη μου, να σας ανακοινώσω, ότι έφυγε από κοντά μας ο σημαντικός συνθέτης Λουκιανός Κηλαηδόνης, σήμερα το πρωί. Είμαι σίγουρος ότι μιλάω για λογαριασμό όλων των μελών – η Επιτροπή Μορφωτικών Υποθέσεων εκφράζει τη βαθιά της συγκίνηση και θλίψη για την απώλεια. Είναι μια πνευματική απώλεια, μια σοβαρή πνευματική απώλεια, ήταν ένας συνθέτης, που μπόρεσε να αφομοιώσει όλο το μικροαστικό ιδανικό, που διαμορφώθηκε, στην εποχή μετά τη δικτατορία. Ήταν κριτικός και δυστυχώς, προέβλεψε μέσα από τη μουσική, τη στιχουργική και την ποιητική του φόρμα την εξέλιξη της χώρας και την ανασυγκρότηση των πολιτιστικών υποδειγμάτων. Μας λυπεί πάρα πολύ, εκφράζουμε τα βαθιά μας συλλυπητήριά στη συνάδελφό μας, Άννα Βαγενά, τη σύντροφό του. Νομίζω ότι μπορούμε, έχοντας την αίσθηση του φτωχότερου, να συνεχίσουμε την καθημερινή ανάγνωση της δύσκολης πραγματικότητας.

Σήμερα, συνεχίζουμε την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις», με την ακρόαση φορέων. Προτάθηκαν πάρα πολλοί, είναι μεγάλος ο αριθμός και θα γίνει μια σύντομη, τρίλεπτη τοποθέτηση ο καθένας. Προφανώς, εικάζω ότι θα υπάρχουν και συμπληρωματικά ή συνοδευτικά υπομνήματα, όπου θα είναι πιο τεκμηριωμένη και εμπεριστατωμένη η έκφραση γνώμης, πάνω στα διάφορα πεδία, που ασχολείται το πολυνομοσχέδιο. Θα υπάρξει κύκλος ερωτήσεων από τους συναδέλφους Βουλευτές στους φορείς και θα υπάρξει και ο κύκλος των απαντήσεων.

Το απόγευμα, στις 17:00΄, έχει οριστεί η συνεδρίαση για την κατ’ άρθρο συζήτηση του νομοσχεδίου.

Το λόγο έχει ο κ. Κικινής, Πρόεδρος της Διδασκαλικής Ομοσπονδίας Ελλάδος (Δ.Ο.Ε.).

ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος): Ευχαριστώ, κύριε Πρόεδρε. Πριν κάνω την τοποθέτηση μου, οφείλω να πω ότι ενώ την περασμένη εβδομάδα βρεθήκαμε εδώ και συζητήσαμε αναλυτικά για θέματα, που αφορούσαν στο ενιαίο λύκειο, με αρκετό χρόνο, στη διάθεσή μας, στο Υπουργείο την ίδια μέρα, γινόταν μια συζήτηση για την Ειδική Αγωγή, όπου η Διδασκαλική Ομοσπονδία εκπροσωπούνταν από το Γενικό της Γραμματέα. Εν τούτοις, την Παρασκευή, είδαμε να έρχεται εδώ ένα σχέδιο νόμου, με τη μορφή του επείγοντος. Τουλάχιστον, ως προς τη Διδασκαλική Ομοσπονδία, τίποτα το επείγον δεν περιλαμβάνει, αντιθέτως, βλέπουμε ρυθμίσεις, οι οποίες γίνονται στο βωμό του εξορθολογισμού, όπως αναφέρεται και στην Αιτιολογική Έκθεση. Όλοι κάποτε το θεωρούσαμε κακώς εννοούμενο και εμείς συνεχίζουμε να το εννοούμε, αλλά το Υπουργείο φέρνει ρυθμίσεις, ειδικά για την Ειδική Αγωγή, οι οποίες θεωρούμε ότι είναι σε λάθος κατεύθυνση.

Να ξεκινήσουμε, λοιπόν, με την Ειδική Αγωγή και τα όσα περιγράφονται στο άρθρο 11. Η ανατροπή αυτού, που ήταν θεσμοθετημένο, με το ν.4186, δηλαδή, η μείωση ανά τρείς μαθητές, όταν φοιτούν μαθητές με αναπηρία ή οι εκπαιδευτικές ανάγκες και οι περιορισμοί που βάζει, ενώ θα μπορούσε να υπάρχει μια όντως εξορθολογική διάσταση σε κάποια σημεία, έτσι όπως μπαίνει και μάλιστα, με την αλλαγή του αποφασιστικού οργάνου από το Σύλλογο Διδασκόντων να πηγαίνει στον Περιφερειακό Διευθυντή, στην ουσία ανοίγει το δρόμο, για να αφαιρεθεί αυτό το δικαίωμα και να αφαιρεθεί αυτή η πολύ σωστή ρύθμιση, ώστε να μπορούν τα τμήματα, που έχουν πάρα πολλά περιστατικά, να ελαφρύνονται επί της ουσίας.

Θα πρέπει, φυσικά, εδώ να προσδιορίζονται οι αναπηρίες, ώστε να μην έχουμε παρεξηγήσεις. Δυστυχώς, δεν μπορώ να πω περισσότερα εδώ.

Επίσης, η ρύθμιση αυτή είναι σε σχέση με την παράλληλη στήριξη, που υπήρχε και η οποία με το ν.4186 άλλαξε και έγινε «ιδιώτης βοηθός για την εξυπηρέτηση των μαθητών». Επί της ουσίας οι ρυθμίσεις, οι οποίες εισάγονται, φέρνουν, με έναν απαράδεκτο για εμάς τρόπο, το καθεστώς του ιδιώτη, μέσα στο δημόσια Ειδικά Σχολεία. Κανονικότατα, «κλείνετε το μάτι» στη «μαύρη εργασία», αφού δεν καθορίζονται πουθενά οι συνθήκες εργασίας. Μπαίνει σε κίνδυνο το εργασιακό μέλλον των αναπληρωτών, νοσηλευτών ΠΕ25, ειδικών βοηθών, ΔΕ1, ΕΔΙΠΥ, αφού ο θεσμός των ιδιωτών γενικευτεί, τότε οι αναπληρωτές, πολύ απλά, δεν θα μπορούν να δουλέψουν. Είναι μια ρύθμιση, που θεωρούμε ότι επί της ουσίας ιδιωτικοποιεί κομμάτια της δημόσιας εκπαίδευσης.

Σε σχέση με τον αριθμό τον ελάχιστο, που μπαίνει, για να υπάρχουν τα τμήματα στα Ειδικά Σχολεία, επίσης είναι μια καταστροφική ρύθμιση. Θα φέρω ένα παράδειγμα: Αν ιδρυόταν, στην υποθετική περίπτωση, ένα σχολείο με 5 μαθητές, που είναι το όριο για να ιδρυθεί και υπάρχουν μέσα πέντε μαθητές, αυτή τη στιγμή, με τη ρύθμιση αυτή, στην ουσία πρέπει να πάνε όλοι στο τμήμα. Οι άνθρωποι, οι οποίοι δουλεύουν, καθημερινά, στα Ειδικά Σχολεία, γνωρίζουν ότι υπάρχει σωρεία περιπτώσεων, που δεν γίνεται να μπορέσουν να ενταχθούν, κάτω από αυτές τις περιπτώσεις, κάτω απ' αυτές τις συνθήκες και στην ουσία, θα αποτελέσει μια ακόμα τροχοπέδη στην ήδη επιβαρυμένη λειτουργία της Ειδικής Αγωγής. Δηλαδή, αν έχουμε ένα παιδί με βαρύ αυτισμό ή αν έχουμε σύνδρομο Williams, πώς αυτό το παιδί θα βρεθεί με άλλα τέσσερα παιδιά, μέσα στο σχολικό τμήμα, σύμφωνα με την αντίληψη, που εισάγει ο νομοθέτης;

Από κει και πέρα, η ρύθμιση, η οποία δεν δίνει τη δυνατότητα στους αιρετούς εκπροσώπους των συμβουλίων να μπορούν να αποζημιωθούν για τις μετακινήσεις τους, θεωρούμε ότι είναι απαράδεκτη, ενώ δίνει την αντίστοιχη δυνατότητα στα διορισμένα μέλη. Είναι μια απαράδεκτη ο ρύθμιση, η οποία επί της ουσίας θίγει το θεσμό του αιρετού εκπροσώπου στα συμβούλια αυτά.

Θέλω να κάνω ένα ερώτημα, σχετικά με το άρθρο 14, για τη ρύθμιση θεμάτων μειονοτικής εκπαίδευσης. Αν αυτή η ρύθμιση, που αφορά τους συναδέλφους της μειονότητας, τους δίνει το δικαίωμα να εργαστούν μόνο στα μειονοτικά σχολεία ή στην ουσία και στα υπόλοιπα σχολεία. Είναι κάτι, για το οποίο θέλουμε μια διευκρίνιση.

Επίσης, να πω για τη ρύθμιση του άρθρου 9, που βάζει τη βαθμολογική αναγνώριση της προϋπηρεσίας, νομίζω ότι θα πρέπει να δούμε και ρητά αναγραμμένη και τη μισθολογική αναγνώριση της προϋπηρεσίας, για να έχει και ουσιαστικό νόημα. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Θα υπάρξει η δυνατότητα να απαντήσετε σε ερωτήσεις αργότερα.

Το λόγο έχει ο κ. Σφηκάκης.

ΠΕΤΡΟΣ ΣΦΗΚΑΚΗΣ (Πρόεδρος της Ιατρικής Σχολής Αθηνών): Ευχαριστώ πολύ, κύριε Πρόεδρε. Εκπροσωπώ τις Ιατρικές Σχολές και θέλω κάποια πράγματα να πω.

Στο άρθρο 19, για τους ακαδημαϊκούς υποτρόφους, κάποιοι άνθρωποι, χάρη στους οποίους μπορούν και λειτουργούν τα περισσότερα πανεπιστήμια, αλλά και οι Ιατρικές Σχολές, οι ακαδημαϊκοί υπότροφοι, που έχουν διδακτικό και ερευνητικό έργο, όπως περιγράφεται μέσα, είναι επιστήμονες αναγνωρισμένοι επιστημονικού κύρους, αλλά δεν έχει περιληφθεί, ότι έχουν και κλινικό έργο. Αυτή τη στιγμή, το κλινικό έργο, που έχουμε, σαν Ιατρικές Σχολές, είναι τεράστιο, μόνο στο Λεκανοπέδιο, καλύπτουμε το 45% της εφημερίας, φανταστείτε, οι πανεπιστημιακές κλινικές, το ίδιο συμβαίνει και στη Θεσσαλονίκη και από την άλλη μεριά, το προσωπικό των Ιατρικών Σχολών, όπως είναι γνωστό, έχει μειωθεί, όπως έχει μειωθεί και σε όλα τα πανεπιστήμια, αρκετά, περίπου στο 40%.

Οι ακαδημαϊκοί υπότροφοι, λοιπόν, που κάνουν ούτως ή άλλως κλινικό έργο, που προκηρύσσονται με διαυγείς διαδικασίες, που κάθονται έως τρία χρόνια, που πληρώνονται από πόρους, που έχουμε από κλινικές μελέτες, πρέπει να έχουν κλινικό έργο, γιατί χωρίς αυτό δεν μπορούμε να λειτουργήσουμε. Άλλωστε, πληρώνονται από κονδύλια, που είναι για τα μέλη ΔΕΠ. Δηλαδή, ούτε ένα ευρώ δεν φεύγει από κάπου αλλού, δηλαδή, φεύγει μέσα από τη Σχολή, για να πάει σε ανθρώπους, που είναι νεότεροι και ενδεχομένως και ανώτεροι από μας και μπορούν να κάνουν κλινικό έργο.

Το δεύτερο είναι στο άρθρο 22, για την Εθνική Σχολή Δημόσιας Υγείας. Αυτό το οποίο βλέπω και νομίζω είναι και εμφανές είναι οι συνάδελφοι, οι οποίοι υπηρετούν εκεί, αυτή τη στιγμή, με κλειστές διαδικασίες, χωρίς να προκηρυχθούν θέσεις ακαδημαϊκές, «πρόκειται να ενταχθούν», χρησιμοποιεί αυτό το ρήμα το νομοσχέδιο. Δηλαδή, να εκτινάσσεται κάποιος με ένταξη, χωρίς εκλογές, ουσιαστικά, αλλά με κλειστές διαδικασίες από κάποια Επιτροπή, η οποία λέει ή δεν λέει ότι πρέπει να γίνει καθηγητής.

Αυτό και επί της αρχής αλλά και πρακτικά. Είναι κάτι που νομίζουμε ότι πρέπει κανείς να το σκεφτεί πάρα πολλές φορές για να το ψηφίσει. Το να γίνεται κάποιος καθηγητής χωρίς ανοιχτή διαδικασία, οπουδήποτε, πόσο παραπάνω σε μια τόσο νευραλγική σχολή σαν αυτή, χωρίς ανοιχτή διαδικασία επειδή ήταν διορισμένος σε μια θέση βοηθού ή οτιδήποτε και γίνεται καθηγητής, κατά την άποψή μας είναι κάτι το οποίο, είναι προφανές και δεν χρειάζεται να επιχειρηματολογήσω.

Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Η κ. Ζωγραφάκη, έχει τον λόγο.

ΕΛΕΝΗ ΖΩΓΡΑΦΑΚΗ – ΤΕΛΕΜΕ (Πρόεδρος της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.): Καλημέρα σας.

Να μην κάνουμε τις ίδιες παρατηρήσεις με την Δ.Ο.Ε., ως προς το χρόνο. Παίρνουμε σήμερα το πρωί την πρόσκληση και είναι η δεύτερη φορά. Νομίζω ότι πρέπει να το λάβει σοβαρά υπόψη της η Επιτροπή, γιατί τα συλλογικά όργανα πρέπει να έχουν αποφασίσει και συλλογικά πριν εκπροσωπηθούν, για να τοποθετηθούν στη Βουλή.

Όσον αφορά στο πρώτο κεφάλαιο, για το πιστοποιητικό γλωσσομάθειας. Πάγια θέση της Ο.Λ.Μ.Ε. ήταν να μπορεί να δίδεται μέσα από το σχολείο κρατικό πιστοποιητικό γλωσσομάθειας και σε γλώσσες και σε υπολογιστές.

Έχω να κάνω μια ένσταση και μια παρατήρηση ως προς το κόστος. Στην αιτιολογική έκθεση αναφέρει ότι θα είναι περίπου το μισό κόστος σε σχέση με τους ιδιωτικούς φορείς. Η Ο.Λ.Μ.Ε. θεωρεί ότι πρέπει να είναι μηδενικό το κόστος για τους συμμετέχοντες.

Η παρατήρηση που μας αφορά είναι στο τρίτο κεφάλαιο, κυρίως, για τη ρύθμιση των θεμάτων της δευτεροβάθμιας εκπαίδευσης. Έχουμε μια επιφύλαξη με τον ενιαίο αριθμό μαθητή και για το αν υπάρχουν στοιχεία προσωπικών δεδομένων που δεν θα έπρεπε να είναι. Άρα, βάζουμε ένα ερωτηματικό.

Ένα δεύτερο ερωτηματικό ή, αν θέλετε πρόταση. Συμφωνούμε με τη ρύθμιση, η έγκριση όλων των μαθητικών εκδρομών να υπάγονται στο Υπουργείο Παιδείας και να φύγουν από άλλους φορείς. Είναι ένα σοβαρότατο ζήτημα για το πως γίνονται οι μαθητικές εκδρομές, το πλαίσιο και έχουμε παραδείγματα τιμωρίας συναδέλφων με ποινικά δικαστήρια κ.λπ., που πρέπει να το δει συνολικά το Υπουργείο Παιδείας.

Συμφωνούμε για τις άδειες στα παιδιά, μέχρι δεκαπέντε μέρες, για ειδικές εκδηλώσεις.

Στο άρθρο 9, αναγνώριση βαθμολογικής υπηρεσίας, που μας εξαιρούσε ο προηγούμενος νόμος και το Προεδρικό Διάταγμα. Θεωρούμε ότι είναι σε μια θετική κατεύθυνση, γιατί μόνο οι εκπαιδευτικοί είχαν εξαιρεθεί από την αναγνώριση προϋπηρεσίας μέχρι 7 χρόνια.

Βέβαια, θέση της Ο.Λ.Μ.Ε. είναι ότι ζητάμε ταυτόχρονα, όχι μόνο ένταξη αλλά και μισθολογική αναγνώριση της προϋπηρεσίας.

Στα ζητήματα του εκπαιδευτικού προσωπικού, έχουμε αντίρρηση στο να διατίθενται συνάδελφοι της δευτεροβάθμιας εκπαίδευσης φυσικής αγωγής, έστω και με το ειδικό προσόν, για να καλύπτουν ανάγκες και προγράμματα στα δημοτικά ή εθνικά κολυμβητήρια.

Στο ίδιο θέμα σε σχέση με τις διαθέσεις εκπαιδευτικών. Στο άρθρο 12 παράγραφος 8, που μιλάει για ολική ή μερική διάθεση εκπαιδευτικών σε Ι.Ε.Κ. και Σ.Δ.Ε., που σημαίνει σε σχολεία που είναι εκτός της τυπικής εκπαίδευσης. Άρα, ανοίγουν άλλα ζητήματα.

Παρόμοια ζητήματα ανοίγουν και με το άρθρο 3, με τη μαθητεία που ναι μεν ορίζεται σαφώς ότι οι εκπαιδευτικοί δεν θα απασχολούνται κατά τις αργίες και τις σχολικές διακοπές, ενώ θα έχει, όμως, το πρόγραμμα της μαθητείας, ακυρώνεται το τέσσερα ένα, οπότε θα κάνουν τα μαθήματα.

Για την ειδική αγωγή, δεν θα πω τίποτα, γιατί συμφωνούμε και το ανέλυσε πλήρως ο συνάδελφός της Δ.Ο.Ε.. Άρα, οι ίδιες παρατηρήσεις και από τη μεριά της Ο.Λ.Μ.Ε.. Είμαστε συνολικά αντίθετοι με όλες τις ρυθμίσεις για την ειδική αγωγή, γιατί πιστεύουμε ότι χειροτερεύουν την κατάσταση. Αντί να ενισχύουν και να ενισχύονται οι δομές της ειδικής αγωγής, προσπαθεί στη λογική των περικοπών να κοπούν τμήματα και στη γενική εκπαίδευση, στον υπολογισμό και προφανώς, στα ειδικά σχολεία.

Σε σχέση με το ΣΑΕΠ, όπου συμμετείχε και η Ο.Λ.Μ.Ε., βλέπουμε ότι γίνεται πια μόνο με υπηρεσιακούς παράγοντες στη λογική της επιτάχυνσης των διαδικασιών και μπορούν να καλούνται μόνο ειδικοί πανεπιστημιακοί ή φορείς από τα τεχνολογικά ιδρύματα, για την αναγνώριση των επαγγελματικών προσόντων. Θεωρούμε ότι και η Ο.Λ.Μ.Ε. πρέπει να έχει μια θέση.

Τέλος, στο άρθρο 18, που καταργείται το ΕΣΥΠ και είναι το ΕΣΕΚΑΤ., ενώ βλέπουμε ότι παραμένουν στη συγκρότηση του καινούργιου φορέα όλοι οι φορείς που ήταν στο ΕΣΥΠ.

Μια παρατήρηση ότι φεύγει η ΑΔΕΔΥ. Δεν ξέρω γιατί αφαιρείται η ΑΔΕΔΥ, ενώ μπαίνουν φορείς του ιδιωτικού τομέα, ΓΣΕΕ, επιμελητήρια, άλλα υπουργεία.

Είναι ένα πρόβλημα, στο τι θα επιτελεί αυτό το καινούργιο Συμβούλιο, ποιος θα είναι ο ρόλος του, με τη διασύνδεση της αγοράς και την εφαρμογή της νομοθεσίας και των κοινοτικών οδηγιών, σε σχέση με την αγορά, την κατάρτιση και εάν συνδεθεί το Εθνικό Σύστημα Παιδείας, σε σχέση με τα ζητήματα της αγοράς και τις ευρωπαϊκές οδηγίες, εμείς θα είμαστε αντίθετοι.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Χριστόπουλος.

ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας Ομοσπονδίας Ιδιωτικών Εκπαιδευτικών Λειτουργών Ελλάδας – ΟΙΕΛΕ): Σήμερα για μας, για την ιδιωτική εκπαίδευση, είναι μια ιστορική ημέρα, καθώς επανιδρύεται, μετά το σκανδαλώδες κλείσιμό της, το 2014, η Διεύθυνση Ιδιωτικής Εκπαίδευσης.

Θέλουμε να ξεκινήσουμε με το πολύ μεγάλο ζήτημα του Κρατικού Πτυχίου Γλωσσομάθειας, το τεράστιο ζήτημα αδιαφάνειας, που υπάρχει, στο χώρο της πιστοποίησης της γλωσσομάθειας και στο χώρο της πληροφορικής, αλλά αυτό είναι ένα άλλο ζήτημα.

Ο χώρος πιστοποίησης επαγγελματικών προσόντων, λοιπόν, για τη γλωσσομάθεια και για την πληροφορική, είναι δυστυχώς, εδώ και δεκαετίες, ένα πεδίο επιχειρηματικής άσκησης παράνομων επιχειρηματικών δραστηριοτήτων, εις βάρος της ελληνικής κοινωνίας και κυρίως των μη προνομιούχων. Ο Πρόεδρος της Ομοσπονδίας είχε φέρει και στην Κομισιόν και στο Advisor Group για την ισοτίμηση των προσόντων στοιχεία και η Κομισιόν είπε στην ελληνική πολιτεία να πάρει αυστηρά μέτρα για την καταπολέμηση της αδιαφάνειας.

Εμείς θεωρούμε ότι αποτελεί αναγκαιότητα η ενίσχυση του κρατικού τίτλου γλωσσομάθειας. Οι τίτλοι, που παρέχουν οι ιδιωτικοί φορείς, θα πρέπει να ελεγχθούν εξονυχιστικά, για να αδειοδοτηθούν. Το ότι παρέχουν ισότιμους τίτλους, σήμερα, δεν σημαίνει ότι παρέχουν ουσιαστική και ποιοτική γνώση και η ισοτίμηση πρέπει να είναι μια αυστηρή διαδικασία, καθώς οι τίτλοι αυτοί παρέχουν πιστοποίηση δημόσιου αγαθού, άρα, πρέπει να υπάρχει δημόσιος και κοινωνικός έλεγχος, ώστε να αποτρέπονται οι διαδικασίες αδιαφάνειας, που επικρατούν σήμερα.

Εμείς, επίσης, πιστεύουμε ότι η διαδικασία πιστοποίησης γλωσσομάθειας θα πρέπει να δίδεται, κατά κύριο λόγο, μέσα από το δημόσιο εκπαιδευτικό σύστημα, μέσα από το σχολείο. Είναι ώρα η ελληνική κοινωνία να αναπνεύσει από το οικονομικό βάρος της προσφυγής σε ιδιωτικούς φορείς αμφίβολης ποιότητας. Όπως προείπαμε, υπάρχουν ομάδες επιχειρηματικών και οικονομικών συμφερόντων, που εκμεταλλεύονται το νομοθετικό κενό, που υπάρχει, στο κομμάτι της πιστοποίησης γλωσσομάθειας, η νομοθεσία είναι ακόμα προκατοχική και εκδίδουν τίτλους σπουδών αμφίβολης νομιμότητας φορείς, χωρίς κανέναν έλεγχο και χωρίς καμία διασφαλισμένη ποιότητα λειτουργίας.

Ο ΕΟΠΠΕΠ ιδρύθηκε, για να ελέγχει τους φορείς αυτούς, όμως, τουλάχιστον, μέχρι το 2014, το Υπουργείο Παιδείας δεν επικαλούνταν τον ΕΟΠΠΕΠ, τον παρέκαμπτε, με αποτέλεσμα να έχουμε τρομακτικά φαινόμενα αδιαφάνειας, όπως, για παράδειγμα, στο διαγωνισμό πρόσληψης της ΝΕΡΙΤ, που το φέραμε στις εισαγγελικές αρχές, όταν ένα φροντιστήριο – φάντασμα, στη Βέροια, έδινε πτυχίο γλωσσομάθειας, σε υπαλλήλους, οι οποίοι έμεναν στην Αθήνα και δεν είχαν σπουδάσει, βεβαίως ποτέ !

Άρα, λοιπόν, πρέπει να υπάρχει σοβαρή διαδικασία ισοτίμησης, πτυχίων ισότιμων με το κρατικό πτυχίο γλωσσομάθειας.

Σχετικά με τη Διεύθυνση Ιδιωτικής Εκπαίδευσης, εμείς χαιρετίζουμε την επανίδρυσή της. Είναι απαραίτητο να τονιστεί και να καταγραφεί στα πρακτικά της Επιτροπής, ότι η κατάργηση της Διεύθυνσης, το 2014, προκάλεσε χάος στην ιδιωτική εκπαίδευση. Είτε έγινε εσκεμμένα είτε από πολιτική αστοχία είτε από ισχυρές πιέσεις, το αποτέλεσμα ήταν το ίδιο. Για να μη θεωρηθεί ότι η ΟΙΕΛΕ επιτίθεται κομματικά, πρέπει να πούμε ότι ο τότε Υπουργός, που αποφάσισε την κατάργηση της Διεύθυνσης, ισοπέδωσε το έργο της κυρίας Γιαννάκου, που προέρχεται από τον ίδιο κομματικό χώρο, η οποία είχε ενισχύσει, αποφασιστικά, το ρόλο της εποπτείας του Υπουργείου Παιδείας, στην ιδιωτική εκπαίδευση.

Είμαστε, λοιπόν, ιδιαίτερα ευτυχείς, γιατί αυτή η περίοδος χάους λήγει και αποκαθίσταται το Σύνταγμα. Συμφωνούμε ότι είναι σημαντικό να ενωθούν πάλι οι αρμοδιότητες σε μια Διεύθυνση. Θέλουμε, κλείνοντας, να επισημάνουμε τρία σημαντικά θέματα, τα οποία θεωρούμε ότι πρέπει να μπουν άμεσα στο νομοσχέδιο.

Πρώτον, σήμερα τα ξένα σχολεία αδειοδοτούνται, χωρίς ασφαλιστική και φορολογική ενημερότητα και χωρίς κτιριακό έλεγχο, όπως συμβαίνει με τα υπόλοιπα ιδιωτικά σχολεία. Ενώ τα σχολεία των πρεσβειών και τα ιδρυθέντα με διακρατικές συμφωνίες είναι, σε γενικές γραμμές, νόμιμα, τα υπόλοιπα λεγόμενα «ξένα σχολεία» έχουν σοβαρότατα ζητήματα νομιμότητας και πρέπει σήμερα, με διάταξη, να αντιστοιχηθούν με τα υπόλοιπα.

Δεύτερον, είναι απαράδεκτο φαινόμενο, εδώ και δεκαετίες, Ευρωπαίοι εκπαιδευτικοί, που εργάζονται σε ξένα σχολεία, να έχουν διαφορετικές εργασιακές σχέσεις από ό,τι έχουν οι Έλληνες συνάδελφοί τους και, μάλιστα συχνά, οι εργασιακές αυτές σχέσεις είναι μεσαιωνικές. Η Ομοσπονδία ζητά την άμεση κατάθεση διάταξης σε αυτό το νομοσχέδιο, όπου θα εξισώνονται οι εργασιακές σχέσεις Ελλήνων και ξένων εκπαιδευτικών στα ιδιωτικά σχολεία, σύμφωνα με το κοινοτικό δίκαιο.

Και τρίτον: Με νομοθετική παρέμβαση του τότε Υπουργού, το 2014, καταργήθηκε η πειθαρχική δικαιοδοσία των διευθύνσεων εκπαίδευσης στα φροντιστήρια δευτεροβάθμιας και στα κέντρα ξένων γλωσσών. Ζητούμε, με διάταξη, να επανέλθει η πειθαρχική αρμοδιότητα των διευθύνσεων εκπαίδευσης για τους συγκεκριμένους αυτούς φορείς, ώστε να υπάρχει αποτελεσματική εφαρμογή του νόμου 4415/2016, ο οποίος επιχειρεί να φρενάρει τα οξυμένα φαινόμενα μαύρης εργασίας και φοροδιαφυγής στο συγκεκριμένο χώρο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Έτσι και αλλιώς, συνοδεύεται από υπόμνημα, που κωδικοποιούνται και περιγράφονται τα πάντα. Από την Πανελλήνια Ένωση Σχολικών Συμβούλων (ΠΕΣΣ), έχει τον λόγο ο κ. Αλεξανδράτος.

ΓΕΩΡΓΙΟΣ ΑΛΕΞΑΝΔΡΑΤΟΣ (Πρόεδρος της Πανελλήνιας Ένωσης Σχολικών Συμβούλων (ΠΕΣΣ)): Κύριε Πρόεδρε, κύριε Υφυπουργέ, κυρίες και κύριοι Βουλευτές, κυρίες και κύριοι εκπρόσωποι φορέων. Η Πανελλήνια Ένωση Σχολικών Συμβούλων ευχαριστεί όλους όσους πρότειναν τη συμμετοχή μας, στη σημερινή συνεδρίαση και ιδιαίτερα τον κ. Υπουργό και τον Πρόεδρο της Επιτροπής Μορφωτικών Υποθέσεων για την πρόσκληση.

Στον περιορισμένο χρόνο, που έχουμε στη διάθεσή μας, θα τοποθετηθούμε σε συγκεκριμένες διατάξεις, που έχουν σχέση με την Πρωτοβάθμια ή Δευτεροβάθμια Εκπαίδευση, αν και έχουμε άποψη ακόμη και επί άλλων ζητημάτων, που περιλαμβάνονται, στο συγκεκριμένο νομοσχέδιο.

Πρώτον: Ως προς τα άρθρα 1, 2 και 3, που αναφέρονται σε ζητήματα του κρατικού πιστοποιητικού γλωσσομάθειας, είναι θετικό το γεγονός ότι μετά από πολύχρονες διαδικασίες θεσπίζεται και ηλεκτρονικός τρόπος εξέτασης. Επισημαίνουμε, όμως, τα εξής: Στην παράγραφο 1 του άρθρου 1, προβλέπονται οι γραπτές και προφορικές εξετάσεις να διενεργούνται, τουλάχιστον, μία φορά το έτος. Αυτό προτείνεται να αντικατασταθεί, ώστε να πραγματοποιούνται, τουλάχιστον, δύο φορές, κάθε έτος.

Στην παράγραφο 3 του άρθρου 1, προβλέπεται ένας εξεταστής, κατά την προφορική εξέταση, αντίθετα από όσα ισχύουν σήμερα, όπου οι εξεταστές είναι δύο και προβλέπεται να υπάρχει και τρίτος, ως παρατηρητής. Θα πρέπει το Υπουργείο να προχωρήσει, γρήγορα, στην περαιτέρω και ουσιαστική σύνδεση των προγραμμάτων σπουδών των ξένων γλωσσών στην Πρωτοβάθμια και Δευτεροβάθμια, με το κρατικό πιστοποιητικό γλωσσομάθειας. Να απολήγει η ξενόγλωσση διδασκαλία στην απόκτηση του πιστοποιητικού και μάλιστα, εμφατικά επισημαίνουμε, ως ΠΕΣΣ, ότι οι εξετάσεις για τους φοιτούντες μαθητές θα πρέπει να γίνονται δωρεάν.

Βασικό μας πρόταγμα κ. Πρόεδρε και κύριε Υφυπουργέ και επιδίωξή μας, σε κάθε εκπαιδευτική διαδικασία είναι η άμβλυνση των κοινωνικών ανισοτήτων, να διασφαλιστούν οι απαραίτητες συνθήκες, μέσα υποδομής και τα λοιπά.

Για το δεύτερο κεφάλαιο, που περιέχει διατάξεις, σχετικές με την Εθνική Βιβλιοθήκη, δεν θα τοποθετηθούμε.

Για το κεφάλαιο Γ΄, που περιέχει διατάξεις, που αναφέρονται στην Πρωτοβάθμια και Δευτεροβάθμια εκπαίδευση, συμφωνούμε με τη διάταξη, που θεσπίζει το ενιαίο μητρώο, αριθμό μαθητή. Επισημαίνουμε, όμως, ότι θα πρέπει να διασφαλιστούν όλες εκείνες οι δικλίδες, που αναφέρονται στα προσωπικά δεδομένα. Θέλουμε να επισημάνουμε, σχετικά με τις διατάξεις περί δομών, ότι θα πρέπει να επιδιωχθεί μια αποκέντρωση των διαδικασιών και αρμοδιοτήτων στην κατεύθυνση μιας σχετικής αυτονομίας σχολικών μονάδων, καθώς και μεγαλύτερης εμπιστοσύνης προς τους συλλόγους διδασκόντων. Συμφωνούμε με την αναγνώριση της προϋπηρεσίας των εκπαιδευτικών, στον ιδιωτικό τομέα, άρθρο 9, αλλά δεν υπάρχει πρόβλεψη για ανάλογη μισθολογική κατάταξη, ώστε να παράγεται και το αντίστοιχα οικονομικό αποτέλεσμα, με ένταξη στα αντίστοιχα μισθολογικά κλιμάκια, άρθρο 9 του νόμου 4354/2015.

Συμφωνούμε με τις διατάξεις του άρθρου 10, που αναφέρονται στη δυνατότητα διάθεσης εκπαιδευτικών ΠΕ11 σε κολυμβητήρια.

Ως προς την ειδική αγωγή, η ΠΕΣΣ έχει την άποψη ότι η εμφάνιση των τόσων πολλών παρεμβάσεων για την ειδική αγωγή δείχνει το ενδιαφέρον της Πολιτείας για τον πλέον ευαίσθητο χώρο της παιδείας. Επιτρέψτε μας, όμως, μερικές επισημάνσεις, που θεωρούμε ότι βελτιώνουν το υπό ψήφιση νομοθέτημα: Η διάταξη του άρθρου 11, περί κατανομής των μαθητών ΑμΕΑ, μας βρίσκει καταρχήν σύμφωνους, αλλά δύσκολα μπορεί να εφαρμοστεί σε πολυθέσια σχολεία, καθώς προκύπτουν κτιριακές ανάγκες. Επίσης, η μέχρι τώρα πρακτική δείχνει ότι σπάνια θετικές εισηγήσεις των σχολικών συμβούλων, επί σχετικών προτάσεων του συλλόγου διδασκόντων, γίνονται δεκτές. Ο αριθμός των τεσσάρων μαθητών με ειδικές μαθησιακές ανάγκες, σε μια τάξη, κρίνεται μεγάλος και θα δυσχεράνει την παιδαγωγική και διδακτική διαδικασία. Επίσης, επί του παρόντος παραμένουν αναπάντητα ερωτήματα, σχετικά με το εάν πρέπει να αλλάξουν σχολικό τμήμα τα παιδιά - για να μειωθεί ο αριθμός του τμήματος - όπου υπάρχει συμμαθητής τους με αναπηρία ή εκπαιδευτικές ανάγκες και το κυριότερο, ποια παιδιά θα είναι αυτά; Η ΠΕΣΣ θεωρεί ότι το σχολικό τμήμα συσχετίζεται άμεσα με την ομάδα, τις φιλικές σχέσεις και το κλίμα στην τάξη. Δηλαδή, κατ’ ουσία, με την ψυχοσυναισθηματική στήριξη και ορθή ανάπτυξη των παιδιών μας και ως τέτοιο είναι ωφέλιμο να προστατεύεται η σταθερότητα του.

Σχετικά με τη διάταξη του άρθρου 11, παράγραφος β΄, που ρυθμίζει την απαλλαγή των μαθητών ΑμΕΑ διαγνωσμένα από τα ΚΕΔΔΥ, ύστερα από αίτηση των γονέων, προτείνουμε την έκδοση Υπουργικής Απόφασης, που να ορίζει εναλλακτικές μορφές της αξιολόγησης των μαθητών ΑμΕΑ, αλλά και των μαθητών, που αντιμετωπίζουν ειδικές μαθησιακές δυσκολίες.

Είναι, επίσης, υπό συζήτηση, θεωρούμε ότι επιδέχεται ακόμη και τώρα διορθώσεις, η περίπτωση της δεύτερης ξένης γλώσσας. Εάν ο γονέας ζητήσει, σύμφωνα με την τροπολογία, το παιδί απαλλάσσεται εξέτασης και βαθμολόγησης. Μήπως για ένα τέτοιο ζήτημα πάνω από όλα και από όλους θα έπρεπε να έχουμε την άποψη και την πρόταση του ΚΕΔΔΥ; Είναι ο καθ΄ ύλην αρμόδιος φορέας, είναι αυτός που επιστημονικά προτείνει τρόπο εκπαίδευσης και παρέμβασης. Επεκτείνοντας εμείς προτείνουμε την πρόθεση, μετά από πρόταση του ΚΕΔΔΥ και της σύμφωνης γνώμης των ασκούντων γονική μέριμνα, να απαλλάσσεται ο μαθητής.

Επιπλέον, ίσως να είναι εξαιρετικά γραφειοκρατική, ως διαδικασία, αυτό που προβλέπει η παράγραφος β΄, την εμπλοκή και συγγραφή τεσσάρων εισηγήσεων και μίας τελικής έγκρισης από τον περιφερειακό διευθυντή για την απλή μείωση μαθητών από τους τέσσερις στους τρεις, σε ένα τμήμα ειδικού σχολείου. Προτείνουμε αντί αυτού, απόφαση του συλλόγου διδασκόντων, εισήγηση των αρμόδιων σχολικών συμβούλων ειδικής γενικής και τελική απόφαση διευθυντή εκπαίδευσης του λυκείου.

Τελειώνοντας, αναφερόμαστε στο σχετικό με το άρθρο 13 και τη διάταξη, που αναφέρεται στη δυνατότητα των αποφοίτων ΕΠΑ.Λ. να διεκδικούν πρόσβαση σε πανεπιστήμια, εκτιμούμε ότι για λόγους δικαιοσύνης θα έπρεπε αυτό να γίνεται, μέσω κοινών εξετάσεων αποφοίτων ΓΕ.Λ. και ΕΠΑ.Λ., όπως συνέβαινε, κατά το παρελθόν, με την ομάδα ΕΠΑ.Λ. τύπου β’. Σχετικά με το άρθρο 18 και τη δημιουργία του ΕΣΕΚΑ, δεν αντιληφθήκαμε γιατί καταργείται το ΕΣΙ. Εφόσον, όμως, δημιουργείται το νέο όργανο, θεωρούμε ότι επιβάλλεται να συμμετέχει και ο σχολικός σύμβουλος από τη ΠΕΣΚ, όπως υπήρχε και προηγούμενα στο ΕΣΙ. Ευχαριστούμε θερμά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Οι φορείς, κάτω από την πίεση του χρόνου, μιλούν με ρυθμό «πολυβόλου», καταιγιστικό. Δεν μπορούμε να παρακολουθήσουμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Μπάρου.

ΓΕΩΡΓΙΑ ΜΠΑΡΟΥ (Πρόεδρος της Πανελλήνιας Ομοσπονδίας Συλλόγων Γονέων Παιδιών με δυσλεξία και μαθησιακές δυσκολίες (ΠΟΣΓΠΔΜΔ)): Κύριε Υπουργέ, με όλο το σεβασμό, η ειδική αγωγή δεν αντέχει άλλα μπαλώματα για την αντιμετώπισή της. Άμεσα, «χθες», όπως είπατε κι εσείς, είναι αναγκαία η επιμόρφωση όλης της εκπαιδευτικής κοινότητας για το ποιες είναι οι δυσκολίες των παιδιών μας, για να μπορέσει, επιτέλους, να εφαρμοστεί η διαφοροποιημένη διδασκαλία, που θα βοηθήσει τα παιδιά μας να αναδείξουν τις δεξιότητές τους. Οι επιτηδευμένες ασάφειες, που υπάρχουν στους νόμους και τις εγκυκλίους, δημιουργούν προβλήματα, λόγω της έλλειψης γνώσεων, ακόμα και στις προϊστάμενες αρχές, που τις ορίζετε ως διαιτητές, για να ερμηνεύσουν τους νόμους και τις εγκυκλίους.

Το άρθρο 11, που αφορά τον αριθμό των δυσλεκτικών παιδιών, με βάση την ύπαρξη ή μη του τμήματος ένταξης, μας βρίσκει φυσικά αντίθετους, εφόσον η μείωση αρχίζει από τα πέντε παιδιά και μετά. Τα παιδιά στα τμήματα ένταξης πάνε μόνο στα βασικά μαθήματα και στα υπόλοιπα μαθήματα είναι μέσα στην τυπική τάξη, με αποτέλεσμα οι δυσκολίες να μην αντιμετωπίζονται, ειδικά, στα γνωστικά αντικείμενα. Ο αριθμός των τμημάτων ένταξης είναι αναντίστοιχος, ακόμα με τον αριθμό των παιδιών, που έχουν δυσλεξία και όχι μόνο γιατί δεν πηγαίνουν μόνο τα παιδιά, που έχουν δυσλεξία, στα τμήματα ένταξης. Ακόμα, δεν είναι σαφές τα παιδιά, με οριακή νοημοσύνη, καθώς και με διάσπαση προσοχής και τα παιδιά που έχουν δυσλεξία και ΔΕΠΥ σε ποια κατηγορία εμπίπτουν και πώς θα μπορεί να γίνει η αξιολόγηση του αριθμού, που θα μπορούν να έχουν μέσα στην τάξη. Δυστυχώς, η εμπειρία μας από την ερμηνεία, που δίνουν οι προϊστάμενες αρχές, μέχρι σήμερα, δεν μας επιτρέπει να είμαστε αισιόδοξοι.

Όσον αφορά τις ξένες γλώσσες, ζητάμε και στην πρώτη ξένη γλώσσα να μην λαμβάνεται υπόψη ο βαθμός εξέτασης και αξιολόγησης, γιατί οι εγγενείς δυσκολίες στο φωνολογικό σύστημα της κάθε γλώσσας, καθώς και η έλλειψη γνώσης της διαφοροποιημένης διδασκαλίας των εκπαιδευτικών δημιουργούν μεγάλες δυσκολίες.

Αυτό, φυσικά, δε σημαίνει πως δεν μπορούν να μάθουν και δεν αναγκάζει να μάθουν ξένες γλώσσες. Για το λόγο αυτόν, θεωρούμε ότι πρέπει να αντικατασταθεί ο όρος «απαλλαγή» με την ίδια διατύπωση, που έχετε για τη δευτεροβάθμια και ακόμη, γιατί ο όρος αυτός απενεργοποιεί και το παιδί και τον εκπαιδευτικό.

Έχουμε να κάνουμε κάποιες παρατηρήσεις όσον αφορά στα υπόλοιπα άρθρα, με βάση το επείγον.

Στο άρθρο 12, πιανόμαστε από τη διατύπωση, που έχετε, για τους μηχανικούς του Εμπορικού Ναυτικού και των ΕΠΑΛ, όπου εδώ και τρία χρόνια είναι αιτούμενο του φορέα μας, ότι πρέπει πρώτα να αρθεί ο αποκλεισμός των σπουδαστών με δυσλεξία από τις στρατιωτικές σχολές, έτσι ώστε να έχουν τη δυνατότητα οι σπουδαστές αυτοί να συνεχίσουν στην Τριτοβάθμια Εκπαίδευση. Είναι ένα αίτημα, για το οποίο και πέρυσι είχε υποσχεθεί το Υπουργείο ότι θα επιμεληθεί, γιατί χρειάζεται νομοθετική ρύθμιση, προηγουμένως.

Όσον αφορά στο άρθρο 15, με βάση του κατεπείγοντος των ρυθμίσεων της εποπτείας των ιδιωτικών σχολείων Πρωτοβάθμιας και Δευτεροβάθμιας Εκπαίδευσης από το Υπουργείο Παιδείας, είναι αναγκαίο να ελεγχθεί και να φροντίσετε να μας απαντήσετε για ποιους λόγους τα ιδιωτικά σχολεία δεν είναι υποχρεωμένα να έχουν τμήμα ένταξης, καθώς και ειδικούς παιδαγωγούς.

Όσον αφορά στο άρθρο 18, για το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού, θα θέλαμε να επισημάνουμε ότι απουσιάζει παντελώς η παρουσία γενικότερα του γονεϊκού κινήματος και ειδικότερα περιπτώσεις, όπως της ειδικής αγωγής, όπως είμαστε εμείς. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ.

Το λόγο έχει ο κ. Λυμβαίος.

ΙΩΑΝΝΗΣ ΛΥΜΒΑΙΟΣ (Πρόεδρος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία – ΠΟΣΓΚΑμεΑ): Καλημέρα, κύριε Πρόεδρε. Ευχαριστώ πολύ.

Καταρχήν, ξεκινώντας θα ήθελα να εκφράσω για μια ακόμη φορά την έκπληξή μας, που ένα σχέδιο νόμου του Υπουργείου Παιδείας κατατίθεται με την ένδειξη του επείγοντος και παίρνει αυτή τη διαδικασία του εξπρές διαλόγου.

Τόσο ως Εθνική Συνομοσπονδία Ατόμων με Αναπηρία όσο και ως Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία, θεωρούμε και το έχουμε εκφράσει δημοσίως και διαχρονικά, ότι ο χώρος της εκπαίδευσης των Ατόμων με Αναπηρία είναι ένας από τους πλέον σημαντικούς τομείς της κοινωνικής, οικονομικής και πολιτικής ζωής του κάθε πολίτη. Έτσι, λοιπόν και κάθε δράση θα πρέπει να υπόκειται σε αυτή τη βάση του ουσιαστικού διαλόγου, πράγμα που, για μια ακόμη φορά, λείπει, τουλάχιστον προς το παρόν, από αυτό το σχέδιο νόμου.

Παρόλα αυτά, θα θέλαμε να επικεντρώσουμε τις παρατηρήσεις μας σε τέσσερα σημεία και θα είμαι πολύ συνοπτικός.

Ξεκινάω, λοιπόν, από το κεφάλαιο Α΄, για το Κρατικό Πιστοποιητικό Γλωσσομάθειας. Στο σημείο αυτό δεν γίνεται, κύριε Πρόεδρε, κύριε Υπουργέ, καμία αναφορά για τον τρόπο εξέτασης των μαθητών με αναπηρία, τόσο αυτών, που φοιτούν, στη γενική εκπαίδευση, όσο και αυτών, που φοιτούν στην ειδική εκπαίδευση. Δηλαδή, έναν εξειδικευμένο τρόπο εξέτασης και απόδοσης, εάν θέλετε, του Πιστοποιητικού Γλωσσομάθειας, προσαρμοσμένο, βέβαια, στις ανάγκες που έχει κάθε μαθητής, π.χ. μαθητές με προβλήματα ακοής, με προβλήματα όρασης κ.ο.κ.

Στο τρίτο κεφάλαιο, όπου επικεντρώνεται και το μεγαλύτερο κομμάτι, που αφορά ρυθμίσεις για την ειδική εκπαίδευση και συγκεκριμένα στο άρθρο 11, αυξάνεται ο αριθμός στα τμήματα των σχολικών μονάδων ειδικής αγωγής και εκπαίδευσης. Αλήθεια, με ποια κριτήρια γίνεται αυτό; Ξέρετε πάρα πολύ καλά ότι ήδη τα τμήματα είναι επιβαρυμένα με μαθητές, που έχουν αναπηρία, όπως αυτισμό π.χ., οπότε, στις περιπτώσεις που αναφέρει μέσα το σχέδιο νόμου, για αύξηση των περιπτώσεων και διπλασιασμό σχεδόν των μαθητών, καταλαβαίνετε ότι και ο ρόλος του εκπαιδευτικού υποβαθμίζεται, αλλά ακόμα ακόμα και αυτό το ίδιο το αγαθό της εκπαίδευσης, με αποτέλεσμα οι μαθητές, που μετέχουν σ’ αυτό, να μην έχουν εκπαίδευση, αλλά, στην ουσία, επιτρέψτε μου να το πω, «φύλαξη», πράγμα στο οποίο, βέβαια, ούτε στοχεύει ούτε πρέπει να στοχεύει το εκπαιδευτικό μας σύστημα, ούτε είναι κάτι το οποίο επιθυμούμε και επιδιώκουμε όλοι εμείς οι γονείς των Ατόμων με Αναπηρία, ολόκληρο το αναπηρικό κίνημα.

Ένα τρίτο σημείο είναι στο άρθρο 13, όπου ρυθμίζονται θέματα εισαγωγής στην Τριτοβάθμια Εκπαίδευση. Εδώ, κύριε Υπουργέ, θα θέλαμε να δηλώσουμε, για μια ακόμη φορά, την πλήρη αντίθεσή μας με αυτήν την κατάφορη αδικία, αυτήν τη διάκριση, που γίνεται, με τις Σχολές Καλών Τεχνών, οι οποίες δεν δέχονται υποψηφίους με αναπηρία. Αλήθεια, πόσοι διαχρονικά είναι μεγάλα ονόματα, μεγάλοι καλλιτέχνες, στο χώρο της Τέχνης γενικότερα και έχουν αναπηρία και, όμως, αυτό το δικαίωμα δεν το έχουν στις Ελληνικές Σχολές Καλών Τεχνών;

Άρα, αυτό χρειάζεται άμεσα ρύθμιση, άμεσα θα πρέπει να αποσυρθεί και να διορθωθεί και βέβαια, θα πρέπει να προστεθούν και υποψήφιοι, οι οποίοι έχουν αναπηρίες, όπως Σύνδρομο Down ή αυτισμό υψηλής λειτουργικότητας, όπως λόγου χάριν το Σύνδρομο Asperger. Αυτή η διάκριση ή καλύτερα το δικαίωμα, σύμφωνα με τη Διεθνή Σύμβαση του ΟΗΕ, όπως αυτή προσαρμόστηκε στο Εθνικό Δίκαιο, με τον ν. 4074/2012, είναι υποχρεωτική, συνεπώς, πρέπει να δίνεται το δικαίωμα σε όλα τα άτομα με αναπηρία να μετέχουν σε αυτό που λέγεται «Τριτοβάθμια Εκπαίδευση».

Κλείνω με το άρθρο 18, όπου δημιουργείται το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού. Βασικός σκοπός αυτού του Συμβουλίου είναι ο μη αποκλεισμός και η σύνδεση της Εκπαίδευσης με την αγορά εργασίας. Εδώ, κύριε Υπουργέ, οι θέσεις μας είναι ότι θα πρέπει, οπωσδήποτε, μεταξύ των φορέων και των εκπροσώπων που μετέχουν σε αυτό το Συμβούλιο να υπάρχει και εκπρόσωπος της Εθνικής Συνομοσπονδίας Ατόμων με Αναπηρία, που είναι το τριτοβάθμιο όργανο, που εκπροσωπεί τα άτομα.

Προτείνουμε, στο σύνολό τους, οι ρυθμίσεις που αφορούν στα άτομα με αναπηρία να αποσυρθούν και να υπάρξει ένας ουσιαστικός διάλογος μεταξύ όλων των εμπλεκόμενων φορέων - εκπαιδευτικής κοινότητας, ατόμων με αναπηρία και Υπουργείου - ούτως ώστε να φτιαχτεί ένα πλαίσιο νόμου τέτοιο, που να διασφαλίζει τη δημόσια δωρεάν και σύγχρονη εκπαίδευση, συμμετοχική για όλα τα άτομα με αναπηρία.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει η κυρία Αγγελή - Λυκούδη.

ΔΗΜΗΤΡΑ ΑΓΓΕΛΗ – ΛΥΚΟΥΔΗ (Μέλος Δ.Σ. της Ανώτατης Συνομοσπονδίας Πολυτέκνων Ελλάδας (Α.Σ.Π.Ε.)): Όλοι γνωρίζουμε και αναφερόμαστε στις δυσκολίες που έχουν προκύψει από την οικονομική και κοινωνική κρίση, τα τελευταία χρόνια, στη Χώρα μας. Για τις οδυνηρές επιπτώσεις από τη δημογραφική κρίση, που βλέπαμε να μεγαλώνει, τις συνέπειες της οποίας ζούμε και γίνονται συνεχώς προβλέψεις για τα επώδυνα αποτελέσματά της για την Ελλάδα, σπάνια γίνονται αναφορές και δεν λαμβάνονται μέτρα. Την τελευταία εξαετία, με στοιχεία του Υπουργείου Εσωτερικών, οι θάνατοι υπερέβησαν κατά 114 χιλ. των γεννήσεων, δηλαδή σε μια εξαετία, εντελώς αθόρυβα, δυο πόλεις του μεγέθους της Βέροιας και της Κοζάνης εξαφανίστηκαν από το πρόσωπο της γης, χωρίς να μεσολαβήσει πόλεμος ή φυσική καταστροφή.

Το Σύνταγμα της Ελλάδας, παρ. 2 του άρθρου 21, ορίζει ρητά πώς οι πολύτεκνες οικογένειες δικαιούνται της ειδικής φροντίδας από το Κράτος. Αναζητάμε, λοιπόν, τους τρόπους που γίνεται πράξη αυτή η ειδική φροντίδα. Η εξυπηρέτηση του ατομικού συμφέροντος των πολυτέκνων αποτελεί εξυπηρέτηση του γενικότερου δημοσίου συμφέροντος προ του οποίου και αυτή η Αρχή της Ισότητας των Ελλήνων, απέναντι στο νόμο υποχωρεί -είναι Αποφάσεις του ΣτΕ 2773/1991, 2781/1991, 4062/1990 και 4070/1990.

Κύριε Υπουργέ, το πρώτο και συχνά μοναδικό εφόδιο, που μπορούμε να δώσουμε στα παιδιά μας για τη ζωή τους είναι η μόρφωσή τους και ως επιστέγασμα αυτής είναι η κατάκτηση μιας επιστήμης. Ως Α.Σ.Π.Ε. συμμετείχαμε, με τις προτάσεις μας, στον περσινό εθνικό διάλογο της Παιδείας με προτάσεις μας, πάνω σε τρία θέματα: μεταγραφές φοιτητών, διορισμοί εκπαιδευτικών, καθιέρωση της βάσης του «10». Ουδέποτε μας κάλεσε κανένας στην Επιτροπή. Δεν θα έπρεπε να μεταφέρουμε την εμπειρία μας αυτή και εμείς οι πολύτεκνοι γονείς;

Παρακολουθώντας, λοιπόν, τις θεσμικές αλλαγές, που γίνονται, πάνω στο μεγάλο θέμα των μεταγραφών, αλλά και στη διευκόλυνση, ως προς την εισαγωγή στα ΑΕΙ και ΤΕΙ διαφόρων κοινωνικών ομάδων, αλλά και ειδικών κατηγοριών, από τον περασμένο Αύγουστο - και είναι η τρίτη φορά που περνούν τέτοιες διατάξεις, μέσα στους τελευταίους έξι μήνες- και βλέποντας την προσπάθεια, που κάνετε, κύριε Υπουργέ, με ιδιαίτερη κοινωνική ευαισθησία, θεωρούμε ότι πρέπει να δείτε και το δικό μας αίτημα για τις ελεύθερες μεταγραφές. Αναφέρομαι στη δυνατότητα αυτή, που ίσχυε, με παλαιότερη νομοθεσία, από το έτος 1979, μέχρι το έτος 2011 για 32 συναπτά έτη, τότε που υπερτερούσαν οι γεννήσεις, έναντι των θανάτων. Δεν υπήρχε κάποιο πρόβλημα στη λειτουργία των ΑΕΙ και ΤΕΙ, όπως ομολογούσαν και οι ίδιοι οι Πρυτάνεις. Θα καταθέσω, λοιπόν, στα πρακτικά όλα τα επίσημα στοιχεία, που μας είχαν στείλει οι Γραμματείες των Σχολών των ΑΕΙ και ΤΕΙ για όλες τις εξυπηρετούμενες μεταγραφές, μέχρι το έτος 2010 και οι αριθμοί δείχνουν ότι οι λιγότερες μεταγραφές είναι των Πολυτέκνων, έναντι άλλων κοινωνικών ομάδων.

Σήμερα με το ισχύον καθεστώς μεταγραφής, με τα κοινωνικά και οικονομικά κριτήρια και αφού περάσουν, με αβεβαιότητα για την έκβασή της, οι νεοεισακτέοι φοιτητές πολύτεκνοι, μπορεί ή στην πρώτη φάση να μεταγραφούν ή κατόπιν ενστάσεως ή με τη διαδικασία της κατ' εξαίρεση μεταγραφής, που δυστυχώς, όμως, παρότι το αίτημά τους ολοκληρώνεται επιτυχώς, στην καλύτερη των περιπτώσεων, χάνουν το εξάμηνο τους και σε πολλές περιπτώσεις, λόγω προόδου μαθημάτων, όλο το ακαδημαϊκό έτος τους.

Αν και εγγράφως, για δεύτερη χρονιά, ζητάμε στοιχεία για τις αιτήσεις μεταγραφής των πολυτέκνων, αλλά και το αποτέλεσμα αυτών, δεν έχουμε καμία απάντηση, παρά μόνον γενικές απαντήσεις ότι όλες σχεδόν έχουν θετική έκβαση, ενώ εμείς έχουμε εντελώς διαφορετική εικόνα.

Στη χθεσινή σας τοποθέτηση, κύριε Υπουργέ, σε ερώτηση που σας έγινε για να δεχθείτε το αίτημά μας για τις μεταγραφές των πολυτέκνων, μετά από επιτυχία τους στα Α.Ε.Ι. ή Τ.Ε.Ι., από τη συμμετοχή τους στις πανελλήνιες εξετάσεις, στην αντίστοιχη σχολή πλησίον της μόνιμης κατοικίας τους, αναφέρατε ότι καλύτερα να μην ασχοληθούμε, στην παρούσα φάση, με τις μεταγραφές, για να μη γίνεται πιο πολύπλοκο το θέμα, από ό, τι ενδεχομένως είναι.

Έχετε στοιχεία, που να είναι διαφορετικά από αυτά, που καταθέτουμε, σήμερα και να σας αποτυπώνουν τον κορεσμό φοιτητών σε κάποιες σχολές από μεταγραφή, λόγω της πολυτεκνικής τους ιδιότητας; Εξάλλου, στο παρόν νομοσχέδιο γίνεται αναφορά και πάλι για το θέμα των μεταγραφών και προτείνονται διάφορες ρυθμίσεις. Πιστεύετε ότι η κοινωνική ομάδα των πολύτεκνων οικογενειών πρέπει να εξαιρεθεί από την κοινωνική ευαισθησία, που δείχνετε σε άλλες κοινωνικές ομάδες;

Δηλώνουμε παρόντες, για να βοηθήσουμε, όταν θα είστε έτοιμος για μια πραγματική λύση όλων των προβλημάτων, που δημιουργούνται, με το θέμα των μεταγραφών, με δεδομένη τη γνώση από τα πραγματικά περιστατικά, που μας γνωστοποιούν τα μέλη μας και τα στοιχεία τόσων ετών.

Κατόπιν των ανωτέρω, σας παρακαλούμε, όπως για λόγους δικαιοσύνης και υλοποιήσεως της συνταγματικής επιταγής της παραγράφου 2 του άρθρου 21 του Συντάγματος, με βάση την οποία οι πολύτεκνες οικογένειες δικαιούνται της ειδικής φροντίδας του Κράτους, για τους πολύτεκνους φοιτητές να προστεθεί στο παρόν σχέδιο νόμου και συγκεκριμένα, στην παράγραφο 11 του άρθρου 19 «Ρυθμίσεις θεμάτων για τα Α.Ε.Ι.» και η περίπτωση των πολύτεκνων φοιτητών, ώστε στην παράγραφο 8 του άρθρου 21, του νόμου 4332/2015, μετά το τέλος της περιπτώσεως δ΄, να προστεθεί η παρακάτω περίπτωση, με την αρίθμηση «ε΄»: «Πολύτεκνοι και τέκνα πολυτέκνων που επέτυχαν ή φοιτούν σε σχολές ή τμήματα Α.Ε.Ι. ή Τ.Ε.Ι. μετεγγράφονται στην αντίστοιχη σχολή ή τμήμα Α.Ε.Ι. ή Τ.Ε.Ι. που είναι πλησιέστερη στον τόπο κατοικίας τους ή εκεί που φοιτά ο αδελφός ή η αδελφή τους και στο αντίστοιχο έτος, ενώ καταργείται η παράγραφος 7 περίπτωση ε΄ του ίδιου άρθρου.». Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Κακαβιάρης.

ΧΡΙΣΤΟΔΟΥΛΟΣ ΚΑΚΑΒΙΑΡΗΣ (Αντιπρόεδρος του Συνδέσμου Ιδιωτικών Σχολείων (ΣΙΣ)): Σας ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, κυρίες και κύριοι εκπρόσωποι των φορέων, πρώτα απ' όλα να ευχαριστήσω την Επιτροπή για την πρόσκληση. Σήμερα, λοιπόν, καλούμαστε να συζητήσουμε για ένα σχέδιο νόμου, που αφορά τη ρύθμιση θεμάτων της Πρωτοβάθμιας και Δευτεροβάθμιας Εκπαίδευσης, για ένα σχέδιο νόμου, που ποτέ ο Υπουργός δεν μας κάλεσε να ακούσει τις προτάσεις μας και να υπάρξει κάποιος διάλογος, πριν διαμορφωθεί και πάρει το δρόμο της Βουλής, για ένα σχέδιο νόμου, που πληροφορηθήκαμε το περιεχόμενό του, μόλις την Παρασκευή το απόγευμα, όταν αναρτήθηκε από τη Βουλή.

Θα μου επιτρέψετε, λοιπόν, να περιοριστώ σε κάποια λίγα σχόλια και προβληματισμούς. Όσον αφορά στο Κεφάλαιο Γ΄, άρθρο 7 παράγραφος 1, που αναφέρεται στον ενιαίο αριθμό μαθητή, που εκδίδεται, μετά την εγγραφή του μαθητή, σε σχετικό πληροφοριακό σύστημα του Υπουργείου Παιδείας, δεν καταλαβαίνουμε σε ποιο σύστημα αναφέρεστε, αλλά φανταζόμαστε ότι εννοείτε το «My School». Εάν έχουμε μαντέψει σωστά, για το συγκεκριμένο σύστημα, έχουν διαπιστωθεί αρκετά προβλήματα, που αφορούν την ασφάλεια των δεδομένων και τα οποία εικάζουμε ότι δεν έχουν επιλυθεί.

Ο Σύνδεσμος μας έχει προσφύγει στην Αρχή Προστασίας Δεδομένων Προσωπικού Χαρακτήρα, σε συνέχεια της απόφασης 139/2014, που εξέδωσε η Αρχή, μετά από προσφυγές της ΟΛΜΕ, της ΔΟΕ και συλλόγων γονέων και κηδεμόνων. Εξ όσων γνωρίζουμε, η Αρχή έχει ζητήσει από το Υπουργείο Παιδείας, από την 1η Δεκεμβρίου 2016, να απαντήσει και μάλιστα σε 20 ημέρες, αλλά προφανώς, δεν έχει λάβει καμία απάντηση.

Επιγραμματικά, σας αναφέρω μερικές από τις 20 υποδείξεις της Αρχής: Κρυπτογράφηση της βάσης δεδομένων του «My School», κατάργηση της πρόσβασης σε όλους τους χρήστες, πλην του διευθυντή της σχολικής μονάδας στα ονομαστικά στοιχεία μαθητών και γονέων, τους αριθμούς μητρώου και της τάξης εγγραφής, ενεργοποίηση της δυνατότητας καταγραφής των ενεργειών κάθε χρήστη, κατάρτιση σχεδίου ασφάλειας του πληροφοριακού συστήματος, πρόσβαση μόνο από ηλεκτρονικούς υπολογιστές, που διαθέτουν IP του πανελληνίου σχολικού δικτύου.

Επιπροσθέτως, προκύπτει πρόβλημα και μετά το είδος των στοιχείων, που ζητούνται να καταχωρηθούν, διότι μέρος αυτών αποτελούν ευαίσθητα προσωπικά δεδομένα, τα οποία όπως γνωρίζετε, για να ζητηθούν και να καταχωρηθούν, πρέπει πρωτίστως να τεκμηριωθεί η αναγκαιότητα της πράξης αυτής. Έχουμε ήδη καταθέσει την προσφυγή του Συνδέσμου στα Πρακτικά και προτείνουμε να περιμένουμε, πρώτα, την απόφαση της Αρχής Προστασίας Δεδομένων Προσωπικού Χαρακτήρα και μπορεί κάτι τέτοιο να προβλεφθεί στο νομοσχέδιο. Δεν είμαστε αντίθετοι στον ενιαίο αριθμό μαθητή, αλλά να εφαρμοστεί, μόλις το σχετικό πληροφοριακό σύστημα πάρει την κατάλληλη έγκριση από την Αρχή.

Συνεχίζουμε με την παράγραφο 2 του ίδιου άρθρου και ένα συνοπτικό σχόλιο, σε σχέση με τις εκδρομές. Γιατί δεν δίνετε μια μικρή ώθηση στα σχολεία, ως προς την αυτονομία; Σας προτείνουμε να κάνετε ένα βήμα προς αυτή την κατεύθυνση, με το να εμπιστευτείτε και το Διευθυντή της Σχολικής Μονάδας και το Σύλλογο Διδασκόντων να κινηθούν, σύμφωνα με τον προγραμματισμό, που έχουν σχεδιάσει και αποφασίσει, για να αποφύγουμε όλη αυτή την γραφειοκρατία. Υπάρχει νομοθετικό πλαίσιο, που ορίζει τα πάντα για την οργάνωση και την υλοποίηση των εκδρομών.

Προς την κατεύθυνση του συγκεντρωτισμού και όχι της αυτονομίας, θεωρούμε ότι είναι και το άρθρο 15, με τη σύσταση της αυτοτελούς Διεύθυνσης Ιδιωτικής Εκπαίδευσης. Αναρωτιόμαστε με τη σύσταση αυτής της Διεύθυνσης στο Υπουργείο, επιδιώκετε να αναβαθμίσετε και να οργανώσετε καλύτερα τις υπηρεσίες, που μας υποστηρίζουν και μας εποπτεύουν; Πώς μια Διεύθυνση θα διασφαλίσει την ποιότητα; Δεν το έκαναν επαρκώς οι Διευθυντές Εκπαίδευσης, μέχρι σήμερα; Πώς θα ορίζεται αυτή η ποιότητα και τι σημαίνει «χειρισμός του προσωπικού και των ιδιοκτητών»; Πώς μπορεί ο ιδιοκτήτης να ελέγχεται πειθαρχικά από το δημόσιο φορέα; Είναι πειθαρχικός υφιστάμενος; Έχουμε την αίσθηση ότι απλά δημιουργείτε μια υπηρεσία, ανάμεσα στα Γραφεία Εκπαίδευσης, στις Περιφέρειες και την πολιτική ηγεσία, που θα προσθέσει και άλλη γραφειοκρατία. Μιλάμε για το 6% του μαθητικού πληθυσμού, αυτό είναι το ποσοστό των μαθητών, που φοιτούν στα ιδιωτικά σχολεία και δεν μπορούμε να καταλάβουμε, δεν αιτιολογείται επαρκώς η δημιουργία νέων τμημάτων, που συνεπάγεται αύξηση προσωπικού, γραφειοκρατίας, αύξηση του προϋπολογισμού του Υπουργείου Παιδείας.

Ολοκληρώνοντας το θέμα αυτό, εφόσον συσταθεί η Διεύθυνση Ιδιωτικής Εκπαίδευσης, πρώτον, σας προτείνουμε να καταργήσετε το άρθρο 20 της Υπουργικής Απόφασης του 2002, που αφορά αρμοδιότητες των Διευθυντών Εκπαίδευσης, σχετικές με την ιδιωτική εκπαίδευση. Το έχουμε ήδη καταθέσει και δεύτερον, σας ζητούμε να διασφαλίζετε τον τρόπο, που θα λειτουργήσει, να διασφαλίσετε ότι η Διεύθυνση αυτή θα είναι στεγανή, τηρώντας απαρέγκλιτα τις διατάξεις περί ευαίσθητων προσωπικών δεδομένων. Δυστυχώς, η μέχρι τώρα εμπειρία μας δεν μας επιτρέπει να αισιοδοξούμε.

Θα κλείσω με μια παρατήρηση, που αφορά το άρθρο 9, τη βαθμολογική αναγνώριση της προϋπηρεσίας. Κύριε Υπουργέ, σας ζητούμε να οριστούν αναλυτικά οι περιπτώσεις προϋπηρεσίας εκπαιδευτικού, που μπορεί να αναγνωρισθεί, ως δημόσια προϋπηρεσία του. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, το λόγο έχει εκ μέρους του Προεδρείου της Συνόδου των Πρυτάνεων Α.Ε.Ι., ο κ. Ιωάννης Γκόλιας, Πρύτανης του Εθνικού Μετσόβιου Πολυτεχνείου.

ΙΩΑΝΝΗΣ ΓΚΟΛΙΑΣ (Πρόεδρος της Συνόδου των Πρυτάνεων Α.Ε.Ι.): Ευχαριστώ πολύ. Κύριε Πρόεδρε, κύριε Υπουργέ, κυρίες και κύριοι Βουλευτές, κυρίες και κύριοι, καταρχήν ευχαριστώ, που μου δίνεται η δυνατότητα να εκφράσω τις απόψεις μου εδώ, εκπροσωπώντας, ως Προεδρεύων της Συνόδου των Πρυτάνεων, τις απόψεις των Πανεπιστημίων.

Θα προσπαθήσω να κρατήσω και τα τρία λεπτά και να είμαι σε ρυθμούς αποδεκτούς, επομένως θα επικεντρωθώ σε δύο με τρία θέματα. Ξεκινώ με το άρθρο 20, παράγραφος 1, το οποίο αναφέρεται στον τρόπο, με τον οποίο οι διοικητικοί υπάλληλοι μπορούν να μεταταγούν από διοικητικές θέσεις σε θέσεις ΕΤΕΠ. Είχαμε τον προβληματισμό μας, σαν Σύνοδος, βεβαίως, είμαστε σε συνεργασία με το Υπουργείο γι΄ αυτήν τη διαδικασία, η οποία προτείνεται και η οποία, σαφώς, το βελτιώνει, επομένως, είναι μια διαδικασία, η οποία δίνει μια διέξοδο.

Θα ήθελα, όμως, να πω εδώ, να σημειώσω, ότι οπωσδήποτε θα υπάρξουν κάποιες τέτοιες μετατάξεις και άρα, θα υπάρξει ένα κενό πρόσθετο στις διοικητικές μας υπηρεσίες. Το αναφέρω εδώ και είναι εν δυνάμει μια εισαγωγή γι' αυτό το οποίο θέλω να πω, όπου είναι το άρθρο 19, παράγραφος 14. Εκεί, βεβαίως, τώρα με τις αυτονομίες, που αποδεχόμαστε ασφαλώς σαν Πανεπιστήμια και βεβαίως θα συνεργαστούμε με το Υπουργείο, για να δούμε και άλλες περιπτώσεις, όπου μπορούμε να πάρουμε την αυτονομία, όμως η αυτονομία στην περίπτωση αυτή, που αφορά το στεγαστικό επίδομα, δηλαδή, στην πραγματικότητα, η εκκαθάριση και η τελματοποίηση, έρχεται σε μια φάση στα Πανεπιστήμια, όπου το διοικητικό προσωπικό είναι μικρό και ελαττώνεται και άλλο με τη διάταξη αυτή την τελευταία - την προηγούμενη όπου σας είπα - δεν γίνονται μετατάξεις προς τα Πανεπιστήμια, δυστυχώς, τα Υπουργεία όλα, οι Υπουργοί, δεν εγκρίνουν τις μετατάξεις αυτές και επομένως, υπάρχει ένα θέμα εμπειρίας και ένα θέμα γνώσης δημοσιονομικού ελέγχου όλων αυτών των διαδικασιών.

Επομένως, στη λογική ότι δεν αρνούμαστε την αυτονομία, αλλά ότι και δεν είμαστε έτοιμοι θα πρότεινα, εάν είναι δυνατόν, κύριε Υπουργέ, να υπάρξει μια περίοδος μετάβασης για το 2018, ώστε τα Πανεπιστήμια να έχουν το χρόνο να προετοιμαστούν επαρκώς και να μη δημιουργηθούν προβλήματα με τους φοιτητές μας, που ξέρετε, ότι θα είναι καθοριστικά για τη λειτουργία του Πανεπιστημίου.

Το τρίτο θέμα έχει να κάνει με το ΣΑΕΠ, με τα επαγγελματικά δικαιώματα και εκεί υπάρχει ένα θέμα, το οποίο, βεβαίως, δεν είναι των Πανεπιστημίων, αλλά αφορά τους αποφοίτους μας, όταν αποφοιτούν, τη στιγμή της αποφοίτησής τους.

Εκεί, λοιπόν, με μια υπερρύθμιση, που έχει γίνει, με προηγούμενη νομοθεσία, έχουμε καταφέρει εκείνοι οι οποίοι δεν έχουν ακόμα επαγγελματικά δικαιώματα σε ξένη χώρα, αλλά έχουν τίτλο εκπαιδευτικό, χωρίς καν ο τίτλος αυτός να έχει εγκριθεί από το ΔΟΑΤΑΠ, να έχουν αυτή τη δυνατότητα, μέσω του ΣΑΕΠ, να πάρουν επαγγελματικά δικαιώματα.

Αυτό είναι ένα οξύμωρο θέμα στην υπερρύθμιση αυτή και θα πρέπει να το δούμε άμεσα, κύριε Υπουργέ και κυρίες και κύριοι Βουλευτές, σε επόμενη φάση.

Αυτό, όμως, μας κάνει λίγο να ανησυχούμε από το γεγονός, ότι βγαίνει το ΔΟΑΤΑΠ, καθώς και οι εκπρόσωποι των επαγγελματικών φορέων από την Επιτροπή αυτή. Βεβαίως, λέτε, ότι μπορείτε να τους φωνάζετε όποτε θέλετε, αλλά εμείς θεωρούμε, ότι αυτό που λέτε στην Αιτιολογική Έκθεση «μα, εμείς, επειδή θα είμαστε όλοι του Υπουργείου, θα συνεδριάζουμε πιο εύκολα και πιο γρήγορα» είναι λιγότερο σημαντικό από το ότι μπορεί να έρθει όλη αυτή η τεράστια εμπειρία αυτών των ανθρώπων μέσα στην Επιτροπή αυτή, δηλαδή, του ΔΟΑΤΑΠ και των επαγγελματικών φορέων, μόνο για αυτή την περίπτωση, γιατί για την άλλη είμαστε υποχρεωμένοι, σαν χώρα, να συμμορφωθούμε προς τις Κοινοτικές Οδηγίες.

Τέλος, για το ΕΣΔΙ μας κάλυψε ο κ. Σφηκάκης και εγώ δεν υπεισέρχομαι στις διαδικασίες, διότι θεωρώ ότι έκανε εκείνος κάποιες παρατηρήσεις.

Θέλω να πω ότι βεβαίως, πρέπει να προχωρήσουμε σε αυτές τις διαδικασίες και δεν έχουμε κάποια παρατήρηση, απλώς εκφράζοντας τα Πανεπιστήμια, τα οποία έχουν Ιατρικές σχολές – ήθελα εδώ να βάλω και το θέμα, ότι αφού γίνουν όλες αυτές οι διαδικασίες και καταλήξουμε, τι θα γίνει με την ΕΣΔΙ. Να εκφράσω, δηλαδή, εδώ τώρα και έγκαιρα την άποψη των Πανεπιστημίων ότι δεν φανταζόμαστε ότι θα προχωρήσουμε σε νέα ίδρυση Ιατρικής Σχολής, αλλά ότι αυτή η Σχολή κάπου θα ενταχθεί, μέσα στις υπάρχουσες Ιατρικές.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Βατόπουλος.

ΑΛΚΙΒΙΑΔΗΣ ΒΑΤΟΠΟΥΛΟΣ (Εκπρόσωπος της Εθνικής Σχολής Δημόσιας Υγείας, Κοσμήτορας): Κύριε Πρόεδρε, ευχαριστούμε πάρα πολύ για την πρόσκληση.

Θα αναφερθώ στο άρθρο 22, που αφορά την Εθνική Σχολή Δημόσιας Υγείας και υπενθυμίζω, ότι η Εθνική Σχολή Δημόσιας Υγείας λειτουργεί, ανελλιπώς, από το 1929, δηλαδή, είναι μια παλιά Σχολή, που είχε πάντα ένα πεπαλαιωμένο λειτουργικό καθεστώς και το άρθρο 22 έρχεται, πλέον, να το επιλύσει.

Συμφωνούμε απόλυτα με το άρθρο αυτό και έχουμε καταθέσει και ένα υπόμνημα, απλώς, ήθελα να αναφερθώ λίγο σε αυτά που είπε ο κ. Σφηκάκης για τις Ιατρικές Σχολές και να απαντήσω με τρία πράγματα. Το πρώτο είναι ότι το άρθρο 22 ακολουθεί τη διαδικασία, που έχει ακολουθηθεί από όλες τις Σχολές, που ακολούθησαν μια διαδικασία μετάβασης, άρα δεν είναι κάτι καινούργιο. Από την άλλη μεριά, η μαζική προκήρυξη θέσεων σε μια Σχολή, ουσιαστικά δημιουργεί μια καινούργια Σχολή, δηλαδή, αυτό που είπε ο κ. Πρύτανης, ότι θα δημιουργηθεί, εάν προκηρυχθούν οι θέσεις από την αρχή. Αυτό είναι απολύτως σαφές και κατανοητό. Το τρίτο που θέλω να πω είναι ότι δεν καταλαβαίνω το άγχος, που έχει ο κ. Σφηκάκης για τις Ιατρικές Σχολές, τις οποίες σέβομαι και εκτιμώ, για τη διαδικασία κρίσης από μια 7μελή Επιτροπή Καθηγητών. Δεν θα μας πάρει και θα μας κάνει όλους καθηγητές, αλλά θα κρίνει και θα πει « αυτός είναι κατάλληλος, γιατί έχει τα προσόντα για καθηγητής, ο άλλος έχει προσόντα για επίκουρος και ο τρίτος δεν έχει προσόντα για τίποτα». Δεν θα μας βαφτίσουν όλους «Καθηγητές», γιατί αυτό το σκεπτικό, που περνάει, προσβάλλει τους ίδιους τους καθηγητές, διότι είναι σαν να τους λέει ότι δεν μπορούν να κρίνουν.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Καρδάσης.

ΒΑΣΙΛΕΙΟΣ ΚΑΡΔΑΣΗΣ (Πρόεδρος του Ελληνικού Ανοιχτού Πανεπιστημίου): Θα ήθελα να κάνω αρχικά κάποιες επισημάνσεις, ότι με τις διατάξεις του ΕΑΠ, επιτέλους, μετά από χρόνια απουσίας από το σύστημα «ΕΥΔΟΞΟΣ», ευνοείται και μαζί με τα άλλα Πανεπιστήμια και αυτό απολαμβάνει τους καρπούς της συνεργασίας του Υπουργείου Παιδείας με τους εκδότες και, συνεπώς, και το Ελληνικό Ανοιχτό Πανεπιστήμιο θα εξασφαλίσει τους τίτλους των βιβλίων, που διανέμει στους φοιτητές, μέσα από το σύστημα «ΕΥΔΟΞΟΣ».

Περιττό να υπογραμμίσω, ότι αυτό σημαίνει μια μείωση δαπάνης για το Ελληνικό Ανοιχτό Πανεπιστήμιο, ύψους περίπου 40% της συνολικής δαπάνης, που δίνουμε, για βοηθήματα στους φοιτητές. Πράγμα που σημαίνει ότι από 1 εκατομμύριο η συνολική δαπάνη κατεβαίνει 600.000. Αυτό όλο το ποσό θα πάει σε μείωση των διδάκτρων των φοιτητών. Επίσης, με τις διατάξεις, δίνεται η δυνατότητα στο Ελληνικό Ανοιχτό Πανεπιστήμιο να συστήσει εκδοτικό οίκο, θα έλεγα ότι αυτό εκ προοιμίου θα ήταν δυνατότητα για όλα τα πανεπιστήμια της χώρας, όπως έχουν τα πανεπιστήμια του εξωτερικού, που έχουν την δυνατότητα να έχουν και εκδοτικούς οργανισμούς. Εδώ σε εμάς υπάρχει η ιδιαιτερότητα ότι το ΕΑΠ έχει εκδώσει, όλα αυτά τα χρόνια της παρουσίας του, 590 τίτλους. Σημειωτέον, ότι κανένας δεν κυκλοφορεί στο εμπόριο και συνεπώς, κανένας, εννοείται, δεν μπορεί να επανεκδοθεί, με πρωτοβουλία του ΕΑΠ, πάρα μόνο στο πλαίσιο ενός συνολικού διαγωνισμού, ο οποίος επίσης στοιχίζει κοντά στο 1 εκατομμύριο. Έχουμε την εκτίμηση ότι η δυνατότητα της συγκρότησης εκδοτικού οίκου θα μας δώσει την ευχέρεια να έχουμε τους τίτλους των βιβλίων μας στη διάθεση του κοινού.

Επίσης, η διάταξη για την έγκριση των νέων προγραμμάτων σπουδών βελτιώνει τεχνικά προηγούμενη διάταξη, που είχε γίνει, στο νομοσχέδιο. Και υπακούει, απολύτως, στη στρατηγική της ακαδημαϊκής ανάπτυξης, που έχει υιοθετήσει η διοικούσα και η οποία υπογραμμίζω ότι απέδωσε, μέσα σε μόλις 9 μήνες, σε 6 νέα προγράμματα σπουδών, όταν στα προηγούμενα 14 χρόνια το ΕΑΠ είχε δημιουργήσει μόλις 4 νέα προγράμματα σπουδών.

Δύο τελευταία θέματα, το ένα είναι για τους φοιτητές. Επιτέλους, πάλι οι φοιτητές του ΕΑΠ εξομοιώνονται με τους φοιτητές όλων των πανεπιστημίων της χώρας στις άδειες, που μπορεί να πάρει κάποιος από ην εργασία του. Συν τοις άλλοις, ο χρόνος αναστολής των σπουδών από 3 χρόνια γίνεται 6, διότι καταλαβαίνουμε όλοι ότι μέσα στις σημερινές κοινωνικές συνθήκες είναι κοινωνικά δικαιότερο η δυνατότητα κάποιου να σπουδάσει, έχοντας τη δυνατότητα να επιμηκύνει το χρόνο. Ένα τελευταίο, το οποίο θα σηματοδοτήσει τις εξελίξεις στο χρόνο, που διανύουμε, είναι η διαδικασία επιλογής μελών ΣΕΠ. Ευελπιστούμε ότι με τις διατάξεις, που εμπεριέχονται στο νομοσχέδιο, η μέχρι τώρα διαδικασία, που ενίσχυε τα μέλη των άλλων πανεπιστημίων, θα ανοίξει τις πόρτες σε νέους επιστήμονες. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Σταμάτης.

ΠΑΝΑΓΙΩΤΗΣ ΣΤΑΜΑΤΗΣ (Πρόεδρος της Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ)): Ευχαριστώ. Κύριε Πρόεδρε, κύριοι Βουλευτές, κύριε Υπουργέ, είναι πράγματι αξιοπρόσεκτο, για άλλη μια φορά, ότι έρχονται ρυθμίσεις για την ειδική αγωγή και μάλιστα κατεπείγουσες, οι οποίες, εκτός αυτής που αφορά τους αιρετούς του ειδικού προσωπικού, θα εφαρμοστούν από το επόμενο σχολικό έτος. Είναι σημαντικό, επίσης, ότι οι ρυθμίσεις αυτές δεν έρχονται, ως απόρροια κάποια συγκεκριμένης επιστημονικής μελέτης ούτε έχουν προταθεί από τις Επιτροπές, που είχαν συσταθεί, στις 20/7/2016, επί υπουργίας του κυρίου Φίλη, που είναι και παρών. Ούτε πέρασαν από διαβούλευση.

Συγκεκριμένα, στο άρθρο 11, παρ. 4,5 και 6, έχουμε εισαγωγή κατώτατου ορίου για τη δημιουργία τμήματος στα ειδικά σχολεία. Κάτι που θίγει τόσο τις απομακρυσμένες και νησιωτικές όσο και τα εξειδικευμένα σχολεία τυφλών, κωφών και κινητικά αναπήρων, ακόμα και μέσα στην Αττική. Η επιχειρηματολογία ότι ένας μαθητής ή δύο θα μπορούσαν να μπουν στην Β΄ τάξη είναι αντιεπιστημονική και αντιπαιδαγωγική, γιατί θα μπορούσε στη Β΄ τάξη να λειτουργεί ήδη ολιγομελές τμήμα, με απόφαση περιφερειακού διευθυντή.

Στη Β΄ τάξη επίσης, θα μπορούσε να ήταν στο ανώτατο όριο των 6 ή 7 μαθητών και δεν θα μπορούσε να ενταχθεί ένας μαθητής, που εγγράφεται, πρώτη φορά, στη συγκεκριμένη σχολική μονάδα σε αυτό. Μεγαλύτερο πρόβλημα δημιουργείται στην ειδική επαγγελματική εκπαίδευση και συγκεκριμένα στα ΕΕΚ, όπου οι μαθητές εντάσσονται σε εργαστηριακή ειδικότητα και αυτό δεν θα μπορεί να γίνει, αν αυτοί οι μαθητές, που θα εγγραφούν, θα είναι 4. Εδώ δεν λαμβάνονται υπόψη οι ιδιαίτερες εκπαιδευτικές ανάγκες του κάθε μαθητή ούτε αν κάποιος μαθητής θα μπορέσει να ενταχθεί σε κάποια εργαστηριακή ειδικότητα, όπως παραδείγματος χάριν, ένας μαθητής με κινητικά προβλήματα, δεν θα μπορεί να ενταχθεί στο εργαστήριο της κηπουρικής, αλλά θα αναγκάζεται, γιατί αυτό προβλέπει ο νόμος.

Εξάλλου, στη μη ειδική εκπαίδευση έχουμε λειτουργία μονομελών και διμελών τμημάτων και μάλιστα, με αποφάσεις περιφερειακών διευθυντών. Στη διάταξη αυτή, θα θέλαμε να προστεθεί απλά ότι «εκτός αν βάσει μητρώου προκύπτει τμήμα με λιγότερους μαθητές ή μαθήτριες ή εφόσον δεν συμπληρώνεται ο αριθμός των τριών μαθητών στην ειδική επαγγελματική εκπαίδευση, λόγω ένταξης σε εργαστηριακή ειδικότητα.». Στην παράγραφο 3 του άρθρου 3, εισάγεται για πρώτη φορά η έννοια του ιδιώτη ειδικού βοηθού και ιδιώτη νοσηλευτή στα ειδικά σχολεία.

Τα τελευταία δύο χρόνια αυτό ίσχυε στη Γενική Εκπαίδευση, αλλά υπάρχει έγγραφο, που λέει ότι εφαρμόζεται μόνο στα γενικά και μάλιστα από τη Διεύθυνση Ειδικής Αγωγής, με ημερομηνία 29/3/2016. Η διάταξη αυτή υποχρεώνει το γονέα ή κάποιους από τους γονείς να πληρώσουν ιδιώτη για το παιδί τους. Δεν προβλέπει ότι δεν μπορεί να γίνει ιδιώτης βοηθός άτομο, που έχει πρώτου βαθμού ή δεύτερου βαθμού συγγένεια με το μαθητή. Δεν θέτει συγκεκριμένα κριτήρια για τα ελάχιστα τυπικά προσόντα, που πρέπει να έχει κάποιος, ώστε να είναι ιδιώτης βοηθός στο σχολείο. Δεν προβλέπεται στο καθεστώς εργασίας του ιδιώτη. Δεν προβλέπει ποιο καθηκοντολόγιο θα έχει αυτός. Δημιουργείται επικάλυψη αρμοδιοτήτων, αφού στα ειδικά σχολεία, ήδη, έχουμε τον θεσμό του ειδικού βοηθού και του σχολικού νοσηλευτή. Αργότερα, στο μέλλον, σαφώς, αυτό μπορεί να δημιουργήσει εργασιακό πρόβλημα στους αναπληρωτές ειδικούς βοηθούς και σχολικούς νοσηλευτές, οι οποίοι προσλαμβάνονται από το Υπουργείο.

Ζητάμε και προτείνουμε να αφαιρεθεί η διάταξη για τον ιδιώτη ειδικό βοηθό και νοσηλευτή ή εναλλακτικά να προβλεφθεί το εργασιακό και ασφαλιστικό τους καθεστώς, όπως και το καθηκοντολόγιο. Επίσης, να προβλεφθεί ότι δεν μπορεί να είναι ιδιώτες βοηθοί άτομα πρώτου ή δευτέρου βαθμού συγγένειας με το μαθητή.

Τέλος, εμφανώς άδικη και ενδεχομένως αντίθετη με την αρχή της ισότητας, είναι η διάταξη για τους αιρετούς του ειδικού εκπαιδευτικού και βοηθητικού προσωπικού. Είναι ακατανόητη διάταξη, τη στιγμή που υπάρχει έγγραφο του Γενικού Λογιστηρίου του Κράτους για τις αμοιβές οδοιπορικών των αιρετών. Αυτό θα δημιουργήσει το μεγαλύτερο πρόβλημα στους συναδέλφους των νησιών, αλλά και γενικότερα, αφού αποκλείει όλους όσους δεν ζουν στην έδρα. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κοτρώνη, Αντιπρόεδρος του Συλλόγου Αναπληρωτών Καθηγητών Ειδικής Αγωγής (ΣΑΚΕΑ).

ΧΡΙΣΤΙΝΑ ΚΟΤΡΩΝΗ (Αντιπρόεδρος του Συλλόγου Αναπληρωτών Καθηγητών Ειδικής Αγωγής (ΣΑΚΕΑ)): Ευχαριστώ, κύριε Πρόεδρε. Έχει γίνει κατανοητό σε όλους, εφόσον πολλοί φορείς έχουν τοποθετηθεί στο άρθρο 11, για την ειδική αγωγή, πόσο σημαντικό κομμάτι της εκπαίδευσης μας είναι. Βλέπουμε ότι στην παράγραφο 1, περίπτωση αα’, υπάρχει η φράση ότι μπορεί να μειωθεί ο αριθμός των μαθητών στο σύνολό του, ανά τμήμα, εφόσον δεν υπάρχει στο σχολείο τμήμα ένταξης. Εφόσον στο σχολείο δεν λειτουργεί τμήμα ένταξης, δεν μπορεί να γίνει μείωση του συνόλου των μαθητών. Θεωρούμε ότι είναι μια φράση, που πρέπει να απαλειφθεί, καθώς η μείωση των μαθητών ανά τμήμα δεν μπορεί να συνδέεται με το τμήμα ένταξης. Οι μαθητές στο τμήμα ένταξης δεν φοιτούν όλες τις ώρες τους, αλλά μόνο συγκεκριμένες ώρες, οι οποίες δεν μπορούν να υπερβαίνουν τις δεκαπέντε. Συνεπώς, θέλαμε να τονίσουμε ότι εισηγούμαστε την απαλοιφή της φράσης «εφόσον στο σχολείο, δεν λειτουργεί τμήμα ένταξης». Να αποσυνδεθεί ο αριθμός των μαθητών στο σύνολό τους, από το εάν ή όχι, υπάρχει τμήμα ένταξης.

Αναφορικά με το κατώτατο όριο μαθητών, ειδικά στα ΕΕΚ, έχει γίνει πολύς λόγος και αυτό έχει γίνει, γιατί είναι πάρα πολύ σημαντικό. Έχουμε την αίσθηση, ότι δεν λήφθηκε υπόψη η επαρχία, οι νησιωτικές περιοχές, που μπορεί να έχουμε εγγραφή ενός μαθητή μόνο ή δύο μαθητών. Επίσης, ξέρετε πάρα πολύ καλά, ότι στα ΕΕΚ φοιτούν παιδιά, που έχουν δυσκολίες, αυτισμό, πολλαπλές αναπηρίες και μερικές φορές, είναι αδύνατον ως εκπαιδευτικοί ακόμη και να διδάξουμε ή να εκπαιδεύσουμε και να προστατεύσουμε τα παιδιά, σε επίπεδο ασφάλειας, αν ο αριθμός δεν μας το επιτρέπει. Θα θέλαμε, λοιπόν, σοβαρά να εξετάσετε αυτή την περίπτωση.

Ένα τρίτο σημείο είναι η Ιδιωτική Παράλληλη Στήριξη, που βλέπουμε εδώ, ότι αυτή τη φορά προτείνεται για σχολικούς νοσηλευτές ή ειδικό βοηθητικό προσωπικό. Καταλαβαίνουμε την ανάγκη των γονέων να υπάρχει παράλληλη στήριξη στο παιδί τους, από την πρώτη μέρα του σχολείου. Εφόσον το Υπουργείο δεν μπορεί να το διασφαλίσει αυτό, οδηγεί τους γονείς σε αυτές τις λύσεις. Επίσης, με το να μην υπάρχει μόνιμο προσωπικό και ειδικά το παιδί με αυτισμό, που συνεχώς αλλάζει συνοδό. Θέλουμε, λοιπόν, να φροντίσει το Υπουργείο, ώστε οι προσλήψεις να γίνονται, από την πρώτη μέρα, που το παιδί θα πάει στο σχολείο του κι από κει οι άνθρωποι αυτοί να προσλαμβάνονται από τους πίνακες αναπληρωτών, που έχει στη διάθεσή του το Υπουργείο. Δεν θα συνεχίσω παρακάτω. Θα καταθέσουμε τις απόψεις μας στην Επιτροπή και αυτά νομίζω ήταν τα πιο σημαντικά σημεία, τα οποία πραγματικά θα ήθελα να λάβετε πολύ σοβαρά και με ευαισθησία υπόψη σας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ευσταθόπουλος.

ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)): Ευχαριστώ πολύ, κύριε Πρόεδρε.

Μια γενική παρατήρηση, που θα ήθελα να κάνω στην αρχή, είναι η εξής. Πριν από ένα χρόνο, υπήρξε ένας εθνικός διάλογος για την Παιδεία, που, κατά την άποψή μου και κατά την άποψή της ΠΟΣΔΕΠ, ήταν ιδιαίτερα σημαντικό ζήτημα το ότι γίνεται ένας εθνικός διάλογος. Σε αυτόν τον εθνικό διάλογο, δεν υπήρξε συζήτηση για τα πανεπιστήμια και την Τριτοβάθμια εκπαίδευση.

Αντίθετα, αυτό που βλέπουμε είναι ότι και το 2016, αλλά και τώρα, υπάρχουν νομοθετήματα, τα οποία σποραδικά έρχονται για τα πανεπιστήμια. Αυτό κατά την άποψή μας δεν είναι σωστό και δεν θα έπρεπε να συμβαίνει. Είναι προτιμότερο να γίνει ένας συνολικός διάλογος, όπου να επιδιωχθεί, από όλες τις πλευρές, συναίνεση για τα θέματα της ανώτατης παιδείας και μετά να έρθουν νομοθετήματα.

Ως προς τα επιμέρους, τώρα, αυτό του νομοσχεδίου. Θεωρούμε ότι είναι πολύ σημαντικό, σε όλες τις περιπτώσεις όπου υπάρχουν ρυθμίσεις διαφόρων κατηγοριών, που έχουν τη δυνατότητα να έρθουν με μετατάξεις στο πανεπιστήμιο ή με αποσπάσεις κ.λπ., θα πρέπει να μην υπάρχει μια «κλειστή διαδικασία», αλλά να γίνεται, σύμφωνα με τις ανάγκες των πανεπιστημίων. Δηλαδή, τα πανεπιστήμια να προκηρύσσουν κάθε χρόνο ό,τι ανάγκες έχουν, να είναι «ανοιχτή» η διαδικασία και μετά να γίνεται κρίση. Για παράδειγμα, για τις κατηγορίες των ΕΔΙΠ κ.λπ. που δίνεται η δυνατότητα να μεταταγούν από άλλες βαθμίδες εκπαίδευσης.

Το ίδιο και για την Εθνική Σχολή Δημόσιας Υγείας. Είναι λογικό, να ονομαστούν κάποιοι πανεπιστημιακοί καθηγητές, χωρίς ανοιχτές διαδικασίες; Προφανώς, αρκετοί συνάδελφοι, γιατί γνωρίζω κι εγώ αρκετούς, έχουν σημαντικά προσόντα για να γίνουν καθηγητές πανεπιστημίου, αλλά αυτό είναι ζήτημα αρχής. Θα έπρεπε να γίνεται, με μια «ανοιχτή» διαδικασία, όπως για όλες τις προκηρύξεις των καθηγητών.

Στο άρθρο 19, παράγραφος 9, που μιλάει για τους ακαδημαϊκούς υποτρόφους. Θα παρακαλούσαμε πάρα πολύ να επισημανθεί και το κλινικό έργο, που είναι από την αρχή που θεσπίστηκε ο θεσμός στα καθήκοντά τους, γιατί έχει παραλειφθεί να σημειωθεί.

Τέλος, με μια διάταξη, που υπάρχει, για την αλλαγή του έτους αφυπηρέτησης, θεωρούμε ότι ήθελε και πολύ σωστά να αλλάζουμε το έτος αφυπηρέτησης για μια κατηγορία μόνο, για μια υποκατηγορία των μελών ΕΠ.

Αυτό εάν είναι να γίνει, πρέπει να γίνει για όλους ή για κανέναν. Δε νομίζουμε ότι είναι σωστή αυτή η διατύπωση, που υπάρχει. Απ’ όσο είμαι σε θέση να γνωρίζω, υπάρχει μια ευρεία διάθεση και μέσα και έξω από τα πανεπιστήμια, να αλλάξει το όριο της αφυπηρέτησης προς τα πάνω, αλλά αυτό δεν πρέπει να γίνει, με έναν τέτοιο τρόπο, αποσπασματικά, που να αφορά μόνο κάποιους, γιατί αλλιώς θεωρείται φωτογραφικό. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Η κ. Κουνιά, έχει το λόγο.

ΣΟΦΙΑ ΚΟΥΝΙΑ (Γενική Γραμματέας της Πανελλήνιας Ομοσπονδίας ΕΤΕΠ – ΑΕΙ (ΠΟΕΤΕΠ – ΑΕΙ): Θα ήθελα σας ευχαριστήσω για την πρόσκληση. Δεν θα σας διαβάσω το υπόμνημα, θα σας το καταθέσω.

Απλά, έχουμε τρία πράγματα εμείς, με τα οποία ασχολούμαστε. Το ένα που είναι και σημαντικό είναι η ιστορία της ένταξης των ΙΔΑΧ και των μονίμων υπαλλήλων στη δική μας την κατηγορία, την κατηγορία των ΕΤΕΠ. Εδώ, πράγματι, υπάρχουν κάποιοι άνθρωποι οι οποίοι κάνουν εργαστηριακό έργο και πρέπει να ενταχθούν. Εμείς προσθέτουμε ό,τι μπορούμε για να διαφυλάξουμε το χώρο και το δικό μας και των διοικητικών, για να μην αποψιλωθεί. Όντως, αυτοί που θα ενταχθούν να προσφέρουν επιστημονικό και τεχνικό έργο σε εργαστήρια, κλινικές, μουσεία και σπουδαστήρια.

Το δεύτερο θέμα, με το οποίο ασχολούμαστε στο υπόμνημά μας, είναι της εκπροσώπησής μας στη Σύγκλητο. Λόγω της συρρίκνωσης του κλάδου, θα θέλαμε να υπάρχει μια δυνατότητα επανεκλογής των εκπροσώπων μας και οι εκπρόσωποί μας να είναι ισότιμοι με τις υπόλοιπες κατηγορίες στη Σύγκλητο και να έχουν το ίδιο δικαίωμα λόγου και ψήφου, για όλα τα ζητήματα, μιας και δεν μας αφορούν μόνο τα ζητήματα που έχουν σχέση με τα ΕΤΕΠ.

Τέλος, έχουμε προσθέσει μια παράγραφο στο άρθρο 19, όπου απλά συγκεκριμενοποιούμε το έργο του ειδικού τεχνικού εργαστηριακού προσωπικού, για να μην υπάρχουν μπλεξίματα. Όσο πιο συγκεκριμένο είναι τόσο το καλύτερο και για μας και για τα εργαστήριά μας. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Η κυρία Κεφαλίδου, έχει το λόγο.

ΧΑΡΑ ΚΕΦΑΛΙΔΟΥ: Ευχαριστώ, κύριε Πρόεδρε. Επειδή καταλαβαίνω ότι και ο χρόνος είναι πιεστικός και κάποιοι από τους φορείς έχουν την καλοσύνη να έχουν μαζί τους εισηγήσεις και υπομνήματα, αν είναι εύκολο, αυτά να μοιραστούν.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ήδη, έχουν γίνει οι διαδικασίες για να σταλούν στα μέϊλ σας.

Ο κ. Κοκκόσης, έχει το λόγο.

ΑΠΟΣΤΟΛΟΣ ΚΟΚΚΟΣΗΣ (Εκπρόσωπος της Ομοσπονδίας Συλλόγων Εκπαιδευτικού Προσωπικού ΤΕΙ (ΟΣΕΠ - ΤΕΙ): Ευχαριστώ, κύριε Πρόεδρε.

Εμείς θα ξεκινήσουμε από το άρθρο 18, που έχουμε μια διαφωνία με τον Υπουργό Παιδείας, κ. Γραβρόγλου. Εμείς θέλουμε να συμμετέχουμε, όπως συμμετείχαμε και στο ΕΣΥΠ, στο Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού.

Θεωρούμε ότι η παρουσία μας, όπως και η παρουσία της Ομοσπονδίας της ΠΟΣΔΕΠ και της Ένωσης Ελλήνων Ερευνητών, διότι το εθνικό συμβούλιο αναφέρεται σε θέματα ανάπτυξης και νομίζουμε ότι η καινοτομία και η έρευνα είναι οι δύο βασικοί τομείς, που θα πρέπει να συμμετέχουν στη λήψη των αποφάσεων του εθνικού συμβουλίου, καθότι αυτό χαράσσει τη στρατηγική για όλες τις βαθμίδες της εκπαίδευσης, Πρωτοβάθμια, Δευτεροβάθμια και Τριτοβάθμια.

Ο κ. Υπουργός, που ήρθε τώρα, διαφωνεί με τη συμμετοχή των δύο ομοσπονδιών και της Ένωσης Ελλήνων Ερευνητών, για το άρθρο 18, που αναφέρεται σε σύνθεση του Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού.

Όσον αφορά τα ΤΕΙ και συγκεκριμένα στο κεφάλαιο Δ΄, στο άρθρο 19, στις παραγράφους 2 και 2β, ζητάμε η χρονολογία «2016» , που αντικαθίσταται με τη χρονολογία «2017», να αντικατασταθεί με τη χρονολογία «2019» και θα σας καταθέσω σχετικό υπόμνημα.

Αναφορικά με τις προσφυγές, που έχουν τελεσιδικήσει, για το έκτακτο επιστημονικό και εργαστηριακό προσωπικό των Τ.Ε.Ι. και ο νόμος προβλέπει να τοποθετηθούν σε θέσεις προσωποπαγών καθηγητών εφαρμογών και λέει «ή σε θέσεις επίκουρων καθηγητών». Θεωρούμε ότι όλοι θα πρέπει να τοποθετηθούν στη θέση προσωποπαγούς καθηγητή, ούτως ώστε όποιος έχει τα προσόντα, με ανοιχτές διαδικασίες, να εξελιχθεί στη βαθμίδα του επίκουρου καθηγητή. Δεν μπορεί κανείς να τοποθετηθεί, ας έχει μια μεγάλη προϋπηρεσία, σε θέση επίκουρου καθηγητή, πρέπει να ισχύσουν διαδικασίες, που ισχύουν για την εκλογή όλων των μελών Ε.Π., που έχουν τις προϋποθέσεις και τα προσόντα, για να εκλεγούν σε θέση επίκουρου καθηγητή.

Επίσης, θέλω να αναφερθώ στο άρθρο 19, στην παράγραφο 9α, για τους πανεπιστημιακούς υποτρόφους, διδάκτορες ή υποψήφιους διδάκτορες και στην παράγραφο γ΄, που αναφέρει ότι το όλο ωράριο των Α.Ε.Ι. είναι οκτώ ώρες, όπως είναι και στο λέκτορα στο πανεπιστήμιο, όμως, σε μας το ωράριο είναι πολύ μεγαλύτερο. Επομένως, η αμοιβή που προβλέπει ο νόμος, των 1.800 ευρώ, μεικτές αποδοχές, υπερβαίνει το νεοεισερχόμενο επίκουρο καθηγητή κατά πολύ. Επομένως, δεν μπορεί ο επίκουρος καθηγητής να κάνει δώδεκα ώρες και ο πανεπιστημιακός υπότροφος να κάνει οκτώ ώρες και να αμείβεται παραπάνω από τον επίκουρο καθηγητή. Νομίζω, κύριε Υπουργέ, ότι πρέπει να το κοιτάξετε, είναι ένα σημαντικό στοιχείο.

Επίσης, θέλω να πω ότι θα πρέπει να δοθεί και μια έμφαση και να υπάρχει μια ισότιμη αντιμετώπιση της μέσης τεχνικής εκπαίδευσης, σε σύγκριση με τη γενική εκπαίδευση, διότι θεωρούμε ότι δεν μπορούν όλοι να είναι απόφοιτοι πανεπιστημίων και Τ.Ε.Ι., νομίζω ότι ο τομέας της τεχνικής εκπαίδευσης είναι ένας σημαντικός παράγοντας για την ανάπτυξη της χώρας.

Στο σημείο αυτό έγινε η β’ ανάγνωση των καταλόγων των μελών των Επιτροπών.

Παρόντες ήταν οι Βουλευτές κ.κ.. Ακριώτης Γιώργος, Αναγνωστοπούλου Σία, Αυλωνίτου Ελένη, Καββαδία Ιωαννέτα, Βάκη Φωτεινή, Γεωργοπούλου Έφη, Καφαντάρη Χαρά, Εμμανουηλίδης Δημήτρης, Ζεϊμπέκ Χουσεΐν, Θηβαίος Νικόλαος, Καρά Γιουσούφ Αϊχάν, Κατσαβριά Χρυσούλα, Κουράκης Τάσος, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Παπαδόπουλος Χριστόφορος, Ριζούλης Ανδρέας Σεβαστάκης Δημήτρης, Σκουρολιάκος Πάνος, Στέφος Γιάννης, Δρίτσας Θεόδωρος, Φίλης Νικόλαος, Ανδριανός Ιωάννης, Αντωνιάδης Ιωάννης, Αντωνίου Μαρία, Βλάσης Κωνσταντίνος, Κέλλας Χρήστος, Κεραμέως Νίκη, Κοντογεώργος Κωνσταντίνος, Κουκοδήμος Κωνσταντίνος, Μαρτίνου Γεωργία, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Κεφαλίδου Χαρά, Κωνσταντόπουλος Δημήτριος, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος, Μεγαλοιοικονόμου, Μαυρωτάς Γεώργιος και Ψαριανός Γρηγόρης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Λυμπερίδης.

ΠΕΤΡΟΣ ΛΥΜΠΕΡΙΔΗΣ (Πρόεδρος του Πανελλήνιου Συλλόγου Φυσικοθεραπευτών): Κύριε Υπουργέ, κύριε Υφυπουργέ, αξιότιμε Πρόεδρε, ευχαριστούμε για την πρόσκληση. Κύριοι Βουλευτές, εκπρόσωποι των φορέων, το άρθρο 17 του σχεδίου νόμου εισήχθη για να διευκολύνει τη διαδικασία αναγνωρίσεων. Ποιων αναγνωρίσεων, όμως; Περίμενα από τον εκπρόσωπο των πρυτάνεων να αναφερθεί στο θέμα και θα σας πω τι εννοούμε.

Εμείς, είμαστε αντίθετοι στην αναγνώριση της επαγγελματικής ισοδυναμίας και της επαγγελματικής ισοτιμίας των κέντρων μεταλυκειακής εκπαίδευσης στην Ελλάδα. Η επαγγελματική ισοδυναμία είναι μια ελληνική εφεύρεση, γιατί εξυπηρετεί τους αποφοίτους των ιδιωτικών κέντρων μεταλυκειακής εκπαίδευσης, καταλήγοντας σε πλήρη εξομοίωση επαγγελματικών δικαιωμάτων με τους αποφοίτους των δημοσίων ανώτατων εκπαιδευτικών ιδρυμάτων της χώρας. Η διαδικασία είναι προφανές ότι αλλοιώνει ουσιωδώς το γράμμα και το πνεύμα της Οδηγίας 36/2005, η οποία εκδόθηκε, για να διευκολύνει τη μετακίνηση εργαζομένων από χώρα σε χώρα της Ε.Ε..

Η χώρα μας επιχειρεί την εφαρμογή του θεσμού αναγνώρισης επαγγελματικών προσόντων με την επαγγελματική ισοδυναμία Ελλήνων αποφοίτων από ΚΜΕΣ, κέντρα μεταλυκειακής εκπαίδευσης, πρόσωπα που ζουν στην Ελλάδα, σπουδάζουν στην Ελλάδα και επιθυμούν να αναπτύξουν επιχειρηματική δραστηριότητα στην Ελλάδα, δηλαδή δεν είναι ξένοι υπήκοοι. Βρισκόμαστε, δηλαδή, σε μια στρεβλή ερμηνεία και εφαρμογή της επίμαχης κοινοτικής οδηγίας, που ενώ αποσκοπεί σε αυτό που σας είπα, από την άλλη γίνεται δούρειος ίππος, γίνεται τρόπος αναγνώρισης των κέντρων μεταλυκειακής εκπαίδευσης. Η τακτική μας βρίσκει αντίθετους, επιθυμούμε να διαφυλάξουμε, με κάθε δυνατό μέσο, το δημόσιο χαρακτήρα της ανώτατης εκπαίδευσης και αδυνατούμε να καταλάβουμε, πως δεν βρίσκουμε συμπαραστάτες σε μια αριστερή κυβέρνηση.

Θυμίζουμε, ότι αυτό επιβάλλεται και από το κείμενο του Συντάγματος, που ρητώς ορίζει στο άρθρο 16 παράγραφος 5, ότι η ανώτατη εκπαίδευση παρέχεται αποκλειστικά από ιδρύματα, που αποτελούν νομικά πρόσωπα δημοσίου δικαίου, με πλήρη αυτοδιοίκηση. Εκτός αυτού, η χώρα μας καθίσταται ο δούρειος ίππος σε άτομα, που δεν θα έχουν τα προσόντα και θα παίρνουν το δικαίωμα στην Ελλάδα και θα μπορούν να το μεταφέρουν και στην Ε.Ε..

Σας καταθέτω τη γνωμοδότηση των νομικών συμβούλων, η οποία καταρρίπτει αυτό το νομοθέτημα, τερατούργημα για μας, που χρησιμοποιεί ένα θεσμό, το ΣΑΕΠ, που θεσπίστηκε για να αναγνωρίζονται, να διευκολύνονται επίκουροι άλλων χωρών της Ε.Ε., προκειμένου να εργαστούν στην Ελλάδα.

Όσον αφορά την επαγγελματική ισοτιμία, μέχρι τώρα, οι απόφοιτοι των ΚΜΕΣ, επειδή δεν είχαν το δικαίωμα να πάρουν άδεια άσκησης, πήγαιναν στην Αγγλία, στο Ηνωμένο Βασίλειο και μέσω του HPC έπαιρναν, με μια διαδικασία - γιατί δεν τους αναγνώριζε αυτόματα επαγγελματικό δικαίωμα - εργασία εκεί, την οποία την έφερναν, όμως, στην Ελλάδα, μέσω του ΣΑΕΠ, τη μετέφεραν εδώ και δεν εργαζόντουσαν εκεί. Αναγνωρίζονταν κατ' αυτόν τον τρόπο σαν να ήταν πολίτες άλλης ευρωπαϊκής χώρας, ενώ ήταν Έλληνες. Αυτό νομίζω πως στην οικονομική ορολογία ονομάζεται τριγωνική συναλλαγή ή αλλιώς «ξέπλυμα». Σας καταθέτω τις απαντήσεις του HPC, που αναφέρουν ότι δεν εγκρίνουν ή αναγνωρίζουν πτυχία, που απονέμονται από βρετανικά πανεπιστήμια, βάσει του προγράμματος δικαιόχρησης, που παρέχονται από Ιδρύματα εκτός Ηνωμένου Βασιλείου. Ο αρμόδιος ρυθμιστικός φορέας της Αγγλίας, δηλαδή το Επιμελητήριο της Αγγλίας, επειδή τα προγράμματα γίνονται εκτός Αγγλίας και δεν τα ελέγχει, γι' αυτό και λέει ότι: «Δεν έχουμε κανένα δικαίωμα να τα αναγνωρίζουμε».

Τελειώνοντας: Για το άρθρο 17, πιστεύω ότι θα πρέπει να συνεχίσουν να υπάρχουν οι φορείς, όπως εμείς υπήρχαμε, ως θεσμοθετημένο όργανο, γιατί είμαστε το Ν.Π.Δ.Δ. Πανελλήνιος Σύλλογος Φυσικοθεραπευτών, είναι ο αρμόδιος φορέας, ο οποίος ρυθμίζει το επάγγελμα του φυσικοθεραπευτή. Πιο συγκεκριμένα, πιστεύουμε πως και για τον εκπρόσωπο των φορέων δεν θα πρέπει να είναι δυνητική η παρουσία του, αλλά να είναι υποχρεωτική, όπως και του ειδικού επιστήμονα, που πιστεύω ότι αυτό είναι πολύ σημαντικό.

Ο Σύλλογος Φυσικοθεραπευτών έχει οριστεί με Υπουργική Απόφαση και είναι ο αρμόδιος φορέας, που έχει ορίσει τα μέτρα, που γίνεται η πρακτική, τα μέτρα αντιστάθμισης, έχει επιβάλει τον επιβλέποντα και όλα αυτά γίνονται κάτω από μια διαδικασία.

Τελειώνοντας, θέλω να σας πω ότι ζητάμε, στο άρθρο 17, την υποχρεωτική παρουσία τόσο του εκπροσώπου του Πανελληνίου Συλλόγου Φυσικοθεραπευτών, όσο και του ειδικού επιστήμονα. Επίσης, ζητάμε την πλήρη κατάργηση της δυνατότητας αναγνώρισης ισοδυναμίας και ισοτιμίας. Θέλω να κοιτάξετε στα μάτια, κύριοι Βουλευτές, τα παιδιά που κοπιάζουν, για να καταφέρουν να εισαχθούν, με βάση τα 17.300 μόρια, στη σχολή φυσικοθεραπείας ή σε άλλη σχολή Τριτοβάθμιας Εκπαίδευσης. Πώς θα καταφέρετε να εξισώσετε το κέντρο μεταλυκειακής εκπαίδευσης με τα δημόσια ανώτατα εκπαιδευτικά ιδρύματα της χώρας, με μια νομοθεσία τερατούργημα; Ο προηγούμενος Υπουργός Παιδείας του 2013, που έφερε το νόμο στη Βουλή και που εσείς ψηφίσατε, διά συνοπτικών διαδικασιών, την αναγνώριση και εξίσωση έχετε τεράστια ευθύνη. Οι επόμενες γενεές θα σας μνημονεύουν για το κακό που θα κάνετε στην δημόσια ανώτατη εκπαίδευση, καθώς θα την ισοπεδώσετε και στην ουσία θα την υποβαθμίσετε.

Όλο αυτό το εγχείρημα είναι στην ουσία και κατάφωρη παραβίαση των άρθρων του Συντάγματος, το οποίο το έχω εδώ μπροστά μου και σας το δείχνω. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Ζουμπουλάκης εκ μέρους της Διοίκησης της Εθνικής Βιβλιοθήκης της Ελλάδος.

ΣΤΑΥΡΟΣ ΖΟΥΜΠΟΥΛΑΚΗΣ (Πρόεδρος Εφορευτικού Συμβουλίου της Εθνικής Βιβλιοθήκης της Ελλάδος): Η Βιβλιοθήκη εισέρχεται σε μια νέα φάση της ιστορίας της και μεταστεγάζεται στο Κέντρο Πολιτισμού «Ίδρυμα Σταύρος Νιάρχος». Χρειαζόταν και μια νέα νομοθετική ρύθμιση και το νομοσχέδιο, που κατατίθεται, μας βρίσκει σύμφωνους στο 90%. Είμαστε ικανοποιημένοι με αυτό. Διατηρείται ο χαρακτήρας της Βιβλιοθήκης, ως Νομικό Πρόσωπο Δημοσίου Δικαίου, αποσαφηνίζεται καλύτερα ο σκοπός της, αναγνωρίζεται και νομοθετείται ο συντονιστικός ρόλος της Εθνικής Βιβλιοθήκης, στο πλαίσιο του Εθνικού Δικτύου Βιβλιοθηκών. Νομοθετείται το Εθνικό Αποθετήριο και Αρχείο Ψηφιακών Δημοσιευμάτων και ενισχύεται ο ρόλος του γενικού διευθυντή, όπως ήταν και επιθυμία του εφορευτικού συμβουλίου και επίσης, ενισχύεται η αυτοτέλεια και αυτονομία του εφορευτικού συμβουλίου.

Χαιρετίζουμε επίσης την ένταξη στην Ε.Β.Ε. του πολύτιμου και ιστορικού βιβλιολογικού εργαστηρίου «ΦΙΛΛΙΠΟΣ ΗΛΙΟΥ». Θα προτιμούσαμε να είχε προβλεφθεί και ο αριθμός θέσεων για την Εθνική Βιβλιοθήκη, όπως προβλέπεται από το νόμο 3785, που ορίζει τις σχέσεις του Ιδρύματος «Σταύρος Νιάρχος» και του Ελληνικού Δημοσίου. Αυτό δεν έχει γίνει. Οι θέσεις αυτές προβλέπονται ήδη από τον νόμο και θα θέλαμε να υπήρχαν και στο νομοσχέδιο αυτό.

Επίσης, με μία μεταβατική διάταξη, ζητάμε την παράταση της θητείας του διευθυντή, και του εφορευτικού συμβουλίου, ώστε να ολοκληρωθεί η μεταστέγαση, αλλά ζητάμε ειδικά για τρία μέλη του εφορευτικού η παράταση αυτή να είναι διετής. Αυτό δεν το κάνουμε, για να εξασφαλίσουμε κάποια προνόμια για αυτούς τους τρεις, αλλά για να εξασφαλιστεί το εξής. Κάθε εφορευτικό συμβούλιο να μην συγκροτείται εξαρχής. Να υπάρχουν πάντα παλαιά μέλη στο εκάστοτε νέο εφορευτικό συμβούλιο. Να πω τέλος ότι ανησυχήσαμε χθες, ιδιαίτερα με μια περίεργη τροπολογία, που μάθαμε ότι μπορεί να κατατεθεί, αλλά ο κ. Υπουργός, σε μία προφορική συζήτηση, που είχαμε, με καθησύχασε και τον ευχαριστώ για αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Τσιμπόγλου.

ΦΙΛΙΠΠΟΣ ΤΣΙΜΠΟΓΛΟΥ (Γενικός Διευθυντής Ε.Β.Ε.): Ευχαριστώ πολύ. Θα ήθελα να συνεχίσω στο επόμενο λεπτό ότι αυτός ο νόμος κατοχυρώνει θεσμικά την Εθνική Βιβλιοθήκη της Ελλάδας. Όταν μιλάμε για δράσεις και υπηρεσίες, κυρίως ψηφιακές, αλλά όχι μόνο όπου επί χρόνια η ελληνική κοινωνία εστερείτο, λόγω αδυναμίας όχι τόσο νομοθετικής, αλλά γενικότερης. Με αυτό το νόμο, συστημικά πια, ενισχύεται η Εθνική Βιβλιοθήκη. Βεβαίως, η θεσμική κατοχύρωση χρειάζεται και όργανα, μέσα και αυτά είναι οι άνθρωποι. Να πω μόνο, ότι στο συνοδευτικό για την επιβάρυνση του προϋπολογισμού από την εφαρμογή των νομοθετικών ρυθμίσεων, που έρχονται αυτές οι νομοθετικές ρυθμίσεις, ως απόρροια του 3785 από την πλευρά του Ιδρύματος Σταύρος Νιάρχος, προκύπτει ένα ποσό, που αναφέρεται στις εκθέσεις, αλλά δεν είναι εφάπαξ ποσό. Δεν θα πάμε για μια εβδομάδα στο Κέντρο Πολιτισμού, σκοπεύουμε να πάμε για τα επόμενα 100 χρόνια. Όσο είμαστε στο Βαλλιάνειο, άρα χρειάζεται 6.700 ετησίως η Εθνική Βιβλιοθήκη και όχι εφάπαξ, όπως γράφεται.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Γκιόκα.

ΣΟΦΙΑ ΓΚΙΟΚΑ (Νομική Σύμβουλος Συνδέσμου των Ελληνικών Κολεγίων): Κύριε Πρόεδρε, κατ’ αρχήν να πω ότι είναι η πρώτη φορά, που καλούμαστε να συμμετέχουμε στις εργασίες της Επιτροπής Μορφωτικών Υποθέσεων και σας ευχαριστούμε για την πρόσκληση αυτή. Η αναφορά μου έχει να κάνει με το άρθρο 17 του νομοσχεδίου «Ρύθμιση θεμάτων γενικής γραμματείας δια βίου μάθησης και νέας γενιάς» που ουσιαστικά αλλάζει τη σύνθεση του συμβουλίου αναγνώρισης επαγγελματικών προσόντων. Να πω, κατ’ αρχήν, ότι χαιρετίζουμε την πρωτοβουλία του Υπουργείου, για την επιτάχυνση των εργασιών του Συμβουλίου Αναγνώρισης Επαγγελματικών Προσόντων, όπως αναφέρεται και στην Αιτιολογική του νομοσχεδίου Έκθεση, καθώς η ομαλή λειτουργία του ΣΑΕΠ μπορεί, πράγματι, να διασφαλίσει τα δικαιώματα των αποφοίτων κατά το ενωσιακό δίκαιο, να αποτρέψει την εκροή Ελλήνων φοιτητών προς το εξωτερικό και γιατί όχι να συμβάλλει και στην προσέλκυση ξένων φοιτητών στην Ελλάδα.

Ως προς το άρθρο 17, λοιπόν, προβλέπεται μικρότερη σύνθεση του συμβουλίου αναγνώρισης επαγγελματικών προσόντων, στο οποίο πλέον δεν θα μετέχουν εκπρόσωπος του ΔΟΑΤΑΠ και εκπρόσωποι των οικείων επαγγελματικών οργανώσεων. Πρέπει να σημειώσω ότι παρότι βρισκόμαστε στο πεδίο της αναγνώρισης των επαγγελματικών προσόντων, φαίνεται, ενδεχομένως, κατ’ αρχήν, οξύμωρο να αποκλείονται οι εκπρόσωποι των επαγγελματικών φορέων, όπως προβλεπόταν αρχικά. Παρόλα αυτά, η λειτουργία του ΣΑΕΠ, όλα αυτά τα χρόνια, έχει δείξει ότι η συμμετοχή των επαγγελματικών φορέων, μάλλον δυσχέραινε το έργο του συμβουλίου παρά το διευκόλυνε, όπως θα ανέμενε αρχικά κανείς. Υπήρξαν υπέρμετρες καθυστερήσεις στην υπόδειξη εκπροσώπων τους και με τον τρόπο αυτό υπήρξαν μεγάλες καθυστερήσεις στη λειτουργία του ΣΑΕΠ, που ενώπιον του συμβουλίου κατέληξαν να εκκρεμούν χιλιάδες αιτήσεων.

Αυτή η σύνθεση, που προβλέπεται, με την προτεινόμενη ρύθμιση, καθιστά απολύτως αναγκαία, προκειμένου να υπάρχει, όντως, αποτελεσματική διασφάλιση των δικαιωμάτων των αποφοίτων, να υπάρξει νομοθετική πρόβλεψη, σύμφωνα με την οποία οι πράξεις αναγνώρισης επαγγελματικής ισοδυναμίας των τίτλων από τον ΣΑΕΠ θα γίνονται άμεσα και ανεπιφύλακτα αποδεκτές από επαγγελματικούς φορείς, οργανώσεις κ.ο.κ..

Υπάρχει ανάλογη ρύθμιση για τις πράξεις αναγνώρισης των επαγγελματικών προσόντων. Θεωρούμε ότι αυτή είναι μια διαφοροποίηση, η οποία δε βρίσκει κανένα νόμιμο έρεισμα. Θα πρέπει να υπάρξει τέτοια δέσμευση και για τις πράξεις αναγνώρισης επαγγελματικής ισοδυναμίας των τίτλων, που απονέμονται από αλλοδαπά πανεπιστήμια.

Να πω ότι θεωρούμε ιδιαίτερα σημαντική τη συμμετοχή του προϊσταμένου του Τμήματος Κολεγίων του Υπουργείου και να επισημάνω εδώ, ότι θα μπορούσε να ελαφρυνθεί, έτι περαιτέρω, η λειτουργία του ΣΑΕΠ, αλλά και να μην υπάρχουν επιβαρύνσεις για τους αποφοίτους, οι οποίοι αιτούνται την αναγνώριση των επαγγελματικών τους δικαιωμάτων, εάν το Υπουργείο κάνει χρήση των φακέλων των κολεγίων, που ήδη υπάρχουν στο Τμήμα Κολεγίων. Το Τμήμα Κολεγίων του Υπουργείου Παιδείας γνωρίζει ακριβώς όλες τις λεπτομέρειες για τα προγράμματα, που προσφέρουν τα κολέγια, για τη συνεργασία που έχουν τα πανεπιστήμια της αλλοδαπής. Όλα αυτά τα στοιχεία ζητώνται, εκ νέου, από τον κάθε απόφοιτο ξεχωριστά, που απευθύνει μια αίτηση προς το Συμβούλιο Αναγνώρισης Επαγγελματικών Προσόντων, γεγονός που βάζει τους αποφοίτους, σε μια διαδικασία επικυρώσεων και μεταφράσεων, με μεγάλο κόστος για στοιχεία τα οποία, ούτως ή άλλως, βρίσκονται κατατεθειμένα στο Υπουργείο.

Ως προς τη νέα σύνθεση του Συμβουλίου Αναγνώρισης Επαγγελματικών Προσόντων, θεωρούμε ότι μιας και φαίνεται ότι το Υπουργείο, πράγματι, δείχνει τη διάθεση να εξασφαλιστούν τα δικαιώματα κατά το ενωσιακό δίκαιο των αποφοίτων, θα πρέπει να δούμε λίγο και την ισότιμη αντιμετώπισή τους, ως προς τα προνόμια, που έχουν ως φοιτητές. Ενδεικτικά, αναφέρω μόνο στρατολογικά θέματα ή ακόμη και προνόμια μειωμένου κομίστρου μεταφορών, που ισχύουν για όλους τους υπόλοιπους φοιτητές και σπουδαστές την Ελλάδα και όχι για τους σπουδαστές κολεγίων.

Μια τελευταία μόνο λέξη, θα μου επιτρέψετε, για το άρθρο 25, που αναφέρεται στο ΔΟΑΤΑΠ, όπου επιχειρείται μια διεύρυνση του πεδίου των μεταπτυχιακών και διδακτορικών τίτλων σπουδών, που έχουν αποκτηθεί, χωρίς προηγουμένως να έχει αποκτηθεί προπτυχιακός τίτλος. Θεωρούμε ότι όταν αυτό συμβαίνει για την αναγνώριση των ακαδημαϊκών προσόντων, πόσο μάλλον θα έπρεπε να υπάρχει μια αντίστοιχη ρύθμιση και για την αναγνώριση επαγγελματικής εμπειρίας και τίτλων. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ.

Το λόγο έχει ο κ. Σεκεριάδης.

ΝΙΚΟΛΑΟΣ ΣΕΚΕΡΙΑΔΗΣ (Πρόεδρος της Ομοσπονδίας Λειτουργών Τεχνικής Επαγγελματικής Εκπαίδευσης – ΟΛΤΕΕ): Κύριε Πρόεδρε, κύριοι Υπουργοί, κυρίες και κύριοι Βουλευτές - μέλη της Επιτροπής και μέλη των εκπροσώπων και των φορέων, καλησπέρα σας.

Να πούμε επί της αρχής, ότι καλό θα είναι τα νομοσχέδια, που αφορούν την παιδεία να μην έρχονται με τη διαδικασία του επείγοντος, γιατί πάντα ελλοχεύει ο κίνδυνος για λάθη, αστοχίες, παραβλέψεις, άνθρωποι είμαστε εύκολα μπορούμε να την πατήσουμε.

Σύντομες παρατηρήσεις επί των άρθρων: Για το άρθρο 7, που ρυθμίζει τις μαθητικές εκδρομές και γενικότερα την απομάκρυνση από το σχολικό χώρο. Ενόψει της αυτονομίας των σχολείων και για να ξεκαθαρίσουμε λίγο και με τη γραφειοκρατία του Υπουργείου, μιας και είναι στην αρμοδιότητα του Υπουργού, κατά το άρθρο, να ορίσει αρμόδια όργανα και επιτροπές, θεωρούμε ότι ο Σύλλογος των Διδασκόντων, ο Σύλλογος Γονέων και Κηδεμόνων, ο Διευθυντής του Σχολείου, με την τελική έγκριση του Διευθυντή Εκπαίδευσης, θα μπορούσαν να διευθετήσουν αυτά τα θέματα και να μην ασχολείται το Υπουργείο, χωρίς λόγο.

Στο άρθρο 9, που μιλάει για τη βαθμολογική αναγνώριση της προϋπηρεσίας, χαιρετίζουμε την απόφαση του Υπουργείου, που την ενέταξε τελικά και σ’ εμάς και ελπίζουμε, όταν οι καιροί το επιτρέψουν, να μεταφραστεί και σε μισθολογική μετεξέλιξη. Να πούμε μόνο εδώ, ότι θα πρέπει να προστεθεί ότι ως συνάφεια, στην περίπτωση των εκπαιδευτικών, θα πρέπει να λογιστεί τόσο η διδακτική τους προϋπηρεσία, όσο και η προϋπηρεσία στην τεχνική και επαγγελματική τους ειδικότητα, όταν μιλάμε για καθηγητές όλων των κλάδων και όλων των ειδικοτήτων, που υπηρετούν στην τεχνική επαγγελματική εκπαίδευση, αλλά και για κάποιους συναδέλφους τεχνικών ειδικοτήτων, που απασχολούνται στη γενική εκπαίδευση.

Τώρα το άρθρο 10 που μιλά για θέματα υπηρεσιακής κατάστασης παραπέμπει στον ν. 3986/2011, όπου λέει το εξής: *«όλο το υπόλοιπο τακτικό προσωπικό του δημόσιου φορέα, των Νομικών Προσώπων Δημοσίου Δικαίου και των ΟΤΑ έχουν δικαίωμα με αίτησή τους να ζητήσουν μείωση του ωραρίου εργασίας κατά 50% με ανάλογη μείωση των αποδοχών για 5 έτη».* Δυστυχώς, το Υπουργείο δεν δίνει τη διάταξη αυτή για τους εκπαιδευτικούς, διότι ισχυρίζεται ότι *«το ωράριο των Εκπαιδευτικών διαφέρει ουσιωδώς από το ωράριο των Δημοσίων Υπαλλήλων»*. Εδώ θέλω να πω ότι το υποτιθέμενο μειωμένο ωράριο των εκπαιδευτικών είναι μια αντίληψη, που προσβάλλει τον εκπαιδευτικό κλάδο και υποβιβάζει τη σπουδαιότητα του ρόλου των εκπαιδευτικών, στη συνείδηση όλων μας. Το διδακτικό ωράριο είναι 18 έως 23 ώρες, κατά περίπτωση, όμως το εργασιακό ωράριο των εκπαιδευτικών είναι 30 ώρες, σε σχέση με τις 40 ώρες, που έχουν οι υπόλοιποι δημόσιοι υπάλληλοι. Μόνον που εμείς, ως Εκπαιδευτικοί, θέλουμε χρόνο για προετοιμασία, χρόνο για διορθώσεις, χρόνο για τη διαπαιδαγώγηση των παιδιών – είναι πάρα πολύ μεγάλο το έργο.

Στο άρθρο 11, καθορίζονται θέματα ειδικής αγωγής και εκπαίδευσης. Όσον αφορά στην Τεχνική Επαγγελματική Εκπαίδευση, τα εργαστηριακά κέντρα και τα σχολικά εργαστήρια, δυστυχώς, δεν υπάρχει διατυπωμένη πρόβλεψη για το συνυπολογισμό των μαθητών με ειδικές ανάγκες ή μαθησιακές δυσκολίες. Λέμε, λοιπόν εδώ ότι θα πρέπει ο αριθμός των μαθητών κατά τη διδασκαλία των μαθημάτων - αυτοί που έχουν αναπηρία ή ειδικές εκπαιδευτικές ανάγκες και μαθησιακές δυσκολίες - να αυξάνεται πλασματικά σε αναλογία, για κάθε μαθητή, κατά τρεις μαθητές - ειδικά σε ό,τι αφορά στα εργαστήρια.

Το άρθρο 12 ρυθμίζει θέματα επαγγελματικής εκπαίδευσης και κατάρτισης και μέσα εδώ εντάσσεται και το θέμα της «μαθητείας». Πιστεύουμε ότι η μαθητεία θα πρέπει να είναι στις τυπικές δομές εκπαίδευσης του Υπουργείου Παιδείας, Έρευνας και Θρησκευμάτων και όχι στην άτυπη κατάρτιση. Επίσης, θα πρέπει να βγουν σιγά-σιγά Κοινές Υπουργικές Αποφάσεις για το θέμα της μαθητείας, γιατί εμπλέκονται και άλλα Υπουργεία και φορείς και να δημιουργηθούν τα Τεχνικά Δελτία Έργου στο ΕΣΠΑ.

Στο άρθρο 12, οι παρ. 5 και 9 προσπαθούν να ρυθμίσουν θέματα των Τεχνικών και Επαγγελματικών Σχολών, όπως επίσης και των Σχολών Επαγγελματικής Κατάρτισης (ΣΕΚ). Εμείς θα πούμε ότι εδώ θέλει μεγάλη προσοχή, καθώς πιστεύουμε ότι όλες οι δομές εκπαίδευσης πρέπει να επιστρέψουν στο Υπουργείο Παιδείας, Έρευνας και Θρησκευμάτων και να μην είναι διάσπαρτες στο Υπουργείο Εργασίας, Κοινωνικής Ασφάλισης και Κοινωνικής Αλληλεγγύης ή στο Υπουργείο Υγείας ή στο Υπουργείο Τουρισμού κ.λπ.. Δυστυχώς, στις καλύτερες ειδικότητές μας, 106 σχολεία έκλεισαν το έτος 2013 -ενώ ξεκίνησαν με 7000 παιδιά το έτος 2007, έκλεισαν το έτος 2013 με 14000 παιδιά. Έχει πάρει το κομμάτι αυτό ο ΟΑΕΔ και αυτήν τη στιγμή είναι το πιο δυναμικό του κομμάτι.

Στο ίδιο άρθρο, η παρ. 10 δίνει τη δυνατότητα για επαναληπτικές εξετάσεις, κατά τη διάρκεια της χρονιάς. Θα πρέπει να οριστεί σε κάποιον μήνα, γιατί αλλιώς, αν μπαίνουν οι εμβόλιμες εξεταστικές θα προκαλέσουν επιβάρυνση στα σχολεία. Υποθετικά, ας βάλουμε τον Φεβρουάριο, ώστε να ξέρει ο κόσμος ότι εκείνο το διάστημα θα γίνονται οι επαναληπτικές εξετάσεις.

Στο άρθρο 18, που αφορά στη σύσταση του Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού (Ε.Σ.Ε.Κ.Α.Α.Δ.), ζητάμε να μπει και ένας εκπρόσωπος της Ομοσπονδίας μας, ώστε να εκπροσωπούμαστε στο Ε.Σ.Ε.Κ.Α.Α.Δ.. Επίσης, για το θέμα της εισαγωγής στην Τριτοβάθμια Εκπαίδευση πιστεύουμε ότι για το υπάρχον σύστημα που είναι και μεταβατικό ένα 5% για εισαγωγή στα Πανεπιστήμια και στα Πολυτεχνία και ένα 50% για τα ΤΕΙ, τις Εμπορικές Ακαδημίες Ναυτικού, Εκκλησιαστικές και Στρατιωτικές Σχολές θα ήταν πιο φρόνιμο από το 1% που θέλει να θεσμοθετήσει η πολιτεία.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κ. Δημητράς.

ΑΥΓΟΥΣΤΙΝΟΣ ΔΗΜΗΤΡΑΣ (Γραμματέας του Συλλόγου Διδασκόντων Ελληνικού Ανοιχτού Πανεπιστημίου (ΕΑΠ)): Αξιότιμε κύριε Υπουργέ και κ.κ. Βουλευτές, εγώ θα τοποθετηθώ αποκλειστικά για το άρθρο, που αναφέρεται για τις ρυθμίσεις, για την εύρυθμη λειτουργία και την ανάπτυξη του Ελληνικού Ανοιχτού Πανεπιστημίου. Θα προσπαθήσω να είμαι σύντομος, γιατί είναι λίγες οι ρυθμίσεις, αλλά παρόλα αυτά είναι σημαντικές.

Με βάση την πρώτη προτεινόμενη ρύθμιση, η διοικούσα Επιτροπή του ΕΑΠ προτείνει νέα Προγράμματα Σπουδών και οι Κοσμητείες του ΕΑΠ έχουν 15 μέρες, για να εκφραστούν. Αν δεν προλάβουν να εκφραστούν και μάλιστα θετικά, θα υποχρεωθούν, παρόλα αυτά, να υπολογίσουν να προγράμματα σπουδών, που αποφάσισε, στη συνέχεια, ενδεχομένως, η διοικούσα επιτροπή και η άποψη των Κοσμητειών για το περιεχόμενο των Προγραμμάτων Σπουδών δεν απαιτείται πλέον.

Δίνετε, δηλαδή, σε ακαδημαϊκά όργανα το περιθώριο των μόλις 15 ημερών, για να αποφασιστεί η τύχη ενός προγράμματος σπουδών, όταν από την απόφαση αυτή, ενδεχομένως, να επηρεασθεί αποφασιστικά η τύχη εκατοντάδων φοιτητών, η φήμη του ιδρύματος, αλλά και η οικονομική του ευρωστία. Σήμερα, ο νόμος δίνει περιθώριο 30 ημερών και η ακαδημαϊκή κοινότητα του ΕΑΠ έχει ήδη διαμαρτυρηθεί για το ασφυκτικό των προθεσμιών.

Αναρωτιόμαστε τα εξής: Σε ποιο άλλο πανεπιστήμιο λαμβάνονται αποφάσεις για ίδρυση ενός τμήματος προγράμματος σπουδών, σε μόλις 15 ημέρες; Σε ποιο άλλο πανεπιστήμιο δημιουργούνται τμήματα, χωρίς να υπάρχει αντίστοιχο ακαδημαϊκό προσωπικό ή έστω μια αξιόπιστη πρόβλεψη για την πρόσληψη του; Ποιο θα είναι το κύρος αυτών των προγραμμάτων σπουδών, όταν θα έχουν στηθεί κυριολεκτικά στο πόδι, χωρίς τεκμηριωμένες εισηγήσεις για το επιστημονικό περιεχόμενο και τη βιωσιμότητά τους, που ουδείς μπορεί να εκπονήσει αξιόπιστα σε δεκαπέντε ημέρες, προκειμένου να ληφθεί η σχετική απόφαση;

Η τελευταία, επίσης, παράγραφος κινείται, στο ίδιο πλαίσιο. Η Σύγκλητος - αλλά εφόσον δεν προχωρούν οι διαδικασίες αυτοδιοίκησης του ιδρύματος - η διορισμένη από τον εκάστοτε υπουργό Διοικούσα Επιτροπή αποφασίζει για την πρόσληψη περισσότερων από 2.000 μελών συνεργαζόμενου προσωπικού, χωρίς να λαμβάνεται ουσιαστικά υπόψη η γνώμη των ακαδημαϊκών οργάνων, των κοσμητειών. που θα έπρεπε να έχουν πρώτο λόγο.

Αν μάλιστα επικρατήσουν οι σκέψεις. που ακούγονται από τη Διοικούσα Επιτροπή για επιλογή μελών ΣΕΠ. όχι με αμιγώς ακαδημαϊκά, αλλά. σε μεγάλο βαθμό. κοινωνικά κριτήρια, τότε δημιουργούνται και εύλογες ανησυχίες για την υποβάθμιση των εκπαιδευτικών υπηρεσιών που θα παρέχει το ΕΑΠ.

Αξιότιμοι κύριοι Βουλευτές, η αρχή έγινε. πριν από περίπου ένα χρόνο, όταν ανακλήθηκε η δυνατότητα να αναλάβουν την τύχη του ΕΑΠ εκλεγμένα όργανα διοίκησης και ένα πανεπιστημιακό ίδρυμα παρέμεινε σχεδόν πλέον ουσιαστικά εξαρτημένο από την εκάστοτε πολιτική ηγεσία του Υπουργείου Παιδείας. Όλες σχεδόν οι επόμενες αλλαγές νομοθεσίας είχαν ως στόχο την εξυπηρέτηση της λειτουργίας της διοικούσας επιτροπής και συντέλεσαν στη διαρκή υποβάθμιση του ρόλου των ακαδημαϊκών οργάνων, των κοσμητειών του ΕΑΠ, δηλαδή, με αντίστοιχη μεταφορά αρμοδιοτήτων στη Διοικούσα Επιτροπή.

Ο Σύλλογός μας έχει πολλαπλώς εκφράσει τις ανησυχίες των μελών του για πλήθος θέματα, που αφορούν τη διοίκηση του ΕΑΠ, για τη μείωση του αριθμού των αιτήσεων φοιτητών, τα τελευταία δύο χρόνια και άλλα ζητήματα, χωρίς ουσιαστική ανταπόκριση.

Πρόσφατα, ακολουθώντας την προτροπή για διάλογο και συναίνεση, προσκαλέσαμε τον κ. Υπουργό Παιδείας να έρθει στο ΕΑΠ να συζητήσουμε και για τα προβλήματα και τις πιθανές τροποποιήσεις του θεσμικού πλαισίου του. Ως απάντηση, δυστυχώς, ήρθαν οι προτεινόμενες τροποποιήσεις, χωρίς να έχει προηγηθεί καμία διαβούλευση ή ακόμη και ενάντια στην εκφρασμένη θέληση της ακαδημαϊκής κοινότητας του ΕΑΠ. Ζητούμε, λοιπόν, την ανάκληση των προτεινόμενων ρυθμίσεων και παρακαλούμε για επανεξέταση όλων των θεμάτων, που σχετίζονται με το ΕΑΠ, λαμβάνοντας υπόψη τις απόψεις της ακαδημαϊκής του κοινότητας, μέσα από έναν οργανωμένο διάλογο. Σε αντίθετη περίπτωση, οι συνέπειες από τις κατά τη γνώμη μας αμφίβολης αποτελεσματικότητας μεταβολές του θεσμικού πλαισίου του ΕΑΠ, θα βαρύνουν αποκλειστικά τη Διοικούσα Επιτροπή και το Υπουργείο Παιδείας. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Μακρυγιάννης.

ΠΑΝΑΓΙΩΤΗΣ ΜΑΚΡΥΓΙΑΝΝΗΣ (Πρόεδρος της Επιστημονικής Ένωσης Τεχνολογικής Εκπαίδευσης και Κατάρτισης): Κύριε Πρόεδρε, ευχαριστούμε κατ’ αρχήν την Επιτροπή για την πρόσκληση και για να μπορέσει να έχει συγκρότηση αυτό που θα πούμε, θα ξεκινήσουμε με μερικά γενικά.

Θεωρούμε, αυτονόητη την απόλυτη ισοτίμηση της γενικής και της τεχνικής εκπαίδευσης. Πιστεύουμε ότι τα στοιχεία δείχνουν την παιδαγωγική, κοινωνική και οικονομική αναγκαιότητα δύο τύπων λυκείου, με το ένα τουλάχιστον από αυτά να εξυπηρετεί την τεχνική επαγγελματική εκπαίδευση. Θεωρούμε ότι κάθε εκπαιδευτική μεταρρύθμιση πρέπει να έχει στο μυαλό της την ενίσχυση της επιλογής του ΕΠΑΛ ή όποιου σχολείου εξυπηρετεί την τεχνική επαγγελματική εκπαίδευση ως πρώτης επιλογής και, επίσης, ότι η επαγγελματική κατάρτιση δεν μπορεί να μη στηρίζεται σε προηγούμενη επαγγελματική εκπαίδευση και όταν αυτό συμβαίνει, είναι πρώτον, δύσκολη και δεύτερον, χωρίς διάρκεια και αποτελεσματικότητα.

Επιμέρους τώρα στοιχεία, τα οποία διαμορφώνουν την άποψή μας για τα σημεία του νομοσχεδίου. Το κοινό πρώτο έτος που φαίνεται να προκύπτει, προσπαθεί να διερευνήσει τη γενική παιδεία σε ύστερο χρόνο και εις βάρος της τεχνικής επαγγελματικής εκπαίδευσης και συνακόλουθα της πιστοποίησης της, καθώς οι διεθνείς φορείς, συνήθως συνδέουν τα έτη διάρκειας και τις δεξιότητες.

Η εισαγωγή στην τριτοβάθμια πρέπει να διασφαλίζει την αντιπροσώπευση αντιληπτικών τύπων και κατά συνέπεια, και αντίστοιχων σχολικών διαδρομών, προς όφελος και των ιδίων των σχολών και τέλος, το τέταρτο έτος και οι τάξεις μαθητείας πρέπει να ανήκουν στο τυπικό σύστημα. Αυτές είναι οι βασικές μας απόψεις με βάση τις οποίες διαβάζουμε το νομοσχέδιο.

Έτσι, πηγαίνουμε στο άρθρο 11, στην παράγραφο 3 και διαπιστώνουμε ότι και πάλι δεν περιλαμβάνονται τα ΕΠΑΛ στις προβλέψεις υποστήριξης και επίσης ότι δεν προβλέπεται μια ρύθμιση, που είναι σχετική με τις υπάρχουσες, της μείωσης του αριθμού για την είσοδο δεύτερου εκπαιδευτικού στα εργαστήρια του σε τμήματα που περιλαμβάνονται μαθητές με ειδικές ανάγκες, με μαθησιακές δυσκολίες και τα λοιπά.

Αυτό έχει σοβαρές συνέπειες και στην παιδαγωγική διαδικασία, αλλά επίσης και την ασφάλεια των μαθητών, μέσα στα εργαστήρια, σε πολλές περιπτώσεις ή και των ίδιων των εργαστηρίων. Στο άρθρο 12, βρίσκουμε αρκετά θετικά, θα επανέλθω σε αυτά αν προλάβω. Στο 2β’, όμως, παρατηρούμε την παράταση ενός έτους της εφαρμογής της β΄ και γ΄ , κατ' ιδίαν ταχθέντων ΕΠΑΛ, με στόχο την ίση μεταχείριση. Αυτή είναι μια ίση προς τα πίσω μεταχείριση, αλλά όχι μια ίση προς τα μπρος μεταχείριση. Στην παράγραφο 10, θα προτιμούσαμε και εμείς η διαγραφή του Σεπτεμβρίου να συνοδευτεί από τον ορισμό της νέας εξεταστικής περιόδου, γιατί είναι καλό να γίνει γνωστή και δεδομένη η εξεταστική περίοδος για τα σχολεία, άσχετα ποια θα είναι αυτή.

Επίσης, στο άρθρο 12, θεωρούμε ότι η μαθητεία πρέπει να είναι στις τυπικές δομές, το αναφέραμε και πριν. Για το άρθρο 13 και τα θέματα εξετάσεων γενικά, για εμάς ισοτιμία δεν μπορεί να σημαίνει ομοιογένεια, άρα, λοιπόν, βλέπουμε θετικά ότι σχολεία, που έχουν διαφορετικό πρόγραμμα, αντιμετωπίζονται ενιαία, αλλά αναγνωρίζοντας την αναγκαιότητα για διαφορετικά μαθήματα στις εξετάσεις, θεωρούμε ότι είναι αυτονόητο αυτό, αφού διαφορετικά είναι και μεταξύ των κατευθύνσεων του Γενικού Λυκείου τα τέσσερα μαθήματα, στα οποία δίνονται οι εξετάσεις. Δεν βλέπουμε, όμως, πολύ θετικά τα ποσοστά, τα οποία βλέπουμε εκεί και συγκεκριμένα το ποσοστό για τις πανεπιστημιακές σχολές, που είναι ιδιαίτερα μικρό, ειδικά σε σχέση με τη δύναμη των τμημάτων, που, πολλές φορές, δεν είναι τέτοιες, που να επιτρέπουν παραπάνω από ένα ή δύο μαθητές.

Είναι θετικό το ποσοστό, ανάλογο με τη συμμετοχή στις εξετάσεις, για την περίπτωση των ειδικών εξετάσεων και την εισαγωγή στα Τ.Ε.Ι., θα λέγαμε, όμως, ότι αν πραγματικά υπάρχει πρόθεση από το Υπουργείο να ενισχυθεί η συμμετοχή στην επαγγελματική εκπαίδευση, το οποίο διαπιστώνεται σαν ανάγκη από όλους τους διεθνείς φορείς και τη διαπιστώνουμε και εμείς, θα έπρεπε ίσως να υπάρχει ένα μεγάλο ελάχιστο ποσοστό, ούτως ώστε να δοθεί η ώθηση προς τη σωστή κατεύθυνση, μιας και έχουμε μια ιδιαίτερη μικρή συμμετοχή του επαγγελματικού τμήματος της εκπαίδευσης στη Δευτεροβάθμια. Για την κοινή εξεταστέα ύλη των εσπερινών, μια επιφύλαξη, καθώς είναι πρακτικό για τη διενέργεια των εξετάσεων, αλλά δεν είναι απαραίτητα δίκαιο, καθώς έχουν διαφορετικά ωράρια και κάποια μαθήματα, τα οποία συνεπικουρούν τα μαθήματα, τα οποία εξετάζονται και είναι συμπληρωματικά με αυτά, είναι σπαστά στα δύο χρόνια, το γ΄ και δ’ .

Θα έλεγα, εάν μπορείτε να το εξετάσετε, χωρίς να θεωρούμε ότι είναι κρίσιμο, βέβαια, είναι θετική η διατήρηση των συντελεστών του 1,5% και του 3,5%. Έχοντας κλείσει τα κύρια θέματα, που μας απασχολούν, μια παρατήρηση στο άρθρο 15. Η αυτοτελής διεύθυνση ιδιωτικής εκπαίδευσης μας φαίνεται γενικά θετική εξέλιξη, ελπίζουμε πως αυτό δεν θα μειώσει τον έλεγχο της ιδιωτικής, που γίνεται από τις Δ.Δ.Ε. και η οποία φαίνεται να λειτουργεί πολύ καλά και στο προστιθέμενο στην κείμενη νομοθεσία, άρθρο 40, διατυπώνεται ότι το τμήμα α΄ είναι αρμόδιο για την εποπτεία όλων των εκπαιδευτικών μονάδων Πρωτοβάθμιας και Δευτεροβάθμιας Εκπαίδευσης. Αυτό δεν λαμβάνει υπόψη την ιδιαιτερότητα της επαγγελματικής, ειδικά σε σχέση με το 3α, που καταργεί κάθε άλλη αρμοδιότητα, μέσα στα πλαίσια του Υπουργείου.

Ίσως ένα από τα δύο πρέπει να τροποποιηθεί κατάλληλα, ώστε τυχόν ιδιωτικά σχολεία επαγγελματικής εκπαίδευσης να εμπίπτουν και στη Διεύθυνση της Επαγγελματικής Εκπαίδευσης, που έχει τις υποδομές, για να μπορεί να τα ελέγξει, είναι ιδιαίτερα πολύπλοκο για μια υπηρεσία. Τέλος, στο άρθρο 18, για το Εθνικό Συμβούλιο Εκπαίδευσης και Ανάπτυξης Ανθρώπινου Δυναμικού θα θέλαμε να κάνουμε δύο παρατηρήσεις, αφενός μεν θα ήταν σκόπιμο στην παράγραφο 2, στο άρθρο ζ, να προβλέπονται δύο εκπαιδευτικοί μέσης εκπαίδευσης, ένας προερχόμενος από τη γενική, ένας από την επαγγελματική εκπαίδευση. Θεωρούμε, όμως ότι είναι παράλειψη η απάλειψη της εκπροσώπησης της ΠΟΣΔΕΠ, της ΑΔΕΔΥ και ίσως της Ένωσης Ελλήνων Ερευνητών. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καταρχήν, ευχαριστούμε πολύ για την παρουσία σας και θα ήθελα να πω αυτοκριτικά, ότι πράγματι, όταν κατατίθενται νομοσχέδια, τα οποία είναι επείγοντα για λόγους, που έχουν σχέση με δικές μας διαδικασίες, δεν υπάρχει χρόνος διαβούλευσης νωρίτερα.

Θα προσπαθήσουμε, λοιπόν, τα επόμενα νομοσχέδια να έχουν πραγματικά πολύ χώρο και το λέω αυτό γιατί, όπως εξήγησα και χθες και μπορείτε να το δείτε από το κανάλι της Βουλής, ότι υπήρχαν συγκεκριμένοι λόγοι, που έπρεπε να είναι επείγον. Το βασικό, όμως, δεν είναι αν θα είναι επείγον, αλλά ότι τέτοιου είδους νομοσχέδια, όπου ένα μεγάλο ποσοστό πρέπει να λύσει κάποιες εκκρεμότητες, πάντοτε είναι προβληματικά και ελπίζω να μην επαναληφθεί με αυτή την ένταση.

Υπάρχουν ορισμένα πολύ λεπτομερειακά θέματα, τα οποία θα πρέπει να τα δούμε και τα έχω σημειώσει, κατά τα άλλα αρχίζω με κάποιες παρεμβάσεις συναδέλφων. Πρώτον, υπάρχει μια δυσκολία συνεννόησης, ως προς το ποιοι συμμετέχουν σε όργανα εκπροσωπώντας τους φορείς τους. Ένας από τους λόγους που αλλάζουμε δραματικά τη σύνθεση κάποιων οργάνων είναι, επειδή τα όργανα αυτά δεν μπόρεσαν να λειτουργήσουν πολλά χρόνια τώρα. Δεν είναι δυνατόν να λειτουργούν όργανα με 30 - 40 μέλη, για τα οποία δεν έχουν ευθύνη μόνον οι φορείς, έχει και η πολιτεία. Υπάρχουν όργανα στα οποία εκπροσωπούνται τα μισά Υπουργεία, όπου εκείνη την ημέρα κάποιος αδυνατεί να έρθει κ.λπ. και δεν έχουν ούτε απαρτίες, αλλά και όταν ξανασυνεδριάζουν η κάθε συνεδρίαση αρχίζει από την αρχή, διότι κάποιοι βάζουν καινούργια ζητήματα.

Γι' αυτό, λοιπόν, θα επιμείνουμε σε ολιγομελή όργανα, τα οποία, όμως, θα πρέπει από την αρχή να είναι σαφές – και αυτό θα το κατοχυρώσουμε είτε με τους εσωτερικούς κανονισμούς που δεν έχουν γίνει είτε με κάποιες άλλες διαδικασίες - να παίρνουν υπόψη στα σοβαρά τις συζητήσεις που θα γίνονται με άλλους φορείς, που δεν συμμετέχουν. Εάν ρωτήσετε εμένα προσωπικά, δεν θεωρώ, ότι έπρεπε εδώ να υπάρχουν νομοθετικές ρυθμίσεις για κάτι τέτοια, διότι αυτά είναι αυτονόητα πράγματα σε μια δημοκρατική κοινωνία. Υπάρχει ένα όργανο, το οποίο συζητά για το άλφα θέμα και πρέπει να συμβουλευτεί τους ανάλογους φορείς και προφανώς να τους πάρει υπόψη.

Αυτά λοιπόν ακόμα και αν τα νομοθετήσουμε, αν δεν αλλάξει η νοοτροπία αυτών των φορέων, δεν νομίζω να καταλήξουμε πουθενά. Για το «my school», αναφέρομαι ειδικά στους Ιδιοκτήτες Ιδιωτικών Σχολείων. Αυτό είναι ένα σήριαλ, στο οποίο παρακάλεσα να δείτε την πραγματικότητα και τι εννοώ: Καταρχήν, όταν μου το πρωτοείπατε αυτό, σας είπα να έρθετε στο Υπουργείο και να δείτε που έχουμε τρύπες σε αυτό το σύστημα. Και αν ανακαλυφθούν αυτές οι τεχνικές τρύπες, ο Υπουργός πρώτος θα βγει και θα πει ότι αυτό έγινε, ως αποτέλεσμα προτροπής των Ιδιωτικών Σχολείων. Σε αυτό δεν είχα πάρει καμία απάντηση. Μην δημιουργούμε εντυπώσεις, εκεί που δεν υπάρχει λόγος. Δόξα τω Θεώ, υπάρχουν πολλές διαφωνίες, αλλά με ένα σύστημα, που προσπαθούμε να λειτουργήσει, να το βελτιώσουμε, στα καλά καθούμενα, δίνεται μια εντύπωση ότι είναι ένα σύστημα εντελώς αναξιόπιστο.

Δεύτερον, σε αυτό που τέθηκε, ότι δεν υπήρξε απάντηση στην Αρχή Προσωπικών Δεδομένων, με πληροφόρησαν οι υπηρεσίες μας μόλις τώρα ότι η απάντηση δόθηκε, εντός μιας εβδομάδας. Άρα, έχουν πάρει και σας πληροφόρησαν λάθος. Προφανώς, δεν φταίτε εσείς, αλλά όλες οι απαντήσεις έχουν δοθεί και δεν έχει υπάρξει αντίδραση της Αρχής, άρα, είναι ένα σύστημα, το οποίο λειτουργεί. Και να σας πω ότι το «my school» δεν είναι κάτι που το συγκρότησε η σημερινή Κυβέρνηση. Είναι κάτι που στήθηκε από προηγούμενες κυβερνήσεις και είναι πάρα πολύ καλό. Θέλουμε να το αξιοποιήσουμε και να το βελτιώσουμε, γιατί είναι πάρα πολύ καλό εργαλείο.

Θα ήθελα να θίξω δύο θέματα λίγο πιο λεπτά. Υπάρχει μια τάση όλα τα προβλήματα να λύνονται ή να μην λύνονται, ανάμεσα στους φορείς και τον όποιο Υπουργό. Θα πρέπει να λειτουργούμε λίγο πιο ευέλικτα, δεν είναι δυνατό όλοι να θέλουν να δουν τον Υπουργό, για να λυθεί το πρόβλημα. Υπάρχουν οι υπηρεσίες, σύμβουλοι, που ξέρουν τα προβλήματα πολύ καλύτερα από τον Υπουργό. Νομίζω ότι η οποιαδήποτε συνάντηση με τον Υπουργό, για να λυθούν προβλήματα, πρέπει να γίνεται αφού εξαντλήσουμε τις άλλες δυνατότητες. Οι υπηρεσίες έχουν μια φοβερή εμπειρία και αυτή πρέπει να την αξιοποιήσουμε. Το να γίνεται ένα ραντεβού, που μέσα στην καθημερινότητα είναι ήδη δύσκολο, δεν λύνει τίποτα, το είπατε και εδώ, ότι «γιατί δεν μας είδε ο Υπουργός;» Άλλοι θα έπρεπε να χειροκροτήσουν που δεν τους δέχθηκε ο Υπουργός, αν πήγαν και εξαντλήσαν τις υπηρεσίες και τους συμβούλους. Αυτό δεν σημαίνει ότι η όποια συνάντηση λύνει όλα τα προβλήματα. Αλλά θα πρέπει και αυτό να το δούμε. Το πιο δύσκολο απ’ όλα τα θέματα, που θέλει μια κοινωνική ειλικρίνεια, είναι τα επαγγελματικά δικαιώματα. Είναι ένα θέμα, που έχει συσσωρευτεί, με τις δεκαετίες και αυτή τη στιγμή, η επίλυσή του είναι εξαιρετικά δύσκολη. Εγώ προκαλώ και παρακαλώ, κύριε Πρόεδρε, να κάνουμε μια συνάντηση εδώ, χωρίς νομοσχέδιο και να θέσουμε το πρόβλημα, που λέγεται «επαγγελματικά δικαιώματα». Και θα σας παρακαλέσω όλες και όλους, πριν έρθετε, να προετοιμαστείτε για αυτά, που θα πείτε εδώ, στους φίλους σας και τους συγγενείς σας, ώστε να μην είναι εμφυλιοπολεμικό το κλίμα. Διότι, αυτά που έχω ακούσει εγώ και όχι τώρα, από αγαπητούς συναδέλφους ή φίλους για τους άλλους- γιατί το κάθε επαγγελματικό δικαίωμα έχει και τους άλλους - δεν περιποιούν τιμή σε κανέναν.

Λέω, λοιπόν, μην είμαστε φορείς και της παθογένειας, που έχει πολλαπλασιαστεί, τόσα χρόνια. Και να προσπαθήσουμε ένα-ένα να τα ξεμπλέκουμε. Εμείς στείλαμε μια εγκύκλιο στα ΤΕΙ και στα Πανεπιστήμια, έχουμε πει τα ίδια γνωστικά αντικείμενα, να συμφωνήσουν μεταξύ τους ποιες είναι οι διεκδικήσεις τους, γιατί ούτε σε αυτό συμφωνούν τα τμήματα, με τον ίδιο τίτλο. Και να δούμε κάποιες ευρωπαϊκές εμπειρίες, δεν είμαστε σε αυτό ξεχωριστοί από την υπόλοιπη Ευρώπη. Επειδή είναι τόσο σύνθετο το πρόβλημα αυτό και είναι σύνθετο, όχι στην τεχνική επίλυσή του, αλλά είναι σύνθετο, επειδή το βαραίνει μια συγκλονιστική ιστορία. Έτσι δεν είναι; Όλοι ξέρουμε πως έγιναν τα περισσότερα. Εγώ δεν λέω ότι κάποιοι έχουν άδικο και κάποιοι έχουν δίκιο. Απλώς, κανένας δεν έχει όλο το δίκιο.

Λέω, λοιπόν, κύριε Πρόεδρε, μια ημέρα να αρχίσουμε μια παράλληλη συζήτηση, για να μπούμε στη διαδικασία επίλυσης αυτού του προβλήματος. Εγώ έστειλα επιστολή, σήμερα στη Σύνοδο των Πρυτάνεων και στη Σύνοδο των Προέδρων των ΤΕΙ, να συγκροτήσουν μαζί μια Επιτροπή για το θέμα των επαγγελματικών δικαιωμάτων, που ξέρουμε ότι στο θέμα των μηχανικών είναι ένα εξαιρετικά σύνθετο πρόβλημα.

Τα ζητήματα της Διεύθυνσης Ιδιωτικής Εκπαίδευσης. Προφανώς, δεν πρέπει να είναι μια εκπαίδευση που θα ευνοήσει τους μεν έναντι των δε, κ.λπ., αλλά πρέπει να είναι μια διεύθυνση, που θα έχει την ευθύνη αυτού του χώρου της εκπαίδευσης, που εμείς πρώτοι αναγνωρίζουμε ότι αποτελεί μέρος του κορμού της εκπαίδευσης μας και προσπαθούμε να δούμε, ως προς τα εργασιακά, τα ακαδημαϊκά, να είναι σε ένα επίπεδο κανονικότητας, όπως είναι το υπόλοιπο εκπαιδευτικό σύστημα. Και νομίζω ότι, σε αυτό τον τομέα, έχουν γίνει πολύ θετικά βήματα πέρα από τις αυθαιρεσίες, που γίνονται, επιμένω, μειοψηφικά.

Όσον αφορά τις εκδρομές. Θα φανεί περίεργο ότι οι εκδρομές έρχονται στον Υπουργό. Οι εκδρομές τώρα είναι στην Περιφέρεια. Αυτό που λέμε είναι να τις πάρει το Υπουργείο Παιδείας - άρα εξ ορισμού πάνε στον Υπουργό Παιδείας - και εμείς λέμε με το που θα γίνει αυτό, θα δώσουμε την ευθύνη στους περιφερειακούς διευθυντές. Οι περιφερειακοί διευθυντές, που θα μπορούν να αποφασίζουν που θα πάνε τα παιδιά εκδρομές, αν τηρούνται τα πάντα ή όχι και να μην έχει καμία σχέση το Υπουργείο γι’ αυτά τα ζητήματα.

Ο κύριος Γκόλιας, όντως, έθιξε ένα θέμα, το έθιξε, με ένα πολύ δημιουργικό τρόπο. Ότι καλό είναι εμείς να δίνουμε αρμοδιότητες στα Ιδρύματα, στο πλαίσιο της αυτοτέλειάς τους. Και πράγματι, ετοιμαζόμαστε, πολύ σύντομα, να δώσουμε ένα σύνολο τέτοιων αρμοδιοτήτων. Αλλά θα πρέπει, όταν τις δίνουμε, να αναγνωρίσουμε και το γεγονός ότι υπάρχει μια πάρα πολύ μεγάλη αδυναμία διοικητικής υποστήριξης αυτών των διαδικασιών. Δεν έχει κανένα νόημα λοιπόν, να δίνονται αυτά, ενισχύοντας την αυτοτέλεια των Ιδρυμάτων, αλλά να μην μπορούν να προχωρήσουν, λόγω της έλλειψης διοικητικού προσωπικού.

Αυτό που θα πρότεινα είναι να υπάρξει η βούληση της πολιτείας, όταν θα έρθει το νομοσχέδιο, για το ποια πράγματα θα δοθούν στα ΑΕΙ και να υπάρχουν μεταβατικές περίοδοι, ώστε να μπορέσουν τα ΑΕΙ, με τον καλύτερο δυνατό τρόπο, να αντιμετωπίσουν αυτά τα προβλήματα. Για το ΕΑΠ. Το ΕΑΠ είναι ένα εξαιρετικά επιτυχημένο εγχείρημα, που κλείνει 20 χρόνια ζωής. Σε ένα χρόνο ενηλικιώνεται, σύμφωνα με τους παλιούς νόμους.

Εμείς προτείνουμε και είμαστε σε συνεννόηση με τη διοίκηση του ΕΑΠ, αλλά και με τους διδάσκοντες ότι πρέπει να δούμε ξανά το θεσμικό καθεστώς και να αξιοποιήσουμε την πορεία και των 20 ετών, αλλά και το τι γίνεται στις άλλες χώρες της Ευρώπης, για να αναβαθμίσουμε το ΕΑΠ. Προφανώς και το ΕΑΠ δεν μπορεί να γίνει σαν ένα από τα άλλα πανεπιστήμια, πρέπει να βρούμε ένα ενδιάμεσο καθεστώς, συναινετικά με τον κόσμο, ακριβώς για να μπορέσουμε να αξιοποιήσουμε για κοινωνικούς λόγους, αυτό που τόσα χρόνια έκανε και το έκανε με τόση μεγάλη επιτυχία, ανεξαρτήτως διοικήσεων.

Για τα οικονομικά της ΕΒΕ είπατε ότι συμφωνείτε στο 90%, όμως μέτρησα ότι η συμφωνία σας είναι λίγο παραπάνω από το 90%, άρα είμαστε εντάξει σε αυτό. Για τα οικονομικά της Εθνικής Βιβλιοθήκης δεν μπορώ να σας πω, εάν θα είναι κάθε χρόνο. Είναι μέσα στο πλαίσιο μελέτης όλων των οικονομικών, των θεσμών, που ανήκουν στο Υπουργείο Παιδείας. Ελπίζουμε να δούμε και αυτό το πρόβλημα. Να σας ευχηθούμε καλή πορεία για παραπάνω από εκατό χρόνια. Είναι πραγματικά ένα από τα πολύ ευχάριστα πράγματα, που γίνονται τις μέρες αυτές.

ΒΑΣΙΛΕΙΟΣ ΚΑΡΔΑΣΗΣ (Πρόεδρος του Ελληνικού Ανοιχτού Πανεπιστήμιου): 1η Μαρτίου ξεκινά η μεταστέγαση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καλή επιτυχία στο εγχείρημα αυτό.

Έχω σημειώσει πολλές λεπτομέρειες, νομίζω ότι αρκετές θα μπορούσαν να ενσωματωθούν. Εάν δεν μπορέσουμε, για λόγους καθαρά τεχνικούς, να τις ενσωματώσουμε, θα ενσωματωθούν στο αμέσως επόμενο νομοσχέδιο, που θα είναι το αργότερο σε ενάμιση μήνα.

Όσον αφορά στα σχολεία και στους μαθητές με ειδικές ανάγκες, νομίζω ότι πρέπει να πάμε σε μια λελογισμένη κατανόηση και ρύθμιση των εξαιρέσεων. Ξέρετε όλοι ότι όταν αρχίζουν οι εξαιρέσεις, μετά από λίγο καιρό, γίνονται ο κανόνας. Αυτό είναι το μεγάλο πρόβλημα, που αντιμετωπίζουμε. Υπάρχουν προβλήματα, στα οποία η στάση της πολιτείας δεν είναι σωστή. Να δούμε ποια είναι αυτά τα προβλήματα και πραγματικά να μπορέσουμε να τα αντιμετωπίσουμε. Δεν το λέω σαν άλλοθι, για να ξεφορτωθώ το θέμα που θίξατε, το οποίο πράγματι είναι ένα πολύ σοβαρό θέμα. Ξέρετε πολύ καλά ότι τον τελευταίο χρόνο έχουμε κάνει ένα άλμα στην υπόθεση της εκπαίδευσης των παιδιών με ειδικές ανάγκες. Είναι ένα εντυπωσιακό άλμα, όχι μόνο λόγω της Κυβέρνησης, αλλά και της οικονομικής και θεσμικής δυσκολίας, που έχει συνήθως η υλοποίηση τέτοιων μέτρων. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Μελίδη, Προϊσταμένη του Τμήματος Ελληνικών Λαϊκών Μουσικών Οργάνων - Συλλογή Φοίβου Ανωγειανάκη του Μουσείου Ελληνικής Λαϊκής Τέχνης.

ΕΛΕΝΗ ΜΕΛΙΔΗ (Προϊσταμένη του Τμήματος Ελληνικών Λαϊκών Μουσικών Οργάνων - Συλλογή Φοίβου Ανωγειανάκη του Μουσείου Ελληνικής Λαϊκής Τέχνης): Ευχαριστώ, κ. Πρόεδρε. Σήμερα, έγινε μια συγκέντρωση στο μουσείο μας, για να κάνουμε κάποιες διορθώσεις στο σχέδιο οργανισμού του Υπουργείου Πολιτισμού, όπως μας ζητήθηκε. Αίφνης, λαμβάνουμε την πληροφορία ότι το μουσείο, το τμήμα μουσικών οργάνων του Μουσείου Λαϊκής Τέχνης, με σχέδιο νόμου, από ιστοσελίδα στη Βουλή, ρύθμιση θεμάτων του κρατικού πιστοποιητικού γλωσσομάθειας της εθνικής βιβλιοθήκης της Ελλάδας και άλλες διατάξεις, ότι περνάει μέσα από εκεί η παραχώρηση ολόκληρης της συλλογής Φοίβου Ανωγειανάκη, της βιβλιοθήκης και ολόκληρου του μουσείου, καθώς και της οικίας Λαζάνη, στο οποίο στεγάζεται, στο πανεπιστήμιο. Είμαστε εμβρόντητοι γι' αυτό το πράγμα, γι’ αυτή την είδηση, τη στιγμή που κάναμε διορθώσεις, πάνω στο σχέδιο του οργανισμού, με το τμήμα να αναφέρεται. Δεν γνωρίζουμε τη σκοπιμότητα αυτής της παραχώρησης. Το τμήμα μουσικών οργάνων στεγάζει τη συλλογή του Φοίβου Ανωγειανάκη και είναι τμήμα του νέου μουσείου, νεότερου ελληνικού πολιτισμού, που θα γίνει. Ο Φοίβος Ανωγειανάκης, με ρητή εντολή, το άφησε ως δωρεά, στο Υπουργείο Πολιτισμού.

Νομίζω ότι δεν μπορεί να αποσπαστεί ύλη από το Υπουργείο Πολιτισμού, για πρώτη φορά στην Ελλάδα, κομματιού, μέρος του δημόσιου μουσείου, για να παραχωρηθεί σε μια αυτόνομη αρχή ή στο Υπουργείο Παιδείας, ως πανεπιστημιακό μουσείο. Έχουμε μπει στη διαδικασία στελέχωσής του, εδώ και μέρες και δεν καταλαβαίνουμε τη σκοπιμότητα αυτής της κίνησης. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Υπάρχει μια ιστορία. Το μουσείο από τότε που εντάχθηκε στο μουσείο λαϊκής τέχνης έχει ακυρώσει τις μισές δραστηριότητες του. Αφήστε, ξέρω και εγώ το θέμα εξίσου καλά με εσάς. Υπήρχε ένα τεράστιο πρόβλημα με τους φύλακες, έκλεινε στις 14:30 και αναγκάζονταν να κάνουν όλων των ειδών τις εκδηλώσεις άλλου. Αυτό που λέει η διάταξη είναι ότι η λειτουργία του μουσείου, τα όργανα του, δεν πάνε στο πανεπιστήμιο Αθηνών, τα όργανα του ακολουθούν το καταστατικό και τον εσωτερικό κανονισμό. Η λειτουργία του μουσείου εξασφαλίζεται από πόρους του πανεπιστημίου Αθηνών, ώστε να μπορεί να λειτουργεί το μουσείο. Δεν θέλω να υπάρχει καμία αμφιβολία και να μην αρχίσει μια διαμάχη σε ποιον ανήκουν τα διάφορα. Το ερώτημα είναι, εάν θέλουμε να λειτουργήσει το μουσείο. Εμείς επιμένουμε ότι το μουσείο, με αυτόν τον τρόπο, εξασφαλίζει τη λειτουργία του, όπου εκεί θα παίξουν ρόλο και τα μεταπτυχιακά μαθήματα που γίνονται, τα μαθήματα, που γίνονται από τους φίλους του μουσείου κτλ. Αυτό προσπαθούμε να κάνουμε, ζωντανεύοντας ξανά το μουσείο, όπου δεν έφταιγε ούτε το Υπουργείο Πολιτισμού ούτε κανένας άλλος φορέας. Ήταν μια λειτουργία όπου λόγω αυτού του πράγματος, με τα απογεύματα και τις υπερωρίες, δεν μπορούσε να λειτουργήσει. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μιχελής, Εισηγητής του ΣΥΡΙΖΑ.

ΑΘΑΝΑΣΙΟΣ ΜΙΧΕΛΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Έχω δυο ερωτήσεις. Η πρώτη ερώτηση αφορά στον Σύλλογο Εκπαιδευτικών Ειδικής Αγωγής. Ανέφερε κάπου και στάθηκε, για τον αριθμό των μαθητών των Εργαστηρίων Ειδικής Επαγγελματικής Εκπαίδευσης και Κατάρτισης. Κατά την άποψή σας, πώς πρέπει να συγκροτούνται τα Εργαστήρια Ειδικής Επαγγελματικής Εκπαίδευσης και Κατάρτισης; Πρέπει να παίρνουν παιδιά, που έχουν προβλήματα ειδικής αγωγής, οποιασδήποτε κατηγορίας; Πρέπει να παίρνουν παιδιά από ελαφρά νοητική ανεπάρκεια στη μάθηση, έως τύφλωση; Εάν πάμε έτσι, ακυρώνουν το χαρακτήρα τους στο αναλυτικό πρόγραμμα. Έχω διαχειριστεί το ζήτημα, ως διευθυντής εκπαίδευσης και το ξέρω. Τότε προκύπτουν τα ζητήματα που είπατε, ότι δεν μπορεί να έχουμε δύο με βαριά προβλήματα και πρέπει να είναι ένας και ένας κ.τλ..

Πάω στη δεύτερη ερώτηση, η οποία αφορά όλους εκείνους, που αναφέρθηκαν σε σχολικές εκδρομές, αλλά θα την απευθύνω στους αγαπητούς συναδέλφους, σχολικούς συμβούλους, γιατί είναι μέσα στα σχολεία και υποθέτω ότι γνωρίζουν καλύτερα το ζήτημα. Ο κ. Υπουργός ανέφερε ότι η σχολική εκδρομή εγκρίνονταν από τους περιφερειάρχες, έναν από τους 13, ως διοικητικούς προϊστάμενους. Στο τι; Στο πού θα πάνε και ποιοι θα μετέχουν, ως δημόσιοι υπάλληλοι. Αυτό μεταφέρεται τώρα στον περιφερειακό διευθυντή εκπαίδευσης. Το ερώτημα είναι γιατί, εάν μεταφέρεται στον περιφερειακό διευθυντή εκπαίδευσης, περιορίζεται η αυτονομία του σχολείου, ενώ εάν ήταν στον περιφερειάρχη, δεν περιοριζόταν; Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Ευχαριστώ, κύριε Πρόεδρε.

Πρώτα απ' όλα, θα ήθελα να γραφεί στα πρακτικά, ότι η Αξιωματική Αντιπολίτευση εκφράζει την έντονη δυσαρέσκειά της για την σημερινή συνεδρίαση, με την εξής έννοια. Κλήθηκαν πάρα πολλοί φορείς, είχαμε πάρα πολλά να ακούσουμε και υπό τις συνθήκες με τις οποίες γίνεται αυτή η συζήτηση, δεν μπορούμε να αξιοποιήσουμε στο έπακρο την πληροφορία που μας δίνεται από τους φορείς. Αυτό είναι λυπηρό για την κοινοβουλευτική διαδικασία.

Θα ήθελα να απευθύνω ερώτηση προς την Ένωση Εκπαιδευτικών Λειτουργών Ειδικής Αγωγής και τους Αναπληρωτές Καθηγητές. Προβλέπεται στο άρθρο 11, ότι μπορούν μέχρι και τέσσερις μαθητές με ειδικές μαθησιακές δυσκολίες, να είναι ανά τάξη. Θεωρείτε ότι αυτό μπορεί να λειτουργήσει; Θεωρείτε ότι μπορούν να υλοποιηθούν οι προτεινόμενες ρυθμίσεις;

Προς το Προεδρείο της Συνόδου των Πρυτάνεων, τον κ. Γκόλια. Στο άρθρο 19, παράγραφος 9, προβλέπεται ο θεσμός του ακαδημαϊκού υποτρόφου και προβλέπεται ότι θα μπορεί να χρηματοδοτήσει αυτός ο θεσμός μέσα από ταμειακά αδιάθετα. Θεωρείτε ότι μπορεί να λειτουργήσει αυτό το σύστημα; Υπάρχουν ταμειακά αδιάθετα;

Έχω και μια δεύτερη ερώτηση, για τον κ. Γκόλια. Στο άρθρο 19 παράγραφος 4 (α), παρέχονται πρόσθετες δυνατότητες, μια δεύτερη ευκαιρία θα έλεγα, μονιμοποίησης και ανανέωσης θητείας σε επίκουρους. Ερωτώ, το Προεδρείο της Συνόδου Πρυτάνεων, αν θεωρεί ότι η παρέλευση ενός έτους είναι αρκετή για τη βελτίωση των υποψηφίων. Παλαιότερα, υπήρχε τριετία και τώρα αλλάζει αυτό σε ένα έτος, αν θεωρείται ότι αυτό είναι επαρκές.

Άρθρο 19, παράγραφος 6. Προβλέπεται η ανανέωση των μητρώων που καταρτίζονται για τις διαδικασίες εκλογής, εξέλιξης και μονιμοποίησης ανά έξι μήνες. Τα πρώτα εκλεκτορικά, σε εφαρμογή του νόμου Μπαλτά, δεν έχουν ακόμη συσταθεί. Σήμερα, μιλάμε για ανανέωση τους ανά εξάμηνο. Θεωρείται, ότι η ανά εξάμηνο επικαιροποίηση είναι επαρκής; Είναι συχνή; Υπάρχει κάποια άλλη προτιμητέα;

Προς τη ΔΟΕ, ΟΛΜΕ και την Πανελλήνια Ένωση Διευθυντών, που νομίζω ότι δεν ήρθαν. Στο άρθρο 20 παράγραφος 4 (α), προβλέπεται η μετάταξη εκπαιδευτικών με διδακτορικό της Πρωτοβάθμιας και Δευτεροβάθμιας Εκπαίδευσης σε θέσεις ΕΔΥΠ και ΕΕΠ της Τριτοβάθμιας. Έχετε εικόνα, εκτίμηση των κενών που θα δημιουργηθούν από τις μετατάξεις αυτές;

Προς την Ομοσπονδία Εκπαιδευτικών τεχνικής Εκπαίδευσης, θα θέλαμε τη θέση σας για το 1% ποσοστό εισαγωγής από τα ΕΠΑΛ.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μπαξεβανάκης.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Κύριε Πρόεδρε, θέλω να απλώς, να παρέμβω για να διευκρινίσουμε σε σχέση με την παρατήρηση της κ. Κεραμέως, ότι η παρατήρηση της δεν έχει καμία βάση. Η 2η συνεδρίαση της Επιτροπής που προβλέπει ακρόαση εξωκοινοβουλευτικών προσώπων, με οποιαδήποτε μορφή κι αν έρθει το νομοσχέδιο, είναι μια συνεδρίαση- είτε, λοιπόν, ήταν με τη κανονική διαδικασία, είτε με τη διαδικασία του «επειγόντως», όπως τώρα- η διαδικασία είναι ακριβώς η ίδια.

Το ότι είναι λίγος ο χρόνος για τον κάθε φορά είναι αλήθεια αυτό, όμως, συνέβη, παρά το οποίο Κανονισμός της Βουλής προβλέπει την κλίση 6 φορέων και το πολύ 12 με ειδική απόφαση, εμείς δεχθήκαμε ως Επιτροπή εννοώ, να κληθούν όλοι οι φορείς που προτάθηκαν από όλα τα κόμματα, για να ακουστούν όλοι. Άρα, δεν υπάρχει κάποια άλλη παρατυπία, ακούγονται όλοι και αυτό θα γινόταν σε οποιαδήποτε μορφή κι αν ερχόταν το νομοσχέδιο.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Προφανώς, η κυρία Κερμέως εννοεί ότι είναι πολύπλευρο το νομοσχέδιο τόσο, ώστε να απαιτεί πολλούς φορείς.

Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Πολύ σύντομα, κύριε Πρόεδρε, για να καταγραφεί στα πρακτικά. Έχω δύο απαντήσεις του κ. Υπουργό.

Πρώτα απ' όλα, αυτό το νομοσχέδιο, όπως είπα και χθες «αγγίζει» σχεδόν όλο το φάσμα της εκπαίδευσης και αυτό είναι σπάνιο. Γι' αυτό ακριβώς θα πρέπει να υπάρχει χρόνος για διάλογο. Πρέπει και εσείς να θέλετε το διάλογο.

Δεύτερον. Ξέρετε; Ο χρόνος είναι και για τους Βουλευτές ώστε να ετοιμαστούν καταλλήλως, ούτως ώστε να μπορέσουν να αξιοποιήσουν την πληροφορία που θα τους δώσουν οι φορείς. Όση ώρα είμαστε εδώ, εμείς έχουμε λάβει πάνω από 150 e-mail φορέων και ενδιαφερομένων για το νομοσχέδιο. Πώς μπορούμε, ακριβώς, να θέσουμε τις σωστές ερωτήσεις στους φορείς, όταν δεν υπάρχει χρόνος επεξεργασίας στο πλαίσιο μιας διαδικασίας επειγόντως, που θίγει ξαναλέω, σχεδόν όλο το φάσμα της εκπαίδευσης.

Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μιχελής.

ΘΑΝΑΣΗΣ ΜΙΧΕΛΗΣ (Εισηγητής του ΣΥΡΙΖΑ): Θα ήθελα να πω κάτι επάνω στη διαδικασία. Το να καλούμε τους ιδιωτικούς εκπαιδευτικούς της ξενόγλωσσες εκπαίδευσης, για να σχολιάσουν το Κρατικό Πιστοποιητικό Γλωσσομάθειας της Δημόσιας Εκπαίδευσης ή είναι ημέρα θανάσιμα ή αμφισβήτηση κύρια Κεραμέως.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Δόθηκαν οι εξηγήσεις.

Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου- Χρυσή Αυγή): Ευχαριστώ, κύριε Πρόεδρε.

Η διαδικασία εξελίχθηκε με ταχύτατους ρυθμούς, με όλα αυτά τα προβλήματα που είδαμε όλοι. Πολλοί από τους φορείς δεν μπόρεσαν να έρθουν και να εκθέσουν προβλήματα τα οποία έχουν καθώς και τις θέσεις τους, παρά το γεγονός ότι έχουν στείλει υπομνήματα και πολλά από αυτά, βέβαια, συμφωνούν με την τοποθέτηση που είχαμε στην 1η συνεδρίαση.

Θα ήθελα, μόνο μία επιβεβαίωση από τον εκπρόσωπο της ΔΟΕ και από την εκπρόσωπο της ΟΛΜΕ, σχετικά με το νέο αριθμό μαθητών, που απ' ό,τι έχω καταλάβει είναι σαφώς κατά. Απλά, θέλω μια επιβεβαίωση πάνω σ' αυτό.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης): Κύριε Πρόεδρε, αγαπητοί συνάδελφοι, κύριε Υπουργέ., να ευχαριστήσω, καταρχάς, τους φορείς για την παρουσία τους και νομίζω, ότι η παρουσία τους έδωσε πολλές απαντήσεις σε θέματα που μας απασχολούν αφενός, και αφετέρου, δόθηκε η δυνατότητα να τους ακούσουμε και να συμπεριλάβουμε και τις δικές τους απόψεις κατά την απογευματινή σύσκεψη για τα άρθρα.

Θα έλεγα, ότι μέσα σε μια διαδικασία «fast track» και οι φορείς δεν πρόλαβαν να έρθουν ετοιμασμένοι και να δώσουν περισσότερες πληροφορίες για αυτά τα ζητήματα. Άλλωστε, το νομοσχέδιο αυτό, πέρα από τα έξι πρώτα ονόματα που αφορά το νομοσχέδιο για την Εθνική Βιβλιοθήκη και για την γλωσσομάθεια, τα υπόλοιπα 22 άρθρα, όπως είπα και χθες, αφορούν ένα πολυνομοσχέδιο και ουσιαστικά «αγγίζουν» όλη την εκπαίδευση.

Ο διάλογος και η διαβούλευση, κύριε Υπουργέ, χρειάζεται περισσότερο του ενός φυσικά, χρειάζεται χρόνο. Άρα, αν εννοούμε το διάλογο, κύριε Υπουργέ, και τη διαβούλευση ως εργαλείο για την Παιδεία, θεωρώ ότι θα πρέπει να το κάνουμε πράξη.

Τώρα, ως προς τα ερωτήματα:

Προς την ΔΟΕ.. Ποια είναι η θέση σας για την σύσταση του κλάδου ΠΕ 73, για την κάλυψη των οργανικών κενών στα μειονοτικά σχολεία. Ποια είναι η γνώμη σας για τις αρμοδιότητες που πρέπει να επανέλθουν από τον δεύτερο βαθμό Τοπικής Αυτοδιοίκησης στο Υπουργείο Παιδείας.

Τώρα, έχουμε μια ρύθμιση για την έγκριση των εκδρομών. ΟΛΜΕ: Η βαθμολογική αναγνώριση προϋπηρεσίας με την παρούσα ρύθμιση δίνει λύση στο αίτημα των εκπαιδευτικών για ισονομία. Ποια είναι η θέση της ΟΛΜΕ; Με ποιο τρόπο θεωρείτε εσείς, ότι πρέπει να αντιμετωπίζεται το πρόβλημα της συμπλήρωσης του ωραρίου από τους καθηγητές και αν η λειτουργικότητα μετατίθεται σε κολυμβητήρια, σε σχολεία δεύτερης ευκαιρίας και ΙΕΚ, μιλάω για τους γυμναστές και τις άλλες ειδικότητες που αφορούν εκείνες που δεν συμπληρώνουν το ωράριο τους στο σχολείο.

Προς την Ένωση Γονέων για ΑμεΑ. Η ρύθμιση για τον αριθμό των μαθητών κατά τμήμα, όπως περιγράφεται στο παρόν σχέδιο νόμου για τους μαθητές με ειδικές μαθησιακές δυσκολίες, τι προβλήματα δημιουργεί;

Ένωση Εκπαιδευτικών Λειτουργών Ειδικής Αγωγής: Ποιες οι δυσκολίες των εκπαιδευτικών που δημιουργούνται από τη ρύθμιση για την αναλογία των μαθητών στα Ειδικά Σχολεία και Νηπιαγωγεία;

Προς την ΟΛΤΕΕ: Ποια είναι η γνώμη σας για το ποσοστό εισαγωγής 1% των αποφοίτων ΕΠΑΛ για την πρόσβασή τους στα Α.Ε.Ι.; Εδώ, να θυμίσω ότι είχαμε την ομάδα Α παλιά όπου οι μαθητές μπορούσαν μέσω των εξετάσεων να πάνε στα Τ.Ε.Ι. και στα ΣΠΕΝΤΕ και με την ομάδα Β, όπου οι μαθητές μπορούσαν να οδηγηθούν στα Α.Ε.Ι.. Καταργήθηκε πέρυσι, τώρα βέβαια δίνετε ένα ποσοστό 1% κάτι το οποίο θεωρώ ελάχιστο, πάρα πολύ μικρό.

Τέλος, προς τα ΕΤΕΚ.

Ποια είναι η γνώμη σας για την επαναφορά της Ομάδας Β στα ΕΠΑΛ, όπως αναφέρθηκα και πριν και ποια η γνώμη σας για την κοινή Α΄ τάξη γενικού και επαγγελματικού λυκείου;

Επίσης, γιατί δεν συμπεριλαμβάνεται ως πρόταση, ποια είναι η γνώμη σας για την εισαγωγή αποφοίτων ΕΠΑΛ στις σχολές αξιωματικών;

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Ο κ. Δελής, έχει το λόγο.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε.

Οι εκπρόσωποι των φορέων λένε τις απόψεις τους, μεταφέρουν, φαντάζομαι, τις αποφάσεις των οργάνων τους και δε θα μπούμε στη διαδικασία να κρίνουμε αυτές τις απόψεις.

Θα ήθελα μόνο να θέσω ένα ερώτημα. Επειδή μέσα από τη συζήτηση και μέσα από τις τοποθετήσεις των περισσότερων εκπροσώπων των φορέων που σχετίζονται με την ειδική αγωγή, φάνηκε ότι υπάρχει ομόθυμη καταδίκη του άρθρου 11, του νομοσχεδίου.

Θα ήθελα να ρωτήσω την Πανελλήνια Ένωση Σχολικών Συμβούλων, για το ποια είναι η θέση τους γι' αυτό το άρθρο, εκτός αν ισχύει αυτό που είπατε στην αρχή ότι όλες οι παρεμβάσεις της Κυβέρνησης στην ειδική αγωγή κινούνται σε θετική κατεύθυνση.

Έμεινα άναυδος με την τοποθέτησή σας, γι' αυτό και ρωτάω.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Η κ. Μεγαλοοικονόμου, έχει το λόγο.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων):

Ευχαριστώ, κύριε Πρόεδρε.

Θα ήθελα να απευθύνω τέσσερις ερωτήσεις, προς τους διάφορους φορείς.

Απευθύνομαι στους φορείς, Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρίες, Πανελλήνια Ομοσπονδία Συλλόγων Γονέων με Δυσλεξία και Μαθησιακές Δυσκολίες και Ένωση Εκπαιδευτικών Λειτουργών Ειδικής Αγωγής.

Είστε ικανοποιημένοι με τον ανώτατο αριθμό μαθητών, ανά τάξη; Ποιον θεωρείτε τον πλέον κατάλληλο αριθμό μαθητών για να είναι αποτελεσματική η μαθησιακή εμπειρία για τα παιδιά; Υπάρχουν σχετικές μελέτες για το θέμα;

Εάν βρείτε έδαφος, ρωτήστε τους γονείς για τα προβλήματα και τις θεραπείες ειδικής αγωγής, που άλλαξε πλέον το καθεστώς του ΕΟΠΥΥ και που πολλά κέντρα φυσικοθεραπείας, λογοθεραπείας κ.λπ., δεν συμβιβάζονται με τον ΕΟΠΥΥ. Μάλιστα, έχω καταθέσει σχετική ερώτηση προς τον Υπουργό Υγείας, από 5/1/2017, η οποία είχε αναβληθεί τέσσερις φορές.

Έχει βελτιωθεί η κατάσταση, είστε ευχαριστημένοι;

Επίσης, υπάρχουν τεράστια προβλήματα με τα ΚΕΔΔΥ. Δεν νομίζω να είστε ευχαριστημένοι, διότι είναι υποστελεχωμένα, δεν έχουν ψυχολόγους και λογοθεραπευτές, για να περάσουν τα παιδιά με μαθησιακά προβλήματα και τους δίνεται ένα περιθώριο για να περάσουν, τουλάχιστον τριών ετών.

Εγώ έχω περίπτωση που είναι στην 1η γυμνασίου και του έχουν πει να πάει μετά από τρία έτη. Ε, τότε θα πάει φαντάρος.

Προς την Ανώτατη Συνομοσπονδία Πολυτέκνων.

Ξέρω, ότι έχει μειωθεί δραματικά το σύνολο των πολύτεκνων οικογενειών τα τελευταία χρόνια, σε έναν πληθυσμό που συνεχώς γερνάει. Επίσης, γνωρίζω ότι στα μνημονιακά χρόνια, μειώνονται τα προνόμια που είχαν οι πολύτεκνοι, φορολογικά, επιδόματα κ.λπ. και ότι πρέπει, ειδικά στις μεταγραφές, να βρεθεί μια λύση. Τουλάχιστον, στο πανεπιστήμιο, εάν δεν πάνε στον τόπο που μένουν τα αδέλφια, να βρίσκονται στην ίδια πόλη.

Ως προς την Επιστημονική Ένωση Τεχνολογικής Εκπαίδευσης.

Είστε ευχαριστημένοι από τα μαθήματα που γίνονται ή θα επιθυμούσατε περισσότερα, λιγότερα ή να προστεθούν άλλα πιο νέα και τα εργαστήρια να σας καλύπτουν όλες τις ελλείψεις;

Θα επιθυμούσατε να εργάζονται οι μαθητές που δεν έχουν πρόθεση να δώσουν εξετάσεις για ΑΕΙ ή ΤΕΙ, να κάνουν επαγγελματική εκπαίδευση σε εταιρείες;

Έτσι όταν τους ζητείται προϋπηρεσία, να θεωρείται ότι έχουν αυτή την προϋπηρεσία, γιατί όταν τελειώνουν τους λένε εάν έχουν προϋπηρεσία και που να τη βρουν Τουλάχιστον, αυτοί που δεν έχουν πρόθεση να συνεχίσουν, να είναι καλυμμένοι.

Τώρα, θα ήθελα να κάνω μια ερώτηση προς το ΕΑΠ.

Κατέθεσα σήμερα τροπολογία, παρακαλώ να τη δουν και όλα τα άλλα κόμματα, που ζητώ τη συμμετοχή των φοιτητών στη διοικούσα επιτροπή του ΕΑΠ και στην κοσμητεία, κατ’ αντιστοιχία όσων ισχύουν στα λοιπά πανεπιστημιακά ιδρύματα. Προτείνω, να συμμετέχει ένας εκπρόσωπος προπτυχιακών, ένας μεταπτυχιακών και ένας διδακτορικών, οι οποίοι να εκλέγονται με καθολική ψηφοφορία από το σύνολο των φοιτητών και μάλιστα, με ηλεκτρονική ψηφοφορία, ώστε να ξεπεραστούν τα προβλήματα που υπάρχουν λόγω της εξ αποστάσεως διδασκαλίας, που είναι ο πυρήνας λειτουργίας του ΕΑΠ.

Ποια είναι η θέση σας;

Μάλιστα, η ηλικία των φοιτητών δεν είναι νεαρή, είναι από 30 έως 50 ετών και έχουν πτυχίο ή κάνουν μεταπτυχιακό. Οπότε δεν είναι παιδάκια, μπορούν να πάρουν αποφάσεις.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Ο κ. Μαυρωτάς, έχει το λόγο.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ευχαριστώ, κύριε Πρόεδρε.

Καταρχήν, θα ήθελα να ευχαριστήσω τους φορείς που, με τόσο σύντομη ειδοποίηση, κατάφεραν να είναι εδώ, στις 12 το μεσημέρι. Νομίζω ότι σήμερα κάναμε ρεκόρ με τους φορείς που καλέσαμε, γύρω στους τριάντα τρεις. Δεν πρέπει, όμως, να έχουμε την ψευδαίσθηση ότι γίνονται κανονικά οι διαδικασίες. Παρόλο που ήρθαν τριάντα φορείς και ακούσαμε τις απόψεις τους, αλλά μέσα σ' ένα τρίλεπτο ή τετράλεπτο, νομίζω ότι περισσότερο έγινε μια εικονική διαδικασία ακρόασης φορέων παρά ένας ουσιαστικός διάλογος, όπως έχει προβλέψει ο νομοθέτης για την ακρόαση των φορέων.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Έχουν στείλει, πάντως, υπομνήματα.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Αυτό ήταν το χαρακτηριστικό. Θα μπορούσαμε την ακρόαση φορέων να την κάνουμε μόνο αποστολή υπομνημάτων και να τελειώνει η υπόθεση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Όχι, όχι.

Το παραστασιακό κομμάτι, ξέρετε πολύ καλά, παρόλο το αντικείμενο σας, παίζει πολύ μεγάλο ρόλο.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Παίζει, ναι, όντως.

Θα ήθελα να κάνω μια ερώτηση στον κ. Γκόλια, από τη Σύνοδο των Πρυτάνεων και Πρύτανη του Εθνικού Μετσόβιου Πολυτεχνείου.

Πιστεύει, ότι γενικά με την πτυχιακή εξεταστική θα ήταν καλύτερο να παίρνουν τις αποφάσεις οι γενικές συνελεύσεις των τμημάτων ή θα έπρεπε να μπει στον εσωτερικό κανονισμό κάθε ιδρύματος, ώστε να είναι ενιαίο για όλα τα τμήματα;

Επιπλέον, εάν θα υπήρχαν τα προβλήματα της μιας και της άλλης περίπτωσης ή αν θα ήταν τα ίδια.

Επίσης, για τον κ. Ευσταθόπουλο, από την ΠΟΣΔΕΠ.

Εάν θεωρεί, ότι θα πρέπει οι διαδικασίες γενικά εκλογής, εξέλιξης κ.λπ., να είναι με βάση τις ανάγκες των τμημάτων και να είναι ανοιχτές ή αν θα πρέπει να είναι με προσωποπαγείς θέσεις και με βάση τα προσόντα των υποψηφίων;

Έχω δύο ερωτήσεις προς τον κ. Καρδάση, Πρόεδρο της Διοικούσας Επιτροπής του Ανοιχτού Πανεπιστημίου.

Η πρώτη έχει να κάνει με το πότε θα ολοκληρωθούν οι διαδικασίες, ώστε να γίνουν εκλογές για τα όργανα διοίκησης.

Η δεύτερη, έχει να κάνει με το αν θεωρεί ότι ένας δημόσιος υπάλληλος, ο οποίος σπουδάζει εξ αποστάσεως στο ανοιχτό πανεπιστήμιο, θα πρέπει να δικαιούται άδεια για όλο το χρόνο των σπουδών του, που είναι μια διαφορετική περίπτωση από το να πρέπει να είναι παρών στο πανεπιστήμιο.

Στην κ. Μπάρου, από το Σύλλογο Γονέων Παιδιών με Δυσλεξία και Μαθησιακές Λειτουργίες.

Δεν κατάλαβα, εάν αυτό που ζητά είναι να παρακολουθούν τα παιδιά τις ξένες γλώσσες, αλλά να μην εξετάζονται σε αυτά.

Είναι αυτή, ουσιαστικά, η προτροπή και πρόταση που κάνει;

Σε ό,τι αφορά τους εκπροσώπους από την Εθνική Βιβλιοθήκη.

Θα ήθελα να ρωτήσω, στο άρθρο 4 παράγραφος 2, εκεί που λέει για την εθνική ψηφιακή βιβλιοθήκη, αναφέρει χαρακτηριστικά «αναπτύσσεται και λειτουργεί εθνική ψηφιακή βιβλιοθήκη, η οποία συσσωρεύει, επεξεργάζεται, εμπλουτίζει, διασυνδέει και παρέχει ενοποιημένη πρόσβαση σε μεταδεδομένα».

Εδώ πέρα που λέει «ενοποιημένη πρόσβαση σε μεταδεδομένα», θα μπορούσε να ήταν «ενοποιημένη ελεύθερη πρόσβαση σε μεταδεδομένα»;

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Αυτό είναι, πράγματι.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Κωνσταντόπουλος, έχει το λόγο.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ – ΔΗΜ.ΑΡ.): Θα ήθελα να κάνω μια ερώτηση στην Πανελλήνια Ένωση Σχολικών Συμβούλων.

Με ποια διαδικασία, κατά τη γνώμη σας, πρέπει να ορίζεται η κατανομή των μαθητών με ειδικές ανάγκες στα σχολεία της γενικής;

Επίσης, αν η λειτουργία των τμημάτων ένταξης δημιουργεί στερήσεις και αν κατά πόσον αυτές καταγράφονται, από την εμπειρία σας.

Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Ο κ. Κέλλας έχει το λόγο.

ΧΡΗΣΤΟΣ ΚΕΛΛΑΣ: Θα ήθελα να κάνω μια ερώτηση προς το Προεδρείο του Συλλόγου Φυσικοθεραπευτών. Επειδή το άρθρο 17 αναφέρεται στην ταχύτερη ρύθμιση της εξέτασης αιτήσεων επαγγελματικών προσόντων, θα ήθελα να μου πείτε το ΣΑΕΠ, πόσα μέλη έχει, είναι πολυμελές;

Δεύτερον, ο Υπουργός είπε να γίνει μια συζήτηση για τα επαγγελματικά δικαιώματα, χωρίς να υπάρχει νομοσχέδιο. Δηλαδή θα το αποσύρει για τα επαγγελματικά δικαιώματα τώρα και θα γίνει μετά τη συζήτηση η ρύθμιση αυτή;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ: Κύριε Πρόεδρε, πρώτα απ' όλα να ευχαριστήσω τους φορείς, που ασθμαίνοντας, με μια πρόσκληση χθες βράδυ, κατάφεραν να είναι εδώ σήμερα. Τους ευχαριστούμε και μας τιμά η παρουσία τους.

Εγώ, έχω μόνο μια ερώτηση να κάνω και αυτή είναι προς τον Υπουργό.

Σήμερα, με όλη αυτή τη διαδικασία, που ακολουθείται εδώ, νομίζω, βγαίνουμε πιο μπερδεμένοι, παρά πιο σοφοί, σε σχέση με το νομοσχέδιο, που έχουμε μπροστά μας. Δεν έχει υπάρξει διαβούλευση, δεν έχει υπάρξει επιστημονική μελέτη, δεν έχει υπάρξει διάλογος και ό,τι έχει προκύψει ως πόρισμα διαλόγου από το πρώτο μέρος, επί θητείας κ. Φίλη, δεν φαίνεται να συμπεριλαμβάνεται πουθενά.

Η δική μου ερώτηση είναι, ειδικά στα θέματα ειδικής αγωγής, που αποδεικνύεται με τον πιο περίτρανο τρόπο πως πραγματικά δεν γνωρίζουμε τις ανάγκες, ούτε το γονιών, ούτε των παιδιών, ούτε των εκπαιδευτικών και κάνω την εξής πρόταση - παράκληση στον κ. Γαβρόγλου.

Μήπως, να αποσυρθεί όλο το νομοσχέδιο, που δεν αφορά τη γλωσσομάθεια και τη μεταφορά της Εθνικής Βιβλιοθήκης, διότι είναι ντροπή, εν έτει 2017, με ένα προσχηματικό διάλογο, να λέμε ότι ερχόμαστε να λύσουμε εκκρεμότητες, δημιουργώντας περισσότερες.

Θα σας πω και κάτι, μπορεί την Κυβέρνηση να μην την ενδιαφέρει, αν ψηφίζει και ξεψηφίζει, εμείς, όμως, θεωρούμε ότι υποβιβαζόμαστε, ως βουλευτές, αλλά και ως Ελληνικό Κοινοβούλιο, με μια τέτοιου τύπου διαδικασία. Στην τελική, η Κυβέρνηση μπορεί να αισθάνεται πολύ ικανοποιημένη, όταν ψηφίζει και ξεψηφίζει, διότι αυτό μπορεί να βολεύει ημετέρους, μέσα από φωτογραφικές διατάξεις, όμως δεν βρίσκει σύμφωνους όλους τους υπόλοιπους βουλευτές.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Πρόεδρε, μια ερώτηση προς τους εκπροσώπους του ΣΑΕΠ. Επειδή κατ' επανάληψη έχουν ακουστεί διάφορα σχόλια, ποιοι είναι οι λόγοι της αργοπορίας και ότι δεν δίνονται τα αποτελέσματα σε μικρά χρονικά διαστήματα, ώστε να μπορεί ο κάθε ενδιαφερόμενος να ξέρει, εάν το πτυχίο που έχει πάρει από ένα πανεπιστήμιο ή ένα κολέγιο της Ευρώπης έχει αντιστοιχία και με τι.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κικινής.

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος – ΔΟΕ): Καταρχάς, στην ερώτηση σχετικά με τις ρυθμίσεις του άρθρου 20, ως προς τη δυνατότητα μετάταξης εκπαιδευτικών από την πρωτοβάθμια εκπαίδευση, θεωρούμε ότι εφόσον έχουν τα επιστημονικά προσόντα και μπορούν να μεταταχθούν, δεν το βρίσκουμε κακό.

Το ερώτημα που μπήκε, όμως, σε συνάρτηση με τις θέσεις και τα κενά, τα οποία δημιουργούνται, δεν έχει να κάνει με το αν μεταταχθούν σε θέσεις πανεπιστημιακής εκπαίδευσης, έχει να κάνει με το, αν υπάρχει πρόθεση να καλυφθούν τα κενά, κάτι που βλέπουμε, ότι δυστυχώς γενικότερα δεν υπάρχει. Υπάρχουν, δόξα τω Θεώ, πάρα πολλοί συνάδελφοί μας που περιμένουν αδιόριστοι και μπορούν να διοριστούν και να πάρουν θέσεις, νέα παιδιά και να δοθεί η δυνατότητα σε ανθρώπους με αυξημένα προσόντα να μεταταχθούν στο κομμάτι των πανεπιστημίων.

Όσον αφορά στην ερώτηση για τον ενιαίο αριθμό μαθητή, δεν είναι κάτι στο οποίο τοποθετηθήκαμε, αλλά επειδή μας έγινε η ερώτηση και επειδή δεν έχω μια σχετική απόφαση Δ.Σ., να πω ότι επιφυλάξεις πάντοτε ως προς αυτά υπάρχουν, άλλωστε είμαστε από τους φορείς, που πρώτοι είχαμε προσφύγει στην Ενιαία Αρχή Προστασίας Δεδομένων Προσωπικού Χαρακτήρα, σχετικά με το My School εκφράζοντας βασικές επιφυλάξεις, πολύ παλιότερα.

Από κει και πέρα, συγκεκριμένα, για τον ενιαίο αριθμό μαθητή, λόγω του χρόνου, που τέθηκαν όλα αυτά, δεν υπάρχει τοποθέτηση και δεν θέλω να μεταφέρω κάτι περισσότερο. Επιφυλάξεις πάντοτε υπάρχουν σε τέτοιες διαδικασίες.

Σχετικά με την ίδρυση του ΠΕ73, νομίζουμε ότι το κυρίαρχο, σε όλο το κομμάτι των εκπαιδευτικών, οι οποίοι εργάζονται στην πρωτοβάθμια εκπαίδευση, είναι η πλήρης πανεπιστημιακή τους κατάρτιση, αυτό είναι το ζητούμενο. Θεωρούμε ότι, αν και εδώ πάλι δεν έχουμε προλάβει να κάνουμε συνεδρίαση, αλλά επειδή οι θέσεις που έχουμε ακούσει κατά καιρούς από τους συλλόγους μας, δεν βρίσκουν κάτι, το οποίο να είναι αρνητικό σε αυτή τη ρύθμιση, το ερώτημα, το οποίο έθεσε αρχικά ήταν, εάν αυτοί οι συνάδελφοι προορίζονται αποκλειστικά για τη μειονοτική ή με βάση εξελίξεις που θα γίνουν πιθανότατα στο χώρο της εκπαίδευσης, ενδέχεται να προορίζονται και για τα ελληνόγλωσσα σχολεία.

Όσον αφορά το πέρασμα αρμοδιοτήτων από το δεύτερο βαθμό τοπικής αυτοδιοίκησης στο Υπουργείο Παιδείας, εάν περνάει στο Υπουργείο Παιδείας και αν μένει και στον δεύτερο βαθμό τοπικής αυτοδιοίκησης, για μας είναι εξίσου κακό. Αν ισχύει αυτό, το οποίο είπε ο κ. Υπουργός, ότι θα περάσει στους περιφερειακούς διευθυντές, θεωρούμε ότι θα είναι μια θετική εξέλιξη, φτάνει να γίνει, αλλιώς πάμε πάλι για μια υπερσυγκέντρωση αρμοδιοτήτων στο Υπουργείο Παιδείας.

Όσον αφορά στο ικανοποιητικό επίπεδο στην εκμάθηση ξένων γλωσσών, είναι ένα θέμα, το οποίο είχα θέσει στην προηγούμενη συνεδρίαση της Επιτροπής Μορφωτικών Υποθέσεων. Είπαμε ότι για μας το ολοήμερο σχολείο πρέπει να αποτελεί το βήμα, σε συνδυασμό φυσικά με τη δευτεροβάθμια εκπαίδευση, για να υπάρχει ένας ικανοποιητικός βαθμός εκμάθησης των ξένων γλωσσών. Σαφέστατα, με τις ρυθμίσεις, οι οποίες γίνονται, με τις παλινωδίες στα αναλυτικά προγράμματα, με τον τρόπο, με τον οποίο μεταχειρίζονται, για παράδειγμα τους καθηγητές γερμανικής, γαλλικής, με το ενιαίο ολοήμερο σχολείο και τι τύχη είχαν τα μαθήματα αυτά και πώς αντιμετωπίστηκαν, δεν βοηθάει στο να υπάρχει ικανοποιητική εκμάθηση. Χρειάζονται πολλές παρεμβάσεις και φυσικά χρειάζεται, επειδή έγινε αναφορά και στις ώρες, κουβέντα επί της ουσίας, επί των αναλυτικών προγραμμάτων, να πάμε στην κουβέντα στο τι σχολείο θέλουμε και πώς εντάσσεται το κάθε αντικείμενο μέσα σε αυτό.

Τέλος, αν και δεν έγινε ερώτημα στην Διδασκαλική Ομοσπονδία, θα ήθελα να πω ότι περίμενα περισσότερα ερωτήματα για το σημαντικότερο θέμα για μας, το κομμάτι της ειδικής αγωγής. Θεωρούμε ότι οι ρυθμίσεις που έγιναν πρώτον, δεν είναι επείγουσες, άρα μπορούν να περιμένουν, δεν βοηθούν, το αντίθετο δημιουργούν πάρα πολλά προβλήματα. Το να δουλέψει κάποιος σ’ ένα σχολείο με τα παιδιά αυτά και να δει την εκπαίδευση από τη δική τους οπτική, την οπτική των οικογενειών τους και την οπτική των εκπαιδευτικών είναι κάτι πολύ δύσκολο και το καταλαβαίνουμε, γι' αυτό χρειάζεται χρόνος συζήτησης για την ειδική αγωγή, που δεν θα αδικεί το πολύ σημαντικό αυτό αντικείμενο.

Αν, λοιπόν, όντως ισχύει η έγνοια της Κυβέρνησης για το κομμάτι αυτό, νομίζουμε πω ότι οι ρυθμίσεις πρέπει να αποσυρθούν και να συζητηθούν εκ νέου σε ένα πραγματικά ουσιαστικό διάλογο για την ειδική αγωγή, που όλοι οι φορείς, οι οποίοι εκφράστηκαν, νομίζω ότι έχουν πολύ σημαντικά πράγματα να πουν.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Ζωγραφάκη.

ΕΛΕΝΗ ΖΩΓΡΑΦΑΚΗ – ΤΕΛΕΜΕ (Πρόεδρος της Ομοσπονδίας Λειτουργών Μέσης Εκπαίδευσης): Θα δώσω συγκεκριμένες απαντήσεις, χωρίς ανάλυση πια.

Αναφορικά με την ερώτηση, πόσα κενά δημιουργούνται. Εμείς ξέρουμε πόσες αιτήσεις αποδέσμευσης έχουν γίνει και το Κεντρικό Υπηρεσιακό Συμβούλιο έχει αποδεσμεύσει τους καθηγητές, που είχαν τα τυπικά προσόντα, για να μεταταχθούν σε θέσεις ΕΔΙΠ. Εδώ, στην ουσία, προστίθεται η ρύθμιση, με ένα παραπάνω προσόν, για να αποδεσμεύονται, να υπάρχει θετική εισήγηση του τμήματος για να φύγει, άρα να μπορεί να χρησιμοποιηθεί άμεσα. Στην αρχή εμείς είχαμε πει, ότι είναι ένα στελεχιακό δυναμικό της δευτεροβάθμιας εκπαίδευσης, που δείχνει ακριβώς και την ικανότητα και το πόσο ικανοί συνάδελφοι είναι, με μεταπτυχιακά, με διδακτορικά, που σε ένα βαθμό θα αποδυναμωθεί ένας ικανός αριθμός, δηλαδή θα φύγει τη δευτεροβάθμια, γιατί εμείς για αυτούς λέμε, και θα πάει προς την τριτοβάθμια εκπαίδευση, ειδικά προσοντούχοι συνάδελφοι.

Το μεγάλο ζητούμενο, βέβαια, είναι ότι θέσεις που φεύγουν πρέπει να αναπληρώνονται με αυτόματο σχεδόν τρόπο αναπλήρωσης, αυτό ζητάμε - και όχι απλά.

Για το δεύτερο ζήτημα «Ενιαίος αριθμός μαθητή» εμείς είπαμε για την διαδικασία που πρέπει να τηρηθεί. Προφανώς θα μπει στο σύστημα του «My school», ξέρουμε την απάντηση που έχει δώσει η αρχή προστασίας και τις δικλείδες ασφαλείας που έβαζε κυρίως ως προς τα φίλτρα που θα το χρησιμοποιούσε το «My School», ποιος θα είχε την πιστοποίηση να χρησιμοποιεί-ανάλογα με τα φίλτρα δηλαδή- σε επίπεδα την πληροφορία από το «My School». Αντίστοιχα προβλήματα υπάρχουν και είμαστε γνώστες και του «My School» αν θέλετε, του ειδικού συστήματος που φτιάχνεται - που έχει προταθεί - για τους μαθητές με ειδικές εκπαιδευτικές ανάγκες και αναπηρίες και για τα σχολεία αυτά. Άρα αυτό είναι ένα επιπρόσθετο ζήτημα και απλώς είπαμε να προστατεύονται αξιόπιστα τα δεδομένα των μαθητών και να μην διαχέονται.

Ως προς την αναγνώριση 7 έτους προϋπηρεσίας, ξέρετε ότι μόνο εμείς είχαμε εξαιρεθεί-οι εκπαιδευτικοί πρωτοβάθμιας και δευτεροβάθμιας-από τον νόμο άρα και από το προεδρικό διάταγμα που ακολούθησε το ΄66. Γίνεται με αυτή την ρύθμιση αναγνώριση προϋπηρεσίας-ότι δηλαδή και στον άλλο δημόσιο τομέα-για εμάς μόνο βαθμολογική και είπα εισηγητικά ότι η ΟΛΜΕ ζητάει και όλα τα χρόνια προϋπηρεσίας, δηλαδή όχι μόνο τα 7 που ρυθμίζονται τώρα και που προβλέπει ο γενικός νόμος, αλλά και μισθολογική αναγνώριση.

Είπα, ότι διαφωνούμε και άκουσα και διαφορετικές τοποθετήσεις. Διαφωνούμε με διαθέσεις συναδέλφων που φεύγουν εκτός τοπικού εκπαιδευτικού συστήματος είτε αυτά είναι τα δημοτικά είτε τα εθνικά κολυμβητήρια, γυμναστές με ειδικότητα στην κολύμβηση, είτε είναι διαθέσεις στα Ι.Ε.Κ. και τώρα το νομοσχέδιο προβλέπει και στα Σ.Δ.Ε., τα σχολεία δεύτερης ευκαιρίας- που σημαίνει για εμάς κοινή τυπική εκπαίδευση- γιατί αρχίζουν και το έχουμε βιώσει ότι όταν οι ειδικότητες φεύγουν στην μη τυπική εκπαίδευση παρουσιάζονται τεράστια εργασιακά προβλήματα και που πρέπει να απαντήσει σε αυτό το Υπουργείο. Είναι θέμα ειδικής συζήτησης, όπως γίνεται με τις διαθέσεις των συναδέλφων και το εργασιακό καθεστώς της ΔΙΕΚ, όπου έχουμε συνολικές διαθέσεις με άλλα προγράμματα και με άλλες υποχρεώσεις σε σχέση με τις ώρες που ακολουθούν εκεί οι σπουδαστές.

Το τελευταίο, νομίζω, ότι είναι οι προτάσεις για το επίπεδο γλωσσομάθειας: Γίνεται μια προσπάθεια, εμείς λέμε ότι πάγια θέση μας είναι ότι πρέπει να παρέχει επίπεδα γλωσσομάθειας το δημόσιο σχολείο, άρα και σε διάφορα επίπεδα, και είναι θέμα πια και αναλυτικών προγραμμάτων, πως θα προσαρμοστεί και με τις ευρωπαϊκές οδηγίες αλλά με βάση τις ανάγκες των μαθητών εννέα (9) από το δημοτικό μιας και έχουν μπει τα προγράμματα σε επίπεδα γυμνασίου, λυκείου και εμείς μάλιστα ζητάμε όχι μόνο πρώτο επίπεδο, αλλά για τους μαθητές και δεύτερο επίπεδο γλωσσομάθειας. Θεωρούμε, ότι μπορεί να πηγαίνει και προφανώς θεωρούμε ότι για τους μαθητές δεν πρέπει να έχει δίδακτρα, το εντάσσουμε στην λογική του δημόσιου δωρεάν σχολείου. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Χριστόπουλος από την ΟΙΕΛΕ.

ΓΕΩΡΓΙΟΣ ΧΡΙΣΤΟΠΟΥΛΟΣ(Γενικός Γραμματέας της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ)): Για ποιο θέμα κύριε Πρόεδρε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δεν σας έχει τεθεί ερώτηση;

ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ)): Δεν υπήρξε ερώτηση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Εκ μέρους της Πανελλήνιας Ένωσης Σχολικών Συμβούλων υπάρχει θέση και τοποθέτηση;

ΓΕΩΡΓΙΟΣ ΑΛΕΞΑΝΔΡΑΤΟΣ (Πρόεδρος της Πανελλήνιας Ένωσης Σχολικών Συμβούλων (ΠΕΣΣ)): Μάλιστα. Κύριε Πρόεδρε, κύριοι Βουλευτές, κύριε Υφυπουργέ, κυρίες και κύριοι εκπρόσωποι των φορέων: Είμαστε το σώμα των εκπαιδευτικών που έχουμε την επιστημονική και παιδαγωγική καθοδήγηση και έχουμε χαρτογραφήσει τα ζητήματα και τα προβλήματα της εκπαίδευσης, πρωτοβάθμιας και δευτεροβάθμιας, σε όλη την ελληνική επικράτεια.

Διαθέτουμε εμπειρία, γνώση και επιστημοσύνη και οι τοποθετήσεις μας εδώ διακατέχονται κυρίως από επιστημονικό λόγο. Αναγνωρίσαμε τον διαχρονικό χαρακτήρα της Πολιτείας, τονίσαμε ένα προς ένα τα θετικά σημεία του σχεδίου νόμου και παράλληλα επισημάναμε διάφορες δυσκολίες και ζητήματα που ενδέχεται να προκύψουν.

Ως προς την ειδική αγωγή: Οι αλλαγές και οι τροποποιήσεις που υπάρχουν στο παρόν σχέδιο νόμου ομολογούμε ότι διατρέχουν όλο το φάσμα της ειδικής εκπαίδευσης. Όμως βρίσκεται προς την σωστή κατεύθυνση ως προς τον αριθμό των μαθητών: Μιλάμε για το τμήμα του ειδικού σχολείου που από τέσσερις προτείνεται να γίνουν τρεις πλέον οι μαθητές.

Αυτό που είπαμε, ίσως δεν έγινε κατανοητό γιατί είχαμε λίγο χρόνο και ήταν πολύ γρήγορη η ομιλία μας: Είπαμε ότι προς απλούστευση της γραφειοκρατίας με το νομοθέτημα καλούμαστε να έχουμε τέσσερις εισηγήσεις και μια τελική απόφαση του περιφερειακού διευθυντή. Και εμείς ως Πανελλήνια Ένωση Σχολικών Συμβούλων ζητάμε να αρκεί η πράξη, το πρακτικό του συλλόγου διδασκόντων της σχολικής μονάδας, η σύμφωνη γνώμη του σχολικού συμβούλου ειδικής αγωγής και γενικής αγωγής και με μια απόφαση του διευθυντή εκπαίδευσης εκεί να περαιώνεται αυτή η διαδικασία. Είναι αυτό που ζητάμε μια αυτονομία και μια αποκέντρωση.

Το δεύτερο θέμα που αφορά την εξέταση, μάλλον την απαλλαγή εξέτασης των μαθητών με αναπηρία ή ειδικές εκπαιδευτικές ανάγκες από την δεύτερη ξένη γλώσσα: Όπως εισέρχεται το σχέδιο νόμου ενώπιον της Βουλής σήμερα, αρκεί και μόνον η δήλωση του γονέα ότι δεν επιθυμεί ο μαθητής, το παιδί του, να εξεταστεί. Εμείς προτείνουμε να έχει ρόλο και λόγο το ΚΕΔΔΥ που είναι ο καθ' ύλη αρμόδιος φορέας, να γνωματεύσει το ΚΕΔΔΥ και να συναινέσει οπωσδήποτε και ο γονέας. Αυτή την τροπολογία ζητήσαμε.

Ως προς το τρίτο θέμα που δεχθήκαμε κριτική από τον εκπρόσωπο του Κ.Κ.Ε., που νομίζω ότι δεν είναι ενώπιον μας τώρα για να μας ακούσει, αν είναι εδώ με συγχωρείτε. Έφυγε. Έθεσε το ερώτημα: Με ποια κριτήρια θα γίνει η μείωση των μαθητών στην σχολική τάξη; Δηλαδή έχουμε έναν μαθητή με αναπηρία ή με ειδικές εκπαιδευτικές ανάγκες και αντιστοιχεί μια μείωση των μαθητών, στην κανονική τάξη στο γενικό σχολείο, κατά τρεις ή τέσσερις μαθητές.

Σε αυτό ως Πανελλήνια Ένωση Σχολικών Συμβούλων απαντήσαμε ότι πρέπει να λαμβάνονται υπόψη ως κριτήρια και η γνωμάτευση του ΚΕΔΔΥ αλλά και κατά περίπτωση: Π.χ. θα ληφθούν υπόψη ο αριθμός των μαθητών, ακόμη και κοινωνικά κριτήρια, όπως και πόσοι άλλοι μαθητές φοιτούν με παρόμοια προβλήματα; Ένα στοιχείο όπως είναι π.χ. η διαταραχτικότητα του μαθητή, γιατί π.χ. στο φάσμα του αυτισμού κάθε μαθητής έχει ένα διαφορετικό προφίλ. Άρα μπορεί να έχουμε δέκα διαφορετικές τάξεις με δέκα διαφορετικά παιδιά-μαθητές με αυτισμό, δέκα διαφορετικές περιπτώσεις. Γι' αυτό και είναι θεσμοθετημένο ούτως ώστε τέσσερις φορείς, τέσσερα πρόσωπα, ο σύμβουλος γενικής αγωγής, ο σύμβουλος ειδικής αγωγής, ο διευθυντής εκπαίδευσης και το ΚΕΔΔΥ να γνωματεύουν σε πολλές δομές της ειδικής αγωγής.

Ως προς το άλλο θέμα που θέσατε για τις εκδρομές θα πάρει τον λόγο ο συνάδελφος μας ο Παρασκευάς ο Γιαλούρης . Ευχαριστώ πολύ.

ΠΑΡΑΣΚΕΥΑΣ ΓΙΑΛΟΥΡΗΣ (Μέλος Δ.Σ. της Πανελλήνιας Ένωσης Σχολικών Συμβούλων (ΠΕΣΣ)): Για το ερώτημα που έθεσε ο κ. Μιχελής: Σαφέστατα συμφωνούμε με τη μεταφορά όλων των αρμοδιοτήτων από το πεδίο της εκπαίδευσης στους φορείς της εκπαίδευσης.

Μάλιστα εμείς, κ. Μιχελή και κύριε Υπουργέ, πέρυσι τον Μάρτιο, ως Πανελλήνια Ένωση Σχολικών Συμβούλων, έχοντας καταθέσει ένα υπόμνημα στον τότε Υπουργό τον κ. Φίλη, είχαμε αναφερθεί σε αυτό και γενικότερα ζητούσαμε ενίσχυση των περιφερειακών διευθύνσεων, όχι μόνο σε αυτό αλλά και σε άλλες αρμοδιότητες. Είχαμε πει μάλιστα, είχαμε χρησιμοποιήσει μια λέξη: «Οι περιφερειακές διευθύνσεις να γίνουν μικρά υφυπουργεία», ως σχήμα λόγου.

Η αναφορά μας στην αυτονομία ήταν στο εξής θέμα: Με αφορμή τις διατάξεις αυτές θέλαμε να το προεκτείνουμε ότι κάποια στιγμή θα πρέπει κάπως να εμπιστευτούμε περισσότερο τον σύλλογο διδασκόντων και τους άμεσα εποπτεύοντες φορείς, διοικητικούς και παιδαγωγικούς, όπως είναι οι διευθυντές εκπαίδευσης και οι σχολικοί σύμβουλοι αντίστοιχα, ώστε να απλουστευθεί λίγο το σύστημα. Να μην χρειάζεται ακόμη και για μια μετακίνηση - να πάει κάποιος σε μια διδακτική επίσκεψη- αυτή η τεράστια γραφειοκρατία. Να μειωθεί η γραφειοκρατία. Αυτή ήταν η επισήμανση μας κ. Μιχελή.

Σε ό,τι αφορά, ένα ερώτημα να κάνω·

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Αν θέλετε κλείνετε, έχετε πάρει αρκετό χρόνο.

ΠΑΡΑΣΚΕΥΑΣ ΓΙΑΛΟΥΡΗΣ (Μέλος Δ.Σ. της Πανελλήνιας Ένωσης Σχολικών Συμβούλων (ΠΕΣΣ)): Για να δώσω τις απαντήσεις το κάνω. Αν δεν θέλετε δεν υπάρχει πρόβλημα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Όχι, απαντήστε.

ΠΑΡΑΣΚΕΥΑΣ ΓΙΑΛΟΥΡΗΣ (Μέλος Δ.Σ. της Πανελλήνιας Ένωσης Σχολικών Συμβούλων (ΠΕΣΣ)): Μια ερώτηση θέλω να απαντήσω-δεν ξέρω όμως ποιος την υπέβαλε-σχετικά με τη διδασκαλία των ξένων γλωσσών: Αυτό το οποίο εμείς θεωρούμε ότι πρέπει να γίνει, είναι ότι τα προγράμματα σπουδών θα πρέπει να συνδεθούν με συγκεκριμένα επίπεδα γλωσσομάθειας τα οποία να μπορεί να τα κατακτά ο μαθητής σε μια δεδομένη τάξη και τα οποία επίπεδα γλωσσομάθειας σχετίζονται με διπλώματα του κρατικού πιστοποιητικού γλωσσομάθειας, έτσι ώστε μέσα από την πορεία πρωτοβάθμιας και δευτεροβάθμιας εκπαίδευσης να είναι γνωστό στον μαθητή και στην ελληνική οικογένεια ότι μπορεί να βρεθεί- για παράδειγμα το λέω και δεν ξέρω κατά πόσο αντιστοιχεί η πραγματικότητα σε αυτό - στην τρίτη γυμνασίου να είναι στο επίπεδο Β2. Και όλα αυτά να είναι μέσα από το δημόσιο σχολείo.

Όλα αυτά θα πρέπει να είναι μέσα από το δημόσιο σχολείο. Αυτή είναι η άποψή μας.

Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε. Το λόγο έχει η κυρία Μπάρου.

ΓΕΩΡΓΙΑ ΜΠΑΡΟΥ (Πρόεδρος της Πανελλήνιας Ομοσπονδίας Συλλόγων Γονέων Παιδιών με Δυσλεξία και Μαθησιακές Δυσκολίες – ΠΟΣΓΠΔΜΔ): Δέχτηκα δύο ερωτήματα. Το ένα είναι ποια είναι η θέση μας σχετικά με τον αριθμό των παιδιών μέσα στην τάξη. Στην εισήγησή μου, είπα ότι υπάρχει ένα πολύ μεγάλο θέμα για το κατά πόσο οι εκπαιδευτικοί της τυπικής εκπαίδευσης είναι επιμορφωμένοι για τις ειδικές μαθησιακές δυσκολίες κι εάν έχουν τη δυνατότητα, όπως υπαινίχθηκε ο Πρόεδρος των Συμβούλων, να έχουν άποψη έτσι ώστε να βοηθηθεί το παιδί μας και ο εκπαιδευτικός μέσα στην τάξη, καθώς και πόσο σημαντική είναι η διαφοροποιημένη διδασκαλία για να είναι αποτελεσματικός ο στόχος του παιδιού μέσα στο σχολείο.

Σαφώς, ο ορισμός του τμήματος ένταξης, ο οποίος είναι το καθοριστικό στοιχείο για το πόσα παιδιά θα είναι μέσα στην κάθε τάξη, όπως προείπε και η Πρόεδρος του Συλλόγου Εκπαιδευτικών Ειδικής Αγωγής, είναι μια πάρα πολύ μεγάλη παγίδα. Αυτή η παγίδα έγκειται στο εξής: Όταν υπάρχει ένα τμήμα ένταξης σε ένα σχολείο το οποίο έχει κατά μέσο όρο 300-350 παιδιά, τα δικά μας παιδιά είναι περίπου 35-40. Κανονικά θα έπρεπε να έχει τρία τμήματα ένταξης κύριε Υπουργέ. Δεν υπάρχει δυνατότητα, οπότε υπάρχει ένα τμήμα. Επομένως, τα παιδιά πηγαίνουν μόνο στα βασικά μαθήματα και δεν πηγαίνουν όλα για τους γνωστούς λόγους που γνωρίζετε, δηλαδή λόγω της δομής και του τι μπορεί να κάνει ο εκπαιδευτικός μέσα στο τμήμα ένταξης, που υπολείπεται κατά πολύ από τη στόχευση που είχε το Υπουργείο και από τη στόχευση που έχει βάσει της επάρκειας του ο δάσκαλος της ειδικής αγωγής.

Εκ των πραγμάτων, λοιπόν, ο αριθμός αυτός θεωρούμε ότι είναι υπερβολικός, δεν είναι δίκαιο ούτε για τον εκπαιδευτικό, ούτε για το παιδί και αναρωτιόμαστε ποιος είναι ο στόχος. Δηλαδή, στην προηγούμενη περίπτωση ο αριθμός των παιδιών ήταν 27 και για κάθε παιδί που είχε δυσκολία πηγαίναμε κατά 3 λιγότερο, τώρα παίρνουμε ως δεδομένο ότι έχουμε 4 και θα ήθελα να κάνω μια υπενθύμιση: η Περιφέρεια που θα έχει κι ένα παιδί με διάσπαση προσοχής κι ένα παιδί που θα είναι στο φάσμα και δεν έχει τη δυνατότητα να κάνει τμήματα ένταξης, τι θα γίνει; Πού θα πάνε αυτά τα παιδιά; Επομένως, είναι πάρα πολύ σημαντικό το πώς θα δημιουργηθεί το τμήμα ένταξης. Τον πρώτο λόγο, σαφώς να τον έχει ο Σύλλογος Διδασκόντων όταν όμως είναι ενημερωμένος, σαφώς να τον έχει ο Σύμβουλος όταν είναι ενημερωμένος.

Σε 10 ημέρες έχουμε μια διημερίδα για την κατάκτηση της ξένης γλώσσας. Οι μαρτυρίες των συμβούλων των ξένων γλωσσών απ’ όλη την Ελλάδα είναι ότι δηλώνουν ανεπαρκείς στα θέματα ειδικές αγωγές. Αυτό που ζητάμε είναι να υπάρχει δυνατότητα από τον εκπαιδευτικό να δημιουργήσει περιβάλλον επιτυχίας. Απαντώ και στον κ. Μαυρωτά όσον αφορά τις ξένες γλώσσες και τοποθετήθηκα και για την πρώτη και για τη δεύτερη ξένη γλώσσα, γιατί η δυσκολία που προκύπτει για τα παιδιά μας στις ξένες γλώσσες, τις οποίες μπορούν να μάθουν και έχουν την υποχρέωση γιατί βγαίνουν στην αγορά και η αναγκαιότητα να ξέρουν μια ξένη γλώσσα, προκύπτει από την φωνολογική δυσκολία την οποία έχουν.

Γι' αυτό, λοιπόν, ζητήσαμε να απαλειφθεί ο όρος «απαλλάσσονται» στην πρωτοβάθμια εκπαίδευση, γιατί ο εκπαιδευτικός που δε γνωρίζει, ο εκπαιδευτικός που δεν επιμορφώνεται και ο εκπαιδευτικός που έχει και άλλες δυσκολίες με τον όρο «απαλλάσσονται» δε θα δημιουργήσει καμία συνθήκη, βάσει της οποίας το δικό μου παιδί θα μπορεί ν’ ανταποκριθεί στις απαιτήσεις της ξένης γλώσσας.

Γι’ αυτόν, λοιπόν, το λόγο θεωρούμε ότι το παιδί θα πρέπει να είναι μέσα στην τάξη, θα πρέπει να εκπαιδευτεί ο εκπαιδευτικός της ξένης γλώσσας, να βοηθήσει το παιδί να μπορέσει να κατακτήσει, έτσι ώστε και στη δευτεροβάθμια, όπου ορίζεται να μην υπολογίζεται ο βαθμός, να υπάρχει η ίδια διατύπωση για να μπορεί το παιδί να παρακολουθεί μέσα στην τάξη, να μην υπολογίζεται ο βαθμός, αλλά στη συνέχεια να του δίνεται η δυνατότητα να μπορεί να προχωρήσει, γιατί η εμπειρία μας μέχρι σήμερα λέει ότι με τον όρο «απαλλάσσονται» δεν ενδιαφέρεται κανείς για τα παιδιά.

Γι' αυτό το λόγο, λοιπόν, θεωρούμε ότι το παιδί παρακολουθεί, είναι μέρος της τάξης, δεν είναι το παιδί που υπολείπεται γιατί η διαφορετικότητα δεν επικοινωνείται μέσα στο ελληνικό σχολείο για να γίνει κατανοητό, γίνεται δεικτική η θέση του μέσα στην τάξη και γι' αυτό θέλουμε να παρακολουθεί, προπάντων, να του δίνεται η δυνατότητα, γιατί με μια τέτοια διατύπωση ούτε θα υπάρξει η διεκδίκηση για επιμόρφωση, αλλά ούτε και μέχρι σήμερα μας έχει δώσει το δείγμα η πολιτεία ότι θα προσπαθήσει προς αυτή την κατεύθυνση.

Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει η κυρία Αγγελή – Λυκούδη.

ΔΗΜΗΤΡΑ ΑΓΓΕΛΗ – ΛΥΚΟΥΔΗ (Μέλος του Δ.Σ. της Ανωτάτης Συνομοσπονδίας Πολυτέκνων Ελλάδος – ΑΣΠΕ): Ευχαριστώ πολύ, κύριε Πρόεδρε.

Μάλλον δεν ακούστηκε το ερώτημα που απευθύναμε προς τον Υπουργό, όσον αφορά το εάν πρέπει η κοινωνική ομάδα των πολύτεκνων οικογενειών να εξαιρεθεί από την κοινωνική ευαισθησία που δείχνουμε και στις άλλες κοινωνικές μονάδες και, βέβαια, σας προσκομίσαμε και τα στοιχεία που, περίτρανα, μέχρι το 2010 δείχνουν ότι εμείς είμαστε οι ελάχιστες μεταγραφές και από εκεί και μετά έχουμε και μια φθίνουσα πορεία γεννήσεων.

Να ευχαριστήσω για τις σκέψεις της την κυρία Μεγαλοοικονόμου, γιατί πραγματικά θα ήταν και πολύ λειτουργικό, έστω και για εμάς, να μπορέσουμε να έχουμε τα αδέρφια να σπουδάζουν στην ίδια πόλη. Ξέρετε τα παιδιά ζουν αυτή την αγωνία, γιατί είμαστε οικογένειες με 8 - 10 άτομα, είναι κάθε χρόνο έτοιμα τα παιδιά να επιτύχουν στις εξετάσεις τους και το μυαλό τους είναι όχι σε ποια επιστήμη θέλουν να πάνε, αλλά σε ποιες θα μπορέσουν να κατακτήσουν και να παραμείνουν στην Αθήνα.

Να ευχαριστήσω, επίσης και τον κ. Κέλλα που έκανε την ερώτηση χθες και ανοίξατε το θέμα για τις μεταγραφές και την κυρία Κεραμέως, αυτοί τουλάχιστον ήταν οι τρεις που, ευθαρσώς, ασχολήθηκαν με το αίτημά μας.

Θέλω να σας διαβάσω μια δήλωση, η οποία λέει τα εξής: «Οι πολύτεκνες οικογένειες ήταν από τα μεγαλύτερα θύματα των αντικοινωνικών περικοπών που προωθήθηκαν τα χρόνια του μνημονίου. Με τις περικοπές σε βάρος των πολύτεκνων οικογενειών η κυβέρνηση Σαμαρά - Βενιζέλου παραβίασε το συνταγματικά κατοχυρωμένο δικαίωμά τους για την ειδική φροντίδα από το κράτος. Παραβίασε, όμως και τη δική της συνταγματική υποχρέωση για σχεδιασμό και εφαρμογή δημογραφικής πολιτικής, οξύνοντας ακόμη περισσότερο το κρίσιμο, για το μέλλον της χώρας, δημογραφικό πρόβλημα. Ο ΣΥ.ΡΙΖ.Α. έχει την πολιτική βούληση, στο πλαίσιο του προγράμματός του για την αντιμετώπιση της ανθρωπιστικής κρίσης, ν’ αποκαταστήσει σταδιακά τις αδικίες και τις απώλειες των εισοδημάτων και των δικαιωμάτων των πολύτεκνων οικογενειών που συντελέστηκαν στα χρόνια του μνημονίου». Αυτά, λοιπόν, είναι η δήλωση του πρωθυπουργού κ. Αλέξη Τσίπρα στις 16/1/2015 και αναφέρεται και σε δημοσιονομικού χαρακτήρα μέτρα.

Εμείς εδώ, λοιπόν, συζητάμε για μια ευαισθησία προς μια ομάδα πολιτών που, κυρίως, έχουν παιδιά και είναι της αρμοδιότητάς σας στο υπουργείο, πάνω από το 10% του πληθυσμού.

Θα ήθελα, λοιπόν, γνωρίζοντας ότι πραγματικά θέλετε να καλύψετε όλα τα κοινωνικά θέματα και να δώσετε αμέριστα την εκπαίδευση στα παιδιά μας, να το ξαναδείτε το αίτημα και θα μπορέσουμε να κάνουμε το καλύτερο δυνατό.

Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Καράμαλης.

ΠΑΝΑΓΙΩΤΗΣ ΚΑΡΑΜΑΛΗΣ (Μέλος του Δ.Σ. του Συνδέσμου Ιδιωτικών Σχολείων – ΣΙΣ): Εμείς δε δεχθήκαμε ερώτηση. Θα θέλαμε, όμως, να τοποθετηθούμε, μάλλον θετικά, σε μια παραίνεση του κ. Υπουργού.

Να ξεκαθαρίσω, κύριε Υπουργέ, πρώτα απ' όλα ότι είμαστε θετικοί σε οποιουδήποτε είδους ψηφιακή οργάνωση των υπηρεσιών του Υπουργείου, πολύ περισσότερο εάν λάβουμε υπόψη ότι οποιαδήποτε εξέλιξη επηρεάζει τη διαδικασία, τους πόρους, ενδεχομένως και το κόστος.

Επομένως, επειδή και προσωπικά έχω χειριστεί το “My School”, λέω εξαρχής ότι είναι μια πολύ καλή πλατφόρμα ψηφιακής οργάνωσης των Γραμματειακών Υπηρεσιών των κρατικών σχολικών μονάδων, γιατί οι ιδιωτικές σχολικές μονάδες, εδώ και πάρα πολλά χρόνια, είχαμε ψηφιακή οργάνωση, άρα δεν ήταν κάτι που ήταν απαραίτητο, ωστόσο σε κάθε περίπτωση δεν έχουμε καμία αντίρρηση να συμμετάσχουμε σε αυτήν. Παρόλα αυτά θα δεχτείτε ότι πρέπει να είμαστε ιδιαίτερα προσεκτικοί με οποιαδήποτε βάση δεδομένων συγκεντρώνει προσωπικά στοιχεία ιδιαίτερα μαθητών.

Το “My school”, κύριε Υπουργέ, έχει σοβαρές αδυναμίες σε θέματα κρυπτογράφησης, σε θέματα ασφάλειας και σε θέματα κυρίως διαβαθμισμένης πρόσβασης, δηλαδή ποιος βλέπει τι. Είναι τελείως διαφορετικό να πούμε, ότι ένας υπάλληλος του Υπουργείου μπορεί να δει κάποιο σχολείο, πόσα τμήματα έχει, πόσοι μαθητές φοιτούν και τελείως διαφορετικό να μπορεί να κάνει ένα ερώτημα μέσα στη βάση δεδομένων και να ρωτήσει σε ποιο σχολείο φοιτά το παιδί του τάδε τραγουδιστή, ποδοσφαιριστή, πολιτικού κ.λπ. Όπως καταλαβαίνετε το θέμα είναι πάρα πολύ λεπτό και αυτά δεν τα λέμε εμείς, τα λέει η Αρχή Προστασίας Δεδομένων Προσωπικού Χαρακτήρα με την απόφαση 139/2014 όπου τότε δεν ήμαστε εμείς, τα ιδιωτικά σχολεία, αλλά ήταν η Διδασκαλική Ομοσπονδία Ελλάδας (ΔΟΕ), η Ομοσπονδία Λειτουργών Μέσης Εκπαίδευσης (ΟΛΜΕ) και οι Σύλλογοι Γονέων.

Πράγματι, ο κύριος Υπουργός έκανε την πρόταση τα ιδιωτικά σχολεία να ελέγξουν στο Υπουργείο τη λειτουργία του “My School” και ευχαριστούμε για αυτό. Προτιμήσαμε να κινηθούμε θεσμικά μέσω της αρμόδιας Ανεξάρτητης Αρχής, γιατί προφανώς έχει και τις νομικές, αλλά και τις τεχνικές γνώσεις να ελέγξει το γεγονός ότι το “My School” είναι ασφαλές.

Επίσης, ο κύριος Υπουργός μάς ενημέρωσε -γιατί δεν το γνωρίζαμε- ότι το Υπουργείο απάντησε εντός μιας εβδομάδας, γεγονός που είναι πολύ θετικό. Ωστόσο, το ερώτημα είναι: τι απάντησε; Θα ήταν καλό να αρθεί το οποιοδήποτε σκοτεινό σημείο, αν καταθέσετε την απάντηση εδώ στα πρακτικά και μας την κοινοποιήσετε. Το ερώτημα είναι: λύθηκαν τα προβλήματα; Κρυπτογραφήθηκε η βάση δεδομένων του “My School” που ήταν ανοιχτή; Καταργήθηκε η πρόσβαση σε όλους τους χρήστες πλην του Διευθυντή της σχολικής μονάδας στα ονοματεπώνυμα; Ενεργοποιήθηκε το “audit trail”, η δυνατότητα καταγραφής των ενεργειών κάθε χρήστη; Καταρτίσθηκε σχέδιο ασφάλειας του πληροφοριακού συστήματος; Αυτές είναι παραινέσεις της Ανεξάρτητης Αρχής Προστασίας Δεδομένων Προσωπικού Χαρακτήρα. Αν αυτά έχουν γίνει, τα ιδιωτικά σχολεία, είμαστε απόλυτα καλυμμένοι με τη λειτουργία του “My School”. Αναμένουμε σε κάθε περίπτωση πρόσκλησή σας για να δούμε μαζί αυτά τα ζητήματα και να ελέγξουμε μαζί τη λειτουργία του “My School” για τις επόμενες ενέργειες.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ να απαντάτε στις ερωτήσεις που σας έχουν υποβληθεί και όχι να κάνετε μια γενική τοποθέτηση, γιατί ανοίγει β’ κύκλος ανταπαντήσεων.

Τον λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θα σας στείλω ένα πυκνογραμμένο κείμενο έξι σελίδων όπου απαντήθηκε σημείο προς σημείο το θέμα αυτό. Το Υπουργείο στις 23 Νοεμβρίου έλαβε το έγγραφο από την Αρχή Προστασίας Δεδομένων Προσωπικού Χαρακτήρα και 12 Δεκεμβρίου, σε λιγότερο δηλαδή από τρεις εβδομάδες, απάντησε αναλυτικότατα. Με μεγάλη χαρά θα το καταθέσω όχι μόνον εδώ και μπορούν να το πάρουν όλοι οι εκπαιδευτικοί φορείς -προφανώς και εσείς- και νομίζω ότι αυτό λύνει το θέμα της ασάφειας που κάπως υπάρχει στον αέρα. Καλό είναι να το σταματήσουμε, γιατί έχουμε πολλά άλλα να πούμε - δεν το λέω αρνητικά. Αν εσείς ή όποιοι άλλοι - και η ΔΟΕ και η ΟΛΜΕ, γιατί είναι πολύ σοβαρό ζήτημα - θεωρείτε ότι υπάρχουν άλλα προβλήματα που είτε εσείς δεν μπορέσετε να εντοπίσετε είτε δεν απαντώνται ικανοποιητικά τότε είναι προφανές ότι πρώτη προτεραιότητα είναι η βελτίωση αυτού του συστήματος.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Τον λόγο έχει ο κ. Γκόλιας.

ΙΩΑΝΝΗΣ ΓΚΟΛΙΑΣ (Πρόεδρος της Συνόδου Πρυτάνεων): Έχω τέσσερις ερωτήσεις. Καταρχάς, να πω ότι τοποθετήθηκα μόνο στα θέματα που αφορούν στο νομοσχέδιο αυτό όπως έχει κατατεθεί. Άκουσα διάφορα εδώ, δεν σχολιάζω όμως αυτά. Παραδείγματος χάριν για λόγους ευαισθησίας, αν έχω ένα αεροπλάνο που μπορεί να πάρει 150 άτομα, δεν μπορώ να του φορτώσω 400, γιατί δεν θα σηκώνεται.

Περνώντας στις ερωτήσεις, να πω ότι αυτό που απάντησε προηγουμένως ο κύριος Υπουργός, καθώς αναφέρθηκε σε κάτι που είπα, ότι όλα αυτά τα θέματα αυτονομίας -όπως είπατε, κύριε Υπουργέ- θα έχουν μια περίοδο προσαρμογής, εκτιμώ ότι και αυτό που μπαίνει το πρώτο θα έχει μια περίοδο προσαρμογής. Μπαίνω στα τέσσερα ερωτήματα και θα τα απαντήσω ακριβώς όπως ετέθησαν: τρία από την κυρία Κεραμέως και ένα από τον κ. Μαυρωτά.

Καταρχάς, το πρώτο της κυρίας Κεραμέως αφορά στους Πανεπιστημιακούς Υπότροφους και το αν υπάρχουν ταμειακά υπόλοιπα. Το κομματάκι αυτό της ρύθμισης είναι ακριβώς ίδιο με αυτό που ισχύει σήμερα -δεν έχει αλλάξει. Το τελευταίο, δηλαδή, εδάφιο είναι ακριβώς ίδιο. Ταμειακά υπόλοιπα άλλα Πανεπιστήμια έχουν και άλλα δεν έχουν, σε φυσική έννοια, ενώ σε λογιστική έχουν. Επομένως, με αυτό έχουμε τη δυνατότητα να πάρουμε, μεταφέροντας από τη μια χρονιά στην άλλη, αυτούς τους Πανεπιστημιακούς Υποτρόφους. Ήθελα, βέβαια, εδώ να χρησιμοποιήσω αυτό και να πάρω την ευκαιρία που μου δίνει η κυρία Κεραμέως και να πω ότι δεν θα σταματήσουμε να διεκδικούμε να παίρνουμε και κανονικούς πόρους, όχι από το υπόλοιπό μας, για τους 407 κ.λπ.

Το δεύτερο ερώτημα που έθεσε η κυρία Κεραμέως έχει να κάνει με τους Επίκουρους Καθηγητές και τη μονιμοποίησή τους. Τα τελευταία 10-15 χρόνια έχουμε δει τη μονιμοποίηση των Επίκουρων Καθηγητών να γίνεται μετά από 2 ή 3 χρόνια και τούμπαλιν. Πράγματι, είναι ένα θέμα αυτό. Μερικές φορές είναι οριακό. Η διάταξη εδώ λέει ότι *«σε 1 χρόνο δύνανται τουλάχιστον»*. Ξέρουμε και υπάρχουν και γνωμοδοτήσεις του Σ.τ.Ε. ότι ένας, ο οποίος θα το ανοίξει, μέχρι να κριθεί, μπορεί να προσθέτει. Άρα, λέμε, ότι δεν είναι «προς θάνατον» να μπορούν «σε 1 χρόνο τουλάχιστον» να ανοίξουν, άλλωστε θα είναι εις βάρος τους αν το ανοίξουν γρηγορότερα από ό,τι πρέπει, γιατί αν δεύτερη φορά την πάθουν, πλέον φεύγουν. Τους δίνουμε αυτήν τη δυνατότητα λαμβάνοντας υπόψιν ότι μέχρι να γίνει η εκλογή κ.ο.κ. μπορούμε να προσθέσουμε κάποιο χρόνο κ.λπ. Άρα, για αυτό και η Σύνοδος Πρυτάνεων σε αυτό δεν έχει αντιδράσει.

Το τρίτο ερώτημα που αφορά στα Μητρώα έχετε δίκιο και το είχα συμπληρώσει και εγώ και δεν προλάβαινα να το πω μέσα σε τρία λεπτά. Οι 6 μήνες είναι μάλλον προς την πολύ μικρή κατεύθυνση, δηλαδή εγώ θα θεωρούσα ότι 1 χρόνος θα ήταν το λογικό, για να προλαβαίνουμε, τα Όργανα, να το δώσουμε -παραδείγματος χάριν από τον Τομέα να πάει στη Σχολή, από εκεί να πάει στη Σύγκλητο, η οποία αφού το εγκρίνει να το στείλει στις Υπηρεσίες και να λειτουργήσει. Αυτό παίρνει ένα εξάμηνο. Επομένως, αν το αλλάζουμε κάθε εξάμηνο θα είμαστε σε μια συνεχή αλλαγή. Άρα, αυτό, κύριε Υπουργέ θα μπορούσατε να το δείτε, δηλαδή αντί για 6 μήνες να το κάνουμε 1 χρόνο.

Το τελευταίο ερώτημα είναι του κ. Μαυρωτά. Καταρχάς, να πω ότι σε σχέση με το άρθρο αυτό η γνώμη μου είναι ότι ίσως πρέπει να μπει στο άρθρο 33, γιατί αυτό μιλάει για τις εξετάσεις και όχι το αρ. 36. Εδώ το ερώτημα δεν μπαίνει για το αν πρέπει να το δώσουμε ή όχι, αλλά μπαίνει για το αν είναι καλύτερο να το δίνει η Σύγκλητος ή οι Σχολές. Προσωπική μου άποψη -επειδή και εγώ αλλά ξέρω ότι και η Σύνοδος είναι πάντοτε εναντίον του οριζοντίου- είναι αντί να το πάρει η Σύγκλητος και να ισχύει για όλες τις Σχολές και όλα τα Τμήματα είναι καλύτερο να το παίρνουν τα Τμήματα τα οποία έχουν τις ιδιαιτερότητές τους και επομένως αυτό νομίζω ότι καλύπτει καλύτερα. Από κει και πέρα το γεγονός ότι πράγματι ανοίγει μια σειρά δυνατοτήτων, εξετάσεων κ.λπ. είναι γεγονός -το έχουμε πει και τη Σύνοδο Πρυτάνεων, το λέμε και εδώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Έχει παραβιαστεί η σειρά του πρώτου καταλόγου, επειδή κάποιοι άργησαν. Υπάρχει μια νέα ρύθμιση βάσει της οποίας θα τοποθετηθείτε όλοι, επομένως, δεν υπάρχει λόγος ανησυχίας.

Τον λόγο έχει η κυρία Κοτρώνη.

ΧΡΙΣΤΙΝΑ ΚΟΤΡΩΝΗ (Αντιπρόεδρος του Συλλόγου Αναπληρωτών Καθηγητών Ειδικής Αγωγής): Όσον αφορά στο ερώτημα αναφορικά με το τμήμα ένταξης έχει γίνει μια παρανόηση. Με το σημερινό νομοσχέδιο ορίζεται ότι εφόσον υπάρχει τμήμα ένταξης σε κάποιο σχολείο τότε δεν δύναται να μειωθεί ο συνολικός αριθμός ανά τμήμα, ακόμα και αν τα παιδιά με μαθησιακές δυσκολίες είναι τέσσερα. Προφανώς, εδώ δεν καταλαβαίνουμε τον τρόπο λειτουργίας του τμήματος ένταξης. Στο τμήμα ένταξης φοιτούν κάποια παιδιά, όχι όμως όλες τις ώρες τους. Επιτρέπεται, το ανώτατο 15 ώρες. Όλες τις υπόλοιπες τα παιδιά είναι μέσα στις τάξεις τους. Η ύπαρξη και λειτουργία τμήματος ένταξης σε ένα Γενικό Σχολείο δεν θα έπρεπε να επηρεάζει την απόφαση και τη δυνατότητα που δίνει σε ένα τμήμα να μειωθεί ο συνολικός αριθμός εφόσον υπάρχουν 4 παιδιά με μαθησιακές δυσκολίες.

Αυτό έχει ένα πολύ μεγάλο κίνδυνο, γιατί μερικοί εκπαιδευτικοί, μερικοί σύλλογοι, παράτυπα μπορεί να μη δεχθούν να ιδρυθεί τμήμα ένταξης στο σχολείο τους, έτσι ώστε να υπάρχουν περισσότερα τμήματα ανά τάξη, για να μπορούν οι άνθρωποι να συμπληρώνουν το ωράριο τους. Αυτό βάζει σε κίνδυνο και τα παιδιά του δικαιούνται τμήματα ένταξης, αλλά και εμάς τους αναπληρωτές, που δεν ανοίγουν θέσεις, οι οποίες θα έπρεπε να ανοίξουν.

Ελπίζω να έγινε κατανοητό αυτό ότι δεν έχει σχέση ο συνολικός αριθμός των μαθητών με το αν υπάρχει ή όχι τμήμα ένταξης. Οπότε, ζητάμε πραγματικά αυτό το κομμάτι, η φράση «εφόσον δεν λειτουργεί τμήμα ένταξης» από τη συγκεκριμένη παράγραφο να αφαιρεθεί. Θέλω να πιστεύω ότι πραγματικά έχει γίνει παρανόηση από τον Εισηγητή.

Σχετικά με το δεύτερο κομμάτι αναφορικά με το κατώτατο όριο των τριών παιδιών στα ειδικά σχολεία, όσοι έχουν εμπειρία από ειδικά σχολεία, θα ξέρουν ότι υπάρχουν περιπτώσεις, στις οποίες δεν γίνεται να υπάρχουν τρία παιδιά με βαρύ αυτισμό ή με πολλαπλές αναπηρίες. Είναι αδύνατο το έργο μας, είναι επικίνδυνη η συνύπαρξη των παιδιών στο ίδιο τμήμα, χωρίς να υπάρχει επιπλέον βοηθητικό προσωπικό. Οπότε, παρακαλούμε και εισηγούμαστε πραγματικά για την εύρυθμη λειτουργία των ΕΕΕΚ και για την ασφάλεια όλων μας να καταργηθεί το κατώτατο όριο και να επιτρέπεται στους εκπαιδευτικούς με τους συμβούλους τους να μπορούν να πάρουν αυτή την απόφαση, όχι μόνο για εκπαιδευτικούς λόγους, αλλά και για λόγους ασφαλείας.

Αυτές ήταν οι δύο ερωτήσεις που μου απευθύνθηκαν και τις οποίες απάντησα.

Ευχαριστώ για την ακρόαση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Καρδάσης έχει το λόγο.

ΒΑΣΙΛΕΙΟΣ ΚΑΡΔΑΣΗΣ (Πρόεδρος του Ελληνικού Ανοικτού Πανεπιστημίου): Κύριε Πρόεδρε, υπάρχουν τρεις ερωτήσεις. Οι δύο είναι από τον κ. Μαυρωτά και ουσιαστικά μια πρόταση που κάνει η κυρία Μεγαλοοικονόμου.

Σε ό,τι αφορά την πρόταση της συμμετοχής των φοιτητών στα όργανα, προφανώς δεν είμαι εγώ το αποφασίζον εν προκειμένω όργανο. Είναι το Υπουργείο και ο Υπουργός. Υπάρχει βέβαια εδώ ένα παράδοξο σχήμα, ότι δεν υπάρχουν δραστηριοποιημένοι και ενεργοί σύλλογοι φοιτητών, οπότε αυτή η διαδικασία πρέπει να συζητηθεί και νομίζω ότι πρέπει να προβλεφθεί σε ένα μελλοντικό σχέδιο διοικητικής λειτουργίας του ΕΑΠ.

Έρχομαι στις δύο, αν θέλετε, πιο καίριες ερωτήσεις του κ. Μαυρωτά. Η άδεια προς τους φοιτητές δεν δίδεται για να πάνε οι φοιτητές στα μαθήματά τους, κύριε Μαυρωτά. Προφανώς δίδεται για να διευκολυνθούν στις σπουδές τους.

Εγώ είμαι Καθηγητής στο Πανεπιστήμιο Κρήτης και η διαδρομή μου είναι στο Πανεπιστήμιο Κρήτης και έχω να σας πω ότι ο κόπος που καταβάλλουν οι φοιτητές του ΕΑΠ είναι πολύ μεγαλύτερος από ό, τι ο μέσος φοιτητής του συμβατικού πανεπιστημίου σήμερα. Άρα, μη θεωρείτε ότι ο φοιτητής του ΕΑΠ έχει λιγότερο κόπο. Έχει πολύ περισσότερο κόπο, έχει πολύ περισσότερο αγώνα και συν τοις άλλοις έχει πολυποίκιλες υποχρεώσεις στη διάρκεια της ημέρας. Άρα, η διευκόλυνση αυτή, η εξομοίωση του, δηλαδή, με τους φοιτητές των συμβατικών πανεπιστημίων είναι εύλογη, είναι απαραίτητη και θα τον βοηθήσει και θα τον στηρίξει.

Έρχομαι στο μείζον θέμα για το οποίο το ξέρετε πάρα πολύ καλά, δέχομαι επερωτήσεις στη Βουλή κάθε εβδομάδα περίπου, που αναφέρεται στο διοικητικό μέλλον του ΕΑΠ. Δεν έχω καθίσει στην καρέκλα και είμαι δεμένος με την καρέκλα. Δεν έχω κανένα λόγο για κάτι τέτοιο, ξέρετε. Έχω τη διαδρομή μου στο συμβατικό πανεπιστήμιο, εκεί είναι το μέλλον μου, εκεί ήταν το παρελθόν μου. Αυτή τη στιγμή διοικώ ένα πανεπιστήμιο, το οποίο παραλάβαμε ως Διοικούσα με τεράστια προβλήματα. Αναφέρω επιγραμματικά: Πρώτον, 180 υπαλλήλους που αμείβονται μέσω ΕΣΠΑ. Αν δεν λυθεί αυτή η ιστορία, είναι προφανές ότι συζητάμε στον αέρα. Δεύτερον, ένα πανεπιστήμιο χωρίς οργανόγραμμα, ένα πανεπιστήμιο χωρίς εσωτερικό κανονισμό. Τρίτον, ένα πανεπιστήμιο, το οποίο περίπου επί 20 χρόνια -αυτά που είπε ο κ. Υπουργός- τα προγράμματά του δημιουργήθηκαν τα τρία πρώτα χρόνια του κ. Λυκουριώτη. Έκτοτε δεν υπήρξε καμία, μα απολύτως καμία προσθήκη.

Αναφέρεστε στα μέλη ΔΕΠ πολλές φορές. Έχετε υπόψη αν έχουν δημιουργήσει ένα καινούργιο πρόγραμμα σπουδών αυτές οι σημερινές δομές; Κανένα. Δεύτερον, αναφέρεστε στο διοικητικό μέλλον του ΕΑΠ. Ξέρετε πόσα είναι τα μέλη ΔΕΠ; 45. Ξέρετε πού είναι το Πανεπιστήμιο; Στην Πάτρα. Ξέρετε πόσοι μένουν στην Πάτρα; 8. Έχετε υπόψη σας πώς αυτονομούνται τα πανεπιστήμια; Όταν υπάρχει μια κρίσιμη μάζα. Εδώ υπάρχει η κρίσιμη μάζα; Κάθε πανεπιστήμιο, για να αυτονομηθεί, επειδή είναι η τρέχουσα αντίληψη σε ό,τι αφορά το ΕΑΠ, πρέπει να έχει ικανό αριθμό ανθρώπων να ασκήσουν διοίκηση πρυτανείας, ικανό αριθμό ανθρώπων για να ασκήσουν επιτροπή ερευνών, ικανό αριθμό ανθρώπων για να ασκήσουν διοικητικό ρόλο στις κοσμητείες και ικανό αριθμό ανθρώπων για να ασκήσουν ρόλο στις επιτροπές. Υπάρχει αυτό; Γι' αυτό και δεν αυτονομήθηκε το ΕΑΠ όλα τα προηγούμενα χρόνια από όλες τις προηγούμενες κυβερνήσεις. Δεν είναι καθόλου τυχαίο.

Θα σας πω, λοιπόν, εγώ κατά τη γνώμη τη δική μου ποιο είναι το διοικητικό μέλλον του ΕΑΠ. Ένα μεικτό σύστημα θα προβλέπει εκλεγμένα μέλη ΔΕΠ συν εκπροσώπους των ΣΕΠ συν -γιατί είναι ένα πανεπιστήμιο ειδικού ενδιαφέροντος, ένα πανεπιστήμιο με δίδακτρα, ένα πανεπιστήμιο που έχει 30 εκατομμύρια το χρόνο έσοδα από φοιτητές- έναν αριθμό εκπροσώπων σε αυτό το συμβούλιο από την Πολιτεία, ακριβώς για να είναι επιβεβλημένος ο έλεγχος της Πολιτείας. Αυτά, κατά τη γνώμη μου. Όταν θα έχει ολοκληρωθεί το οργανόγραμμα, ο εσωτερικός κανονισμός, τότε προφανώς είναι βούληση της Πολιτείας να προχωρήσει σε αυτή την κατεύθυνση.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Δεν το έχετε παραλάβει το οργανόγραμμα;

ΒΑΣΙΛΕΙΟΣ ΚΑΡΔΑΣΗΣ (Πρόεδρος του Ελληνικού Ανοικτού Πανεπιστημίου): Από πού να το παραλάβουμε, κύριε Μαυρωτά;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Δεν το αναθέσατε σε κάποια εταιρία;

ΒΑΣΙΛΕΙΟΣ ΚΑΡΔΑΣΗΣ (Πρόεδρος του Ελληνικού Ανοικτού Πανεπιστημίου): Μια πρόταση μας έκανε η εταιρεία. Αυτή τη στιγμή είναι σε διαβούλευση στα μέλη της κοινότητας, θα αποφασίσει η Διοικούσα και παίρνει το δρόμο, όπως ξέρετε εσείς καλύτερα από εμένα για έγκριση από τα συναρμόδια υπουργεία και έκδοση προεδρικού διατάγματος. Αυτά δεν γίνονται μέσα σε μια νύχτα.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πάρα πολύ.

Ο κ. Σταμάτης έχει το λόγο.

ΠΑΝΑΓΙΩΤΗΣ ΣΤΑΜΑΤΗΣ (Πρόεδρος της Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ)): Κύριε Πρόεδρε, θα απαντήσει ο κ. Αφουξενίδης, μέλος της Ένωσης και Διευθυντής σε Εργαστήρι Ειδικής Επαγγελματικής Εκπαίδευσης.

ΔΗΜΗΤΡΙΟΣ ΑΦΟΥΞΕΝΙΔΗΣ (Ταμίας της Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ)): Κύριε Πρόεδρε, αναφορικά με το αν είμαι ικανοποιημένος από το επίπεδο, που νομίζω ρώτησε η κυρία Μεγαλοοικονόμου, θα σας πω ότι εκ φύσεως ποτέ δεν είναι ικανοποιημένος. Πάντα ψάχνω το καλύτερο. Πιστεύω, ότι γενικά είμαστε σε καλό επίπεδο, αλλά πρέπει να γίνουν πολλά ακόμα.

Για τα ΚΕΔΔΥ που επίσης ρωτήθηκα, πραγματικά τα ΚΕΔΔΥ δυσλειτουργούν λόγω υποστελέχωσης. Φέτος, μάλιστα, αν και στα σχολεία λύθηκε το θέμα του διδακτικού προσωπικού πολύ γρήγορα, όπως και των μεταφορών των μαθητών, το ειδικό εκπαιδευτικό προσωπικό ήταν εκείνο που καθυστέρησε και αυτό έπληξε πάρα πολύ τα ΚΕΔΔΥ. Ήταν εκεί το πρόβλημα.

Επίσης, αναφορικά με αυτό που ακούστηκε για το θέμα της αρμοδιότητας των περιφερειακών διευθυντών, στην επιτροπή που είχε ορίσει ο κ. Φίλης το καλοκαίρι, πραγματικά βάλαμε να γίνονται από τους περιφερειακούς. Οι σύμβουλοι έχουν προϊστάμενο τον περιφερειακό, δεν έχουν τον διευθυντή εκπαίδευσης, οπότε το λογικό ήταν αυτό. Επιπλέον ο περιφερειακός γνωρίζει όλη την περιφέρεια του, δεν γνωρίζει μόνο ένα κομμάτι, μια διεύθυνση. Άρα, μπορεί να κρίνει καλύτερα για να βγάλει μια απόφαση. Άλλωστε γίνεται και στα ΕΠΑΛ το ίδιο. Δεν θέλαμε να ξεχωρίζουμε κιόλας σαν ειδική αγωγή.

Αναφορικά με τις δυσκολίες που είπε ο κ. Κωνσταντόπουλος -αν το κατάλαβα καλά- από τον αριθμό μαθητών, πραγματικά δεν μπορείς να πεις και να βάλεις μία νόρμα και να πεις «τόσοι μαθητές» και τελείωσε. Κάθε μαθητής με ειδικές ανάγκες είναι ξεχωριστή οντότητα, δεν μπορείς να είσαι σίγουρος τι γίνεται, δεν μπορείς ποτέ να κρίνεις με βάση έναν απόλυτο αριθμό. Όμως, το να μην μπορεί να πέσει κάτω από τρεις μαθητές, εφόσον -πρακτικά μιλάω αυτή τη στιγμή και όχι σύμφωνα εκπαιδευτικά κριτήρια- δεν έχεις άλλους μαθητές εκεί, πρέπει να προβλεφθεί, δηλαδή, οι εξαιρέσεις και να μη γίνει κανόνας. Οι σύμβουλοι ειδικής αγωγής μπορούν να το διασφαλίσουν, τα ΚΕΔΔΥ το ίδιο. Δηλαδή, έχουμε βάλει τρεις δικλίδες ασφαλείας. Δεν μπορεί όλοι να αποδειχθούν επίορκοι. Αποκλείεται. Επίσης και οι σύλλογοι και οι διευθυντές. Είναι πολλές οι δικλίδες ασφαλείας που μπήκαν. Πρέπει να προβλεφθεί κάπως ότι εκτός εάν βάσει μητρώου ή βάσει εργαστηριακής ειδικότητας δεν μπορεί να γίνει αλλιώς. Αντικειμενικά, δηλαδή.

Όσον αφορά το ζήτημα των ειδικών εκπαιδευτικών αναγκών, όπως τύφλωση, κώφωση, κινητικές αναπηρίες, πραγματικά είναι πολύ δύσκολο. Ακόμα δηλαδή και τρία ή και τέσσερα παιδιά δεν μπορεί ο εκπαιδευτικός εύκολα ούτε να κάνει μάθημα ούτε και να μπορέσει να διαχειριστεί την τάξη. Είναι πραγματικά πολύ δύσκολο.

Αυτό που μπορεί να το δει μόνο κάποιος εκ των έσω και εγώ έξω από το χώρο, αλλιώς τα έλεγα. Τώρα, το σοβαρό θέμα, που είπε ο κ. Μιχελής, για το μαθητικό προφίλ των ΕΕΚ, είναι πραγματικά ένα ερώτημα. Τελικά στα ΕΕΚ πηγαίνουν οι μαθητές, που δεν πάνε αλλού, δηλαδή, λειτουργούμε, καταλάβατε πως.

Υπάρχουν τρεις τύποι ειδικών αυτοτελών σχολείων στη Δευτεροβάθμια: τα ειδικά γυμνάσια - λύκεια, ειδικά επαγγελματικά γυμνάσια - λύκεια και τα ΕΕΚ. Τα δύο ακολουθούν κάποιων αναλυτικών προγραμμάτων, το τρίτο δεν ακολουθεί, δεν υπάρχει επίσημο αναλυτικό πρόγραμμα για τα ΕΕΚ και δεν υπάρχουν και βιβλία, φυσικά για τα ΕΕΚ, το οποίο, βέβαια, δεν μας τιμά και είναι τώρα 17 χρόνια, δεν είναι από φέτος.

Πρέπει κάποτε να αλλάξει αυτό, αν αλλάξει, όμως αυτό, θα αναδειχθεί μια άλλη αναγκαιότητα ότι κάποια παιδιά δεν μπορούν να παρακολουθήσουν ούτε τα ΕΕΚ, άρα, τι θα γίνει; Υπήρχε μια πρόταση, η οποία κατέβηκε από τους μαχόμενους εκπαιδευτικούς, αυτή που έλεγε τα εξής. Τα ΕΕΚ, εφόσον δημοσιονομικά δεν μπορούμε να ιδρύσουμε άλλες δομές, που χρειάζονται αντικειμενικά, να έχουν δύο κατευθύνσεις. Η κατεύθυνση δεξιοτήτων καθημερινής ζωής, όπου εκεί θα δοθεί πιο μεγάλη ένταση, σε πιο θεραπευτικό πλαίσιο -εάν μου επιτρέπετε- δηλαδή, πολύ ειδικό εκπαιδευτικό προσωπικό και κάποιες ειδικότητες του διδακτικού προσωπικού, όχι όλες, και το άλλο θα είναι το ΕΕΚ, όπως το ξέρουμε σήμερα, με τα εργαστήρια τα παραδοσιακά.

Δύο κατευθύνσεις, αλλά βέβαια, ισότιμες, με ισότιμο απολυτήριο, με ισότιμα καθόλα, αλλά τα παιδιά θα πρέπει να έχουν αυτό, που χρειάζονται, δεν μπορούμε, αυτή τη στιγμή, παιδιά που πραγματικά δεν έχουν λόγο, δεν έχουν επικοινωνία, δεν έχουν καμία επαφή να τα πηγαίνουμε από αίθουσα σε αίθουσα, από εργαστήριο σε εργαστήριο, κάτι δεν πάει καλά εδώ και να πρέπει να το αλλάξουμε. Με την ερώτηση της κυρίας Κεραμέως, τα πράγματα είναι σύνθετα, εδώ μιλάω για το θέμα των τεσσάρων μαθητών, στα γενικά σχολεία αυτό. Εδώ υπάρχουν δύο αναγνώσεις, η μία είναι η πολιτική, η οποία λέει ότι είναι ένα άκρως ευνοϊκό μέτρο, το οποίο θεσμοθετήθηκε, με το νόμο 4186, για γονείς και μαθητές, που μείωσε τον αριθμό των μαθητών κατά τρεις, όταν το τμήμα φοιτούσαν μαθητές με αναπηρία ή ειδικές εκπαιδευτικές ανάγκες και μάλιστα, με απόφαση συλλόγου διδασκόντων έγκρισης σχολικού συμβούλου.

Τώρα, έρχεται η ρύθμιση και λέει ότι οι μαθητές με αναπηρία και ειδικές εκπαιδευτικές ανάγκες δεν μπορούν να είναι πάνω από ένας στο τμήμα και εάν είναι, τότε έχουμε μείωση κατά τρεις. Εάν πρόκειται για μαθητές με ειδικές μαθησιακές ανάγκες, τότε όχι πάνω από 4 και αν είναι πάνω από 4, τότε έχουμε μείωση κατά τρεις μαθητές, αλλά με απόφαση Περιφερειακού Διευθυντή, κατόπιν εισήγησης Διευθυντή Εκπαίδευσης και μάλιστα μόνο, εφόσον δεν λειτουργεί τμήμα ένταξης. Η άλλη ανάγνωση είναι η διοικητική, όπου λέει ότι στο νομοσχέδιο ειδικής αγωγής, που κατέβηκε, δύο φορές σε διαβούλευση και είχε 14.000 σχόλια και γι' αυτό ξαναφτιάχτηκε με τα σχόλια και ξαναμπήκε σε διαβούλευση. Τροποποιούνταν η διάταξη του νόμου 4186, όπως μνημονεύεται και σε αυτό το νομοσχέδιο ακριβώς, αλλά με μια διαφορά, ότι όριζε ποιες αναπηρίες και ειδικές εκπαιδευτικές ανάγκες, για ποιες αναπηρίες ισχύει η μείωση και μάλιστα υπήρχε συνεννόηση και με την ΠΟΣΓΚΑΜΕΑ, τον κ. Λυμβαίο. Αυτά και σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, ο Πρόεδρος της ΠΟΣΔΕΠ κ. Ευσταθόπουλος έχει το λόγο.

ΕΥΣΥΑΘΙΟΣ ΕΥΣΤΑΘΟΠΟΥΛΟΣ (Πρόεδρος Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)): Μάλιστα, ευχαριστώ πολύ κύριε Πρόεδρε, για την ερώτηση του κ. Μαυρωτά, σε σχέση με τις διαδικασίες εκλογής και εξέλιξης, εάν θα είναι ανοικτές ή με προσωποπαγείς θέσεις; Είναι καθαρή η θέση της ΠΟΣΔΕΠ, έχει εκφραστεί, πάρα πολλές φορές, σε διάφορες περιπτώσεις, που έρχονται, κατά καιρούς, στη Βουλή και στη συγκεκριμένη περίπτωση και για την ΕΣΔΥ για τις περιπτώσεις των ΔΙΠ και για όλες αυτές τις περιπτώσεις, η ακαδημαϊκή διαδικασία θα πρέπει να είναι μία και ενιαία. Αξιολογούνται οι ανάγκες, προκηρύσσονται θέσεις ανοικτές, οι ενδιαφερόμενοι έρχονται βάζουν τα βιογραφικά τους και το εκλεκτορικό σώμα, που συγκροτείται, σύμφωνα με το νόμο που ισχύει για τα Πανεπιστήμια, αποφασίζει ποιος εκλέγεται.

Ειδικά για την ΕΣΔΥ εδώ, βλέπουμε ότι εκτός του ότι είναι κλειστές οι διαδικασίες και ότι το εκλεκτορικό σώμα, που ορίζει και ο Υπουργός Υγείας, δεν νομίζουμε ότι είναι ακαδημαϊκό αυτό. Δύο με τρεις παρατηρήσεις ακόμη για τις ερωτήσεις της κυρίας Κεραμέρως, που αφορούν τα μέλη ΔΕΠ και τα Πανεπιστήμια, για την επανεκλογή των επικούρων. Νομίζουμε ότι είναι σωστό να γίνεται σε ένα χρόνο, για πολλούς λόγους, όπου λόγω χώρου δεν τους αναπτύσσω, τους ανέπτυξε πολύ καλά ο κ. Γκόλιας. Για την ανανέωση των μητρώων των εκλεκτόρων, μάλλον ήταν πολύ τα δυο έτη, ίσως έπρεπε να συντομευθεί, τώρα η πράξη θα δείξει και το εάν οι έξι μήνες ή ένας χρόνος είναι το καλύτερο, σίγουρα πάντως έπρεπε να συντομευθεί.

Για τις μετατάξεις σε θέσεις ΔΕΠ και ΕΕΠ ισχύει και εδώ αυτό που είπα νωρίτερα για τις εκλογές, ότι θα πρέπει τα Πανεπιστήμια τα ίδια να ορίζουν τις ανάγκες τους σε γνωστικά αντικείμενα και σε αυτές τις περιπτώσεις να έρχονται, με μια ανοικτή διαδικασία οι ενδιαφερόμενοι να υποβάλουν τις αιτήσεις τους, ενώ τώρα έρχεται ο ενδιαφερόμενος να υποβάλει το ενδιαφέρον του και κρίνεται ο ενδιαφερόμενος εάν είναι. Τώρα, το πώς μπορεί να είναι αυτό οι αναφορές από τα τμήματα, λένε ότι σε πολλές περιπτώσεις δεν είναι. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, το λόγο έχει ο Πρόεδρος Ομοσπονδίας Συλλόγων Εκπαιδευτικού Προσωπικού Τ.Ε.Ι., ο κ. Κοκκόσης.

ΑΠΟΣΤΟΛΟΣ ΚΟΚΚΟΣΗΣ (Πρόεδρος Ομοσπονδίας Συλλόγων Εκπαιδευτικού Προσωπικού Τ.Ε.Ι.): Ευχαριστώ πολύ, κύριε Πρόεδρε, εγώ θα σταθώ σε αυτό που είπε η κυρία Κεραμέως, στην ερώτηση που απεύθυνε στον πρύτανη του ΕΜΠ, για το εάν υπάρχουν κονδύλια, για να μπορέσουν να υποστηρίξουν τους πανεπιστημιακούς υποτρόφους. Προφανώς, κάθε ίδρυμα στα Τ.Ε.Ι., εάν υπάρχει ένα αποθεματικό, κάνει μεταφορά και μπορεί να προσλάβει πανεπιστημιακούς υποτρόφους και επίσης, ανάλογα με τις δυνατότητες, που έχει ο ΕΛΚΕ, εάν έχει πολλά μεταπτυχιακά ή αν έχει πολλά ερευνητικά προγράμματα, μπορούν να προσληφθούν πανεπιστημιακοί υπότροφοι. Το θέμα, το οποίο είπε και στον κ. Υπουργό, είναι οι αμοιβές, οι οποίες τώρα, συγκριτικά με το παρελθόν, είναι πολύ μεγαλύτερες και επίσης και το ωράριο είναι διαφορετικό και εδώ δεν ξέρουμε, αν τα Τ.Ε.Ι. θα μπορέσουν να ανταποκριθούν στις οικονομικές απαιτήσεις των πανεπιστημιακών υποτρόφων.

Επίσης, θα ήθελα να επισημάνω και αυτό που είπε ο κ. Ευσταθόπουλος, το οποίο είναι απολύτως σωστό και για τις εξελίξεις των επίκουρων στα Τ.Ε.Ι. για τον ένα χρόνο, νομίζω ότι βρίσκεται προς την σωστή κατεύθυνση, αυτό το οποίο έχει βάλει στο νόμο ο κ. Υπουργός. Ακόμη, σαν Ομοσπονδία, η Ο.Σ.Ε.Π. Τ.Ε.Ι. συμφωνεί με την πρόταση του Υπουργού Παιδείας, του κ. Γαβρόγλου, να γίνει μια ανοιχτή συζήτηση στην Επιτροπή Μορφωτικών Υποθέσεων για τα επαγγελματικά δικαιώματα, προφανώς με τα Επιμελητήρια, με τους Πρυτάνεις των Πολυτεχνικών Σχολών, όπου ιδιαίτερα εστιάζουμε, σαν Ομοσπονδία, το πρόβλημα στους Μηχανικούς, μήπως και μετά από 35 χρόνια αποκτήσουν και τα Τ.Ε.Ι.. οι απόφοιτοι των Σχολών Τεχνολογικών Εφαρμογών κάποια δικαιώματα. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, το λόγο έχει ο κ. Λυμπερίδης, Πρόεδρος Πανελλήνιου Συλλόγου Φυσικοθεραπευτών.

ΠΕΤΡΟΣ ΛΥΜΠΕΡΙΔΗΣ (Πρόεδρος Πανελλήνιου Συλλόγου Φυσικοθεραπευτών): Ευχαριστώ πολύ, σύντομος θα είμαι. Καταρχήν, θα σας πω κάτι, το οποίο δεν αφορά το νομοσχέδιο. Εγώ προτείνω να κάνετε και κάποια διαλείμματα, γιατί τα φορτία της σπονδυλικής στήλης είναι τεράστια. Καθισμένοι εδώ πέντε ώρες, θα πάθουμε λουμπάγκο, δεν υπάρχει περίπτωση και βέβαια, υπάρχει και το κυκλοφοριακό !

Όσον αφορά στη σύνθεση του ΣΑΕΠ, που έκανε την ερώτηση ο κ. Κέλλας, καταρχήν μια Αιτιολογική Έκθεση, όταν βασίζεται σε μη αληθινά γεγονότα, νομίζω ότι δεν είναι σωστή. Η σύνθεση του ΣΑΕΠ είναι επταμελής, οι φορείς, οι οποίοι συμμετέχουν εκεί, είναι ορισμένοι, όπου συμμετέχουν, κατά περίπτωση. Δηλαδή, εάν δεν υπάρχει κάποια εξέταση ενός φυσιοθεραπευτή, ο φυσιοθεραπευτής δεν συμμετέχει, είναι απλό, είναι επταμελές. Εάν δεν πάει ο φυσιοθεραπευτής, εκπρόσωπος του Πανελληνίου Συλλόγου Φυσικοθεραπευτών, δεν σημαίνει ότι δεν παίρνει απόφαση το ΣΑΕΠ. Το ΣΑΕΠ την παίρνει την απόφαση, κανονικά, δεν αναβάλλεται καμία συνεδρίαση.

ΚΩΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Από τους εκπροσώπους των Υπουργείων είναι το πρόβλημα.

ΠΕΤΡΟΣ ΛΥΜΠΕΡΙΔΗΣ (Πρόεδρος Πανελλήνιου Συλλόγου Φυσικοθεραπευτών): Άρα, λοιπόν, δεν είναι το θέμα στους εκπροσώπους τους δικούς μας.

ΚΩΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, ξέρω, είναι σχεδόν απαράδεκτο να σας διακόπτω, επειδή δεν είναι θέμα απαρτίας οργάνου, είναι ότι τα όργανα αυτά δεν μπορούσαν να καταλήξουν. Διότι κάποιος έλεγε άλλο πρέπει να ρωτήσουμε και το Υπουργείο Οικονομικών, παρόλο που δεν ήταν θέμα απαρτίας η έλλειψη του εκπροσώπου του τάδε Υπουργείου. Να δεχθούμε ότι η λειτουργία των συλλογικών οργάνων, με τόσα πολλά μέλη, είναι αναποτελεσματική. Από την άλλη μεριά, πρέπει οπωσδήποτε να συμμετέχουν στη λήψη αποφάσεων.

ΕΥΑΓΓΕΛΟΣ ΤΡΥΓΩΝΗΣ (Αντιπρόεδρος του Πανελλήνιου Συλλόγου Φυσικοθεραπευτών): Επειδή ήμουν μέλος του ΣΑΕΠ, επί δεκαετίες, οι καθυστερήσεις, που είναι πραγματικές, ως προς την εξυπηρέτηση των πολλών αιτήσεων, που είχαν συσσωρευτεί ουσιαστικά, οφείλονται σε εσωτερικά ζητήματα λειτουργίας του ΣΑΕΠ και του οργανογράμματος του Υπουργείου. Γιατί άλλαξε δύο φορές; Σε ποια διεύθυνση θα ανήκει το ΣΑΕΠ σαν όργανο; Μετά σε ποια Γενική Γραμματεία θα ανήκει; Αλλάζανε μέλη, άρα, έπρεπε να ξανασυσταθεί η σύνθεση και να βγει το νέο Π.Δ.. Αυτές οι διαδικασίες ήταν που καθυστέρησαν πολύ τη λειτουργία του και τη συσσώρευση των πολλών υποθέσεων. Η σύνθεση αυτή καθ εαυτή, δεν παρουσίασε ουσιαστικά ζητήματα.

ΠΕΤΡΟΣ ΛΥΜΠΕΡΙΔΗΣ ( Πρόεδρος του Πανελλήνιου Συλλόγου Φυσικοθεραπευτών): Θα τελειώσω εγώ, λέγοντας, ότι ακούγοντας τον κύριο Υπουργό, άκουσα ότι δεν πρέπει να υπάρχουν καθυστερήσεις και να ρυθμίζονται όλα αυτά και συμφωνώ, αλλά κάθε σοβαρό κράτος, σεβόμενο τον πολίτη, θα πρέπει όλα αυτά τα θέματα να τα ρυθμίζει, με σύνεση, με υπευθυνότητα. Νομίζω ότι η τροποποίηση του Συντάγματος, η αναθεώρηση, δηλαδή, και να επιτραπεί η λειτουργία των Ιδιωτικών Πανεπιστημίων Μη Κερδοσκοπικού Χαρακτήρα, όπως έκανε η Κύπρος, όπως και άλλες χώρες είναι η λύση.

Αυτό που πάμε να κάνουμε, σήμερα, δίνοντας δικαιώματα, σε συσσωρευμένες τέτοιες υποθέσεις, θα έχουμε μια υπερπληθώρα επαγγελμάτων, που «πουλάνε» - γιατί αυτά που πουλάνε θα πηγαίνουν να σπουδάζουν - νομίζω ότι είναι μεγάλο πρόβλημα. Είπε ο Υπουργός ότι θα συσταθεί μια Επιτροπή και εγώ κατάλαβα ότι θα προτείνει την απόσυρση του άρθρου 17. Να πάμε σε μια Επιτροπή και να συζητήσουμε να δούμε για τα επαγγελματικά δικαιώματα και όλα τα υπόλοιπα, γιατί εμείς έχουμε σοβαρές ενστάσεις, όσον αφορά το θέμα της επαγγελματικής ισοδυναμίας. Θεωρούμε ότι έγινε, χρησιμοποιώντας τον ΣΑΕΠ, για να εξυπηρετηθούν συγκεκριμένοι απόφοιτοι από Κέντρα Μεταλυκειακής Εκπαίδευσης ή όπως τα λέτε εσείς «Κολλέγια». Είναι διαφορετική βαθμίδα και θέλουμε και μια θέση από τον κύριο Γκόλια, αν συμφωνεί τα Δημόσια Ανώτατα Εκπαιδευτικά Ιδρύματα, να γίνουν ότι ακριβώς είναι τα Κέντρα Μεταλυκειακής Εκπαίδευσης. Αυτό νομίζω ότι είναι ντροπή. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Ζουμπουλάκης.

ΣΤΑΥΡΟΣ ΖΟΥΜΠΟΥΛΑΚΗΣ (Γενικός Διευθυντής της ΕΒΕ): Απαντήσαμε, ήδη, στην ερώτηση του κυρίου Μαυρωτά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Γκιόκα.

ΣΟΦΙΑ ΓΚΙΟΚΑ (Νομική Σύμβουλος Συνδέσμου των Ελληνικών Κολλεγίων): Χαίρομαι, που έρχεται η σειρά μου, αμέσως μετά από την τοποθέτηση, που μόλις έγινε. Γιατί το θέμα των καθυστερήσεων του ΣΑΕΠ είναι κάτι, το οποίο έχει ταλαιπωρήσει χιλιάδες αποφοίτων επί χρόνια. Οι δυσλειτουργίες της διοίκησης ή της υπόδειξης εκπροσώπων των Υπουργείων, είναι γνωστή. Παρόλα αυτά, θα ήθελα να επισημάνω στον Υπουργό το εξής. Υπάρχει κατατεθειμένη πρόταση του Συνδέσμου Ελληνικών Κολλεγίων για το πέραν του ότι ο ΔΟΑΤΑΠ αναγνωρίζει την ακαδημαϊκή ισοδυναμία, ενώ το ΣΑΕΠ τα επαγγελματικά δικαιώματα και την επαγγελματική ισοδυναμία, υπάρχει μια ουσιώδης διαφορά.

Εν προκειμένω, οι τίτλοι, που απονέμονται, μέσα από το σύστημα των συνεργασιών των κολλεγίων με τα αλλοδαπά πανεπιστήμια, όλα αυτά είναι εκ των προτέρων γνωστά στο Υπουργείο. Το Υπουργείο, για να αδειοδοτήσει κολλέγια, που όπως γνωρίζετε, βάσει του νόμου 3696/2008, οφείλουν να έχουν συμφωνία σύμπραξης με αλλοδαπό πανεπιστήμιο, προκειμένου να αδειοδοτηθούν. Σας έχουν ήδη καταθέσει πλήρη προγράμματα σπουδών, ξέρετε τη συμφωνία σύμπραξης με τα αλλοδαπά πανεπιστήμια - κυρίως βρετανικά - ξέρετε τους καθηγητές, που διδάσκουν, στο πλαίσιο αυτών των προγραμμάτων σπουδών, διότι όλοι αυτοί αντλούνται από το Μητρώο διδασκόντων Κολλεγίων, που τηρείται από το Υπουργείο σας.

Συνεπώς, θεωρεί ο Σύνδεσμος Κολλεγίων ότι θα μπορούσε, ούτως ή άλλως, μια διαδικασία αντιστοίχισης των προγραμμάτων σπουδών αυτών, που ήδη βρίσκονται στην αρμόδια υπηρεσία, έτσι ώστε εκ των προτέρων να ξέρουν και οι υποψήφιοι σπουδαστές σε κολλέγια σε τι θα αντιστοιχεί ο τίτλος, ο οποίος θα τους απονέμεται. Θεωρούμε ότι αυτό και ασφάλεια θα παρέχει στους υποψήφιους σπουδαστές και θα ελαφρύνει, κατά πολύ, τις εργασίες, που γίνονται, στο πλαίσιο του Συμβουλίου Αναγνώρισης Επαγγελματικών Προσόντων και δεν θα υπάρχουν υπέρμετρες καθυστερήσεις, σε βάρος των αποφοίτων. Σημειωτέον ότι ένας ακόμα τρόπος θα ήταν η ανάπτυξη του Εθνικού Πλαισίου Προσόντων και στην Ελλάδα, το οποίο καθυστερεί. Δεν ξέρω, αν ο Υπουργός έχει κάποια απάντηση, σχετικά με το πότε θα εκδοθεί το σχετικό Π.Δ., που αναμένουμε. Όλοι οι τίτλοι, που απονέμονται, είναι βρετανικών πανεπιστημίων και μαζί έρχονται με την αντιστοίχισή τους στο βρετανικό, εθνικό ή οποιοδήποτε άλλο πλαίσιο προσόντων. Αν είχε αναπτυχθεί και εδώ το εθνικό πλαίσιο προσόντων, πολύ εύκολα, θα μπορούσε να γίνει η κατάταξή τους και να αναγνωρίζονται και έτσι τα επαγγελματικά τους δικαιώματα.

Μια τελευταία επισήμανση, σχετικά με την επιχειρηματολογία, που ακούγεται, σχετικά με το άρθρο 16. Να πω ότι είναι γνωστή σε όλους αυτή η επιχειρηματολογία, είναι και εξαιρετικά παρωχημένη. Αυτή η επιχειρηματολογία, που παλαιότερα έχει υποστηριχθεί και από το ίδιο το Υπουργείο, έχει καταρριφθεί, επανειλημμένα, παγίως, τόσο από το δικαστήριο της Ε.Ε. όσο και από τα εθνικά δικαστήρια, περιλαμβανομένου και του Συμβουλίου της Επικρατείας. Οι αναγνωρίσεις του Συμβουλίου Αναγνώρισης Επαγγελματικών Προσόντων βρίσκονται σε κάθε προκήρυξη του ΑΣΕΠ, ακόμα και σε αυτές, που αφορούν σε κάλυψη θέσεων ειδικού επιστημονικού προσωπικού και πλέον, υπάρχουν ομόφωνες γνωμοδοτήσεις του Νομικού Συμβουλίου του Κράτους, βάσει των οποίων οι αναγνωρίσεις του εν λόγω οργάνου, του ΣΑΕΠ, λαμβάνονται υπόψη για τη μισθολογική και βαθμολογική μετάταξη υπαλλήλων. Συνεπώς, θεωρώ ότι αυτή η επιχειρηματολογία πλέον είναι άνευ αντικειμένου. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Κουντουλάκος.

ΧΡΗΣΤΟΣ ΚΟΥΝΤΟΥΛΑΚΟΣ (Αντιπρόεδρος Ομοσπονδίας Λειτουργών Τεχνικής Επαγγελματικής Εκπαίδευσης): Θα απαντήσω στο ερώτημα, που αφορούσε, τη δυνατότητα των αποφοίτων ΕΠΑΛ για την πρόσβαση τους στα ΑΕΙ. Θα ήθελα να σας θυμίσω ότι μέχρι το 2015, είχαν δυνατότητα οι απόφοιτοι των ΕΠΑΛ είτε να συμμετέχουν σε ειδικές κατατακτήριες εξετάσεις για το ΤΕΙ είτε μέσω της ομάδας Β να έχουν δυνατότητα πρόσβασης τους στα ΑΕΙ.

Την αμέσως επόμενη χρονιά, χωρίς να υπάρχει εξήγηση, ο προκάτοχος σας στο Υπουργείο Παιδείας, αιφνιδιάζοντας όλη τη σχολική κοινότητα, αποφασίζει την κατάργηση της ομάδας Β, με αποτέλεσμα τα παιδιά του Τεχνικού Σχολείου να μην έχουν δυνατότητα πρόσβασης στα ΑΕΙ. Με το νομοσχέδιο που φέρνετε τώρα, έχετε βάλει ένα ποσοστό της τάξης του 1%, δηλαδή, τα παιδιά ενώ στο ΓΕΛ και το Τεχνικό είναι ισότιμοι τίτλοι αυτών, με όλο το σεβασμό, δημιουργείτε δύο σχολεία, με ρατσιστικά χαρακτηριστικά. Οι απόφοιτοι του ΓΕΛ να μπορούν να δίνουν πανελλαδικές εξετάσεις και οι απόφοιτοι του τεχνικού σχολείου να μην καν το δικαίωμα να δώσουν πανελλαδικές.

Επίσης, πιστεύω ότι το ποσοστό του 1%, προσβάλλει όλους εμάς και τους μαθητές και τους καθηγητές. Τα ποσοστά πολύ σωστά τα έχετε βάλει, σαν πολιτεία, για τα παιδιά με αναπηρία. Δεν είναι τα παιδιά των ΕΠΑΛ τέτοιας κατηγορίας. Ήθελα να σας παρακαλέσω για το εξής. Στο σχολείο μου έχω τον Πρωταθλητή Ευρώπης στην Πάλη. Αυτό το παιδί είχε, σαν όνειρο, να μπει και στην Γυμναστική Ακαδημία. Με τη ρύθμιση, που φέρνετε, παιδιά, όπως ο συγκεκριμένος, δεν μπορεί να πάει στα ΑΕΙ, στη Γυμναστική Ακαδημία, με την ίδια λογική, δεν μπορούν να πάνε σε Ανώτερες Στρατιωτικές Σχολές ούτε σε Αστυνομικές.

Ήθελα να σας παρακαλέσω για το εξής. Οι δύο τύποι σχολείων πρέπει να είναι ισότιμοι και ίδιοι μεταξύ τους. Δεν μπορούμε να έχουμε μαθητές δύο κατηγοριών. Θα πρέπει, όπως και σε όλα τα πολιτισμένα κράτη της Ευρώπης, να μην υπάρχει οροφή, δεν μπορείτε να στερείτε από το μαθητή τη δυνατότητα να έχει εναλλακτικές διαδρομές, για να πραγματοποιήσει το όνειρό του. Θα κλείσω με μια πρόταση. Πιστεύω ότι το ποσοστό 1%, που είναι ελάχιστο, επειδή τώρα ήδη τελείωσε η σχολική χρονιά και δεν μπορεί να αναιρεθεί η αδικία εις βάρος των παιδιών των Τεχνικών σχολείων, να γίνει 5%, μόνο για την τρέχουσα χρονιά και για τις επόμενες χρονιές, να επαναφέρετε τη δυνατότητα των παιδιών αυτών να δίνουν εξετάσεις, όπως όλα τα παιδιά της Δευτεροβάθμιας Εκπαίδευσης για την πρόσβασή τους στα Α.Ε.Ι..Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Δημητράς.

ΑΥΓΟΥΣΤΙΝΟΣ ΔΗΜΗΤΡΑΣ (Γραμματέας Συλλόγου Διδασκόντων Ανοικτού Πανεπιστημίου): Δεν νομίζω ότι μου έγινε κάποια συγκεκριμένη ερώτηση, πέρα από την πρόταση του κ. Υπουργού, να ξαναδούμε το θεσμικό πλαίσιο. Απλώς, να υπενθυμίσω ότι εμείς δεν συμμετέχουμε στη διοίκηση του Ανοικτού Πανεπιστημίου, δεν υπάρχουν εκλεγμένα μέλη ΔΕΠ στη διοίκηση του Ανοικτού Πανεπιστημίου, υπάρχουν μόνο, αν και εφόσον ο κ. Υπουργός επιθυμεί να ορίσει κάποιους εκεί. Οπότε, εμείς δεν έχουμε συμμετοχή στη διοίκηση και αυτό ήθελα να γίνει ξεκάθαρο, γιατί καμιά φορά γίνονται παρερμηνείες. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μακρυγιάννης.

ΠΑΝΑΓΙΩΤΗΣ ΜΑΚΡΥΓΙΑΝΝΗΣ (Πρόεδρος της Επιστημονικής Ένωσης Τεχνολογικής Εκπαίδευσης και Κατάρτισης (ΕΕΤΕΚ): Κύριε Πρόεδρε, δεχθήκαμε 5 ερωτήσεις, εκ των οποίων οι 3 ήταν από τον Ειδικό Αγορητή της ΔΗΜΑΡ, κ. Κωνσταντόπουλο.

Η πρώτη από αυτές ήταν η τελευταία, που απαντήθηκε από τους συναδέλφους. Η ερώτηση ήταν για το τι γνώμη θα είχαμε για την επαναφορά της ομάδας Β. Αυτή είναι μια πολύ δύσκολη ερώτηση, διότι η ρύθμιση, που φέρνετε, δίνει τη δυνατότητα ακόμα και θεωρητικά, σε ελάχιστους μαθητές, να μπουν στην Τριτοβάθμια εκπαίδευση. Όμως, η ρύθμιση που φέρνετε έχει ένα ποιοτικό χαρακτηριστικό, το οποίο είναι πολύ θετικό. Είναι ότι δίνει τη δυνατότητα, με διαφορετικά μαθήματα, να μπουν οι μαθητές, που είχαν διαφορετικό πρόγραμμα.

Είναι προφανές ότι αυτό είναι αυτονόητο, θετικό από μόνο του. Το πρόβλημά μας εδώ, είναι σχετικά, αφενός με το ποσοστό και αφετέρου με το ανώτατο όριο. Τι σημαίνει «ανώτατο όριο»; Δηλαδή, αν έχουμε τη στροφή προς την επαγγελματική εκπαίδευση, που χρειάζεται το εκπαιδευτικό μας σύστημα, αύριο, μόνο το 1% από τους κατάλληλους θα μπαίνουν στις Πολυτεχνικές Σχολές; Είναι, λοιπόν, πρόβλημα σχεδιασμού, είναι και πρόβλημα στιγμιαίο. Δίνει ένα ανώτατο όριο, σήμερα, το οποίο είναι ασφυκτικό. Η λύση του 5%, που αν αποφασίσετε να πάτε από το 1% στο 5%, προφανώς κι εμείς θα συμφωνήσουμε, όπως προτείνουν οι συνάδελφοι, είναι προφανώς μια λύση, η οποία είναι «μπάλωμα».

Η πραγματική λύση θα ήταν να αποδεχτούμε την εισαγωγή, που προτείνετε, για τα ΤΕΙ συνολικά, σε όλες τις Σχολές. Ας δούμε τι γράφουν οι μαθητές κα μαζί με αυτό πως βγαίνουν και τα ποσοστά ανάλογα και του πληθυσμού, λέτε. Αν, λοιπόν, αυξηθεί ο πληθυσμός των μαθητών, που πηγαίνουν προς την Τριτοβάθμια, να αυξάνεται και το ποσοστό εισαγωγής τους. Αντιλαμβάνομαι ότι αυτό είναι γενναία αλλαγή και αντιλαμβάνομαι, επίσης, ότι δεκάδες ρυθμίσεις, μέχρι τώρα, συσσώρευσαν «τσιρότα πάνω στο τραύμα», αλλά ίσως είναι μια ευκαιρία τώρα, να απαντήσουμε, με μια γενναιότητα.

Η δεύτερη ερώτηση είναι τι άποψη έχουμε για το κοινό πρώτο έτος και για τη στροφή της Β΄ και Γ ΄ προς θεωρητικές κατευθύνσεις. Είναι προφανές και νομίζω το αναφέραμε αυτό, αν θέλουμε να έχουμε κοινό πρώτο έτος, θα πρέπει να έχουμε το πρώτο έτος των ΕΠΑΛ, διότι έχουμε τεράστια έλλειψη προεπαγγελματικής εκπαίδευσης στη Γενική, άρα, αν θέλουμε να έχουμε ένα εισαγωγικό έτος, αυτό μπορεί να είναι μόνο των ΕΠΑΛ. Φαντάζομαι ότι αυτό δεν μπορεί να το δεχθεί κανένας σήμερα, δεδομένης της προηγούμενης κατάστασης, άρα, μάλλον δεν πρέπει να έχουμε κοινό πρώτο έτος.

Ως προς τη στροφή προς τις θεωρητικές ώρες, υπάρχει ένα πρόβλημα με τις πιστοποιήσεις. Οι πιστοποιήσεις συνδέονται με ώρες και έτη και οι ώρες πρέπει να έχουν και κάποια εργαστηριακά μέσα. Επομένως, νομίζω ότι αυτό είναι ένα πολύ τεχνικό ζήτημα, που δεν μπορεί να απαντηθεί, εδώ μέσα. Αν θέλετε, πάντως, την τεχνογνωσία μας, εμείς πολύ ευχαρίστως να σας τη μεταφέρουμε, για να δώσετε μια πολύ καλύτερη λύση.

Το τρίτο ήταν η εισαγωγή στις Σχολές Αξιωματικών. Είχα την εντύπωση ότι το ανέφερα, αλλά μάλλον το παρέλειψα, λόγω της ταχύτητας και της προσπάθειας να περικόψω πράγματα, για να χωρέσουν. Είναι προφανές ότι θα πρέπει να υπάρχει πρόσβαση από τα ΕΠΑΛ και στις Σχολές Αξιωματικών τόσο των Ενόπλων Δυνάμεων όσο και των Σωμάτων Ασφαλείας. Δεν μπορώ να βρω άλλη λέξη εκτός από το «εξωφρενικό», το να μην υπάρχει πρόβλεψη καθόλου. Δεν ξέρω ποια θα είναι η πρόβλεψη και ούτε έχω καμία πρόθεση να μπω στη διαδικασία να σας την υπαγορεύσω, παρόλα αυτά, έχετε μια γενική ομάδα, στην οποία μπορούν να συμμετέχουν όλοι οι μαθητές. Σ' αυτή τη γενική ομάδα, θα μπορούσαν, εκτός από τις Σχολές Υπαξιωματικών, να είναι και οι Σχολές Αξιωματικών και να δούμε πώς θα το ρυθμίσετε, θα το αποφασίσετε στη λεπτομέρειά του.

Σχετικά με τις ερωτήσεις της Ειδικής Αγορήτριας της Ένωση Κεντρώων, της κυρίας Μεγαλοοικονόμου. Μας ρώτησε αν είμαστε ευχαριστημένοι με τα μαθήματα και τα εργαστήρια. Νομίζω ένα μέρος της απάντησης δόθηκε στην προηγούμενη, ότι προφανώς δεν πρέπει να συμπιέζονται πάρα πολύ, όταν μιλάμε για τεχνική εκπαίδευση. Υπάρχουν δύο βασικά στοιχεία, που έχουν σχέση με αυτό, η ανανέωση της ύλης και η ανανέωση του εξοπλισμού.

Προφανώς, χρειαζόμαστε ανανέωση του εξοπλισμού, γιατί οι τελευταίες προμήθειες και «δεν κομίζω γλαύκα εις Αθήνας», ο Υφυπουργός ξέρει καλύτερα από εμένα, είναι παμπάλαιες, άρα, πρέπει να γίνει κάποια ενέργεια. Όσο για την ανανέωση της ύλης, η ανανέωση της ύλης στην Επαγγελματική Εκπαίδευση πρέπει να είναι διαρκής, χωρίς αυτό να σημαίνει να αλλάζουν τα μαθήματα, διότι μιλάμε για επαγγελματική εκπαίδευση και μερικά πράγματα είναι σταθερά, αλλά πρέπει να υπάρχει μια διαρκής διαδικασία.

Έχει κάνει μια προσπάθεια το Ι.Ε.Π. σ' αυτή την κατεύθυνση, τελευταία και ένα καλό παράδειγμα, που το αναφέρω, γιατί συμμετείχα σ' αυτό, ήταν με τα αναλυτικά προγράμματα και τα βιβλία της Πληροφορικής. Μπορεί να σας μεταφέρει το Ι.Ε.Π. την εμπειρία του πως 70 εθελοντές καταφέραμε να επικαιροποιήσουμε σημαντικά τα προγράμματα αυτά, τα οποία σε τελική ανάλυση, δεν είναι απαραίτητα και τα καλύτερα, γιατί πάλι βιαστικά το κάναμε και καλό θα είναι και αυτά,να ανταλλάξουν. Μία διαρκής διαδικασία μέσω του Ι.Ε.Π., νομίζω, θα έλυνε το πρόβλημα.

Για το αν οι μαθητές, χωρίς διάθεση για ΑΕΙ ή ΤΕΙ, θα έπρεπε να πηγαίνουν περισσότερο προς τις επιχειρήσεις, δεν πιστεύουμε ότι αυτό είναι λύση. Πιστεύουμε, βέβαια, ότι για την απορρόφησή τους, πραγματικά, βοηθάει το 4ο έτος μαθητείας, γιατί αποκτούν πραγματικά εμπειρία και διευκολύνονται και οι αδειοδοτήσεις τους και η πρόσληψή τους αργότερα. Δεν πιστεύουμε, όμως, ότι αυτό θα πρέπει να επεκταθεί, γιατί ένας μαθητής, ο οποίος δεν θέλει να προχωρήσει για ΑΕΙ και ΤΕΙ, εξακολουθεί να χρειάζεται μια στοιχειώδη θεωρητική γνώση, για να μπορεί να αφομοιώσει τις εξελίξεις, στην ειδικότητά του και επίσης, για να μπορεί αύριο να κάνει μια κατάρτιση, πάνω σ' αυτή τη βάση, στο πλαίσιο της ευρύτερης ειδικότητας, που θα τον εξειδικεύσει, διαφορετικά. Άρα, λοιπόν, δεν πιστεύουμε ότι πρέπει για τους μαθητές, που δεν θέλουν να συνεχίσουν, να υπάρχει ένα διαφορετικό πρόγραμμα κι αυτό θα ήταν αρνητικό και από μια άλλη άποψη, γιατί θα θεωρούσαμε ότι αυτοί οι μαθητές, δεν θα αποφασίσουν και πότε να συνεχίσουν, το οποίο δεν νομίζω ότι είναι μια καλή επιλογή να την εφαρμόζουμε δια της βίας σε μαθητές.

Δεν έχουμε κάτι άλλο να προσθέσουμε, παρά μόνο να ανταποκριθούμε στην πρόταση του Υπουργού, εάν μας θέλετε, πολύ ευχαρίστως θα έρθουμε για οποιαδήποτε συζήτηση, ακόμα και εκτός προγράμματος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ανδριανοπολίτης.

ΚΩΝΣΤΑΝΤΙΝΟΣ ΑΝΔΡΙΑΝΟΠΟΛΙΤΗΣ (Αντιπρόεδρος της Επιστημονικής Ένωσης Τεχνολογικής Εκπαίδευσης και Κατάρτισης (ΕΕΤΕΚ): Μία φράση μόνο, σχετικά με το ποσοστό αυτό, το ένα τοις εκατό για την πρόσβαση στα πανεπιστήμια.

Θέλω να πω το εξής. Το Μετσόβιο Πολυτεχνείο, το 1914, έγινε με νόμο, που λέει ότι θα παρέχει κατ' αποκλειστικότητα τεχνική εκπαίδευση. Βλέπετε ότι τώρα είναι ένα Τεχνολογικό Ίδρυμα; Πώς γίνεται, δηλαδή, το 99% να μπαίνει από το Γενικό Λύκειο και να μην μπαίνει από την Δευτεροβάθμια Τεχνική εκπαίδευση, που είναι συνδετικός κρίκος Ανώτατη και Μέση Τεχνική εκπαίδευση; Δηλαδή, τώρα, λέει το κράτος ότι τα παιδιά αυτά θα πάνε μέχρι τα ΤΕΙ. Γιατί; Γιατί δεν διαβάζουν. Όχι, όμως, στο Πολυτεχνείο και στις άλλες σχολές, γιατί είναι υψηλού κύρους. Δηλαδή, υπάρχει μια αντίφαση, ένα ισχυρό κίνητρο προσέλκυσης των μαθητών είναι η αύξηση του ποσοστού. Ευχαριστώ πολύ, κύριε Πρόεδρε.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Ο Κ. Μπαξεβανάκης, έχει το λόγο.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε. Δε θα μακρηγορήσω, γιατί το μεγαλύτερο μέρος της απάντησης δόθηκε από προηγούμενους ομιλητές.

Εκείνο που θέλω να διευκρινίσω είναι ότι, για πρώτη φορά, δίνεται στους αποφοίτους των επαγγελματικών λυκείων να έχουν πρόσβαση στα πανεπιστήμια, χωρίς να εγκαταλείψουν το σχολείο τους, γιατί η Ομάδα Β΄, όπως ξέρουμε, πολύ καλά, σήμαινε ότι ο μαθητής, στην ουσία, σταματά τη φοίτησή του στο ΕΠΑΛ και φοιτά με το πρόγραμμα του γενικού λυκείου. Άρα, δεν μπορούσε να πάρει και πτυχίο ειδικότητας. Άρα, για πρώτη φορά, καθιερώνεται η πρόσβαση, χωρίς να τους στερείται το δικαίωμα να έχουν και τα πτυχία τους. Βεβαίως, το ποσοστό του 1% είναι πολύ μικρό, αλλά νομίζω ότι η αρχή που κάνουμε είναι σημαντική και αυτό θα σηματοδοτήσει και την πραγματική αναβάθμιση της επαγγελματικής εκπαίδευσης, ώστε στο μέλλον να μπορέσουμε να αυξήσουμε αυτό το ποσοστό.

Για τα θέματα κάποιων σχολών, που αναφέρατε, ξέρετε πολύ καλά ότι είναι και συναρμοδιότητα άλλων Υπουργείων. Όταν θα υπάρξει η κατάλληλη συνεννόηση, θα μπορέσουμε να προβούμε και σε κάποιες επιπλέον ρυθμίσεις. Προς το παρόν, αυτό δεν μπορεί να γίνει. Βεβαίως, να ευχαριστήσουμε όλους τους εκπροσώπους των φορέων και τους λίγους συναδέλφους Βουλευτές, που είχαν την υπομονή να μείνουν μέχρι αυτήν την ώρα. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Η επόμενη συνεδρίαση αρχίζει στις 17:00΄, για την κατ' άρθρον συζήτηση και την ψήφιση επί της αρχής.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.. Καφαντάρη Χαρά, Εμμανουηλίδης Δημήτρης, Ζεϊμπέκ Χουσεΐν, Θηβαίος Νικόλαος, Καρά Γιουσούφ Αϊχάν, Σεβαστάκης Δημήτρης, Σκουρολιάκος Πάνος, Στέφος Γιάννης, Δρίτσας Θεόδωρος, Φίλης Νικόλαος, Κεραμέως Νίκη, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Κεφαλίδου Χαρά, Δελής Ιωάννης, Κατρσίκης Κωνσταντίνος, Μεγαλοιοικονόμου, Μαυρωτάς Γεώργιος και Ψαριανός Γρηγόρης.

Τέλος και περί ώρα 16.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΗΣ ΣΕΒΑΣΤΑΚΗΣ ΠΑΝΟΣ ΣΚΟΥΡΟΛΙAKΟΣ**